galehiri: ހުވަދު އަތޮޅުގެ ވިދުންގަދަ ޝަޚްޞިއްޔަތްތައް - އެއްވަނަބައި\nހުވަދު އަތޮޅުގެ ވިދުންގަދަ ޝަޚްޞިއްޔަތްތައް - އެއްވަނަބައި\nހުވަދުއަތޮޅުގެ ފޯކްލޯރެއްގައި ކިޔާގޮތުން، މީލާދީން 1388 ގައި ދިވެހިރާއްޖޭގެ ސިންގާސަނާގައި ރެދަލިކުރެއްވި ފެހެންދޫ ޢުޘްމާނު ރަސްގެފާނުގެ ރަސްކަމުގައި، ހުވަދުއަތޮޅުގެ ވާރުއޮޑި (ކޮންމެއަހަރަކު ސަރުކާރަށް ގެންދާ ވާރުމުދަލާއެކު) މާލެދިޔައެވެ. އަދި އެދަތުގައި ވާރުމުދަލާއެކު ރަސްގެފާނަށް ވެދުމަށް ގެންދިޔަ ތަކެތި ގަނޑުވަރަށް ގެންދިއުމަށްޓަކައި ހުވަދުއަތޮޅު ވާރުވެރިޔާ (ވާރުވެރިކަލޭފާނު) ގަނޑުވަރަށް ދުރުވީ، އަތިރިމަތީގައި އޭނާ ބަހައްޓާފައިހުރި ތަކެތި ކާޅުގެ ނުރައްކަލުން ސަލާމަތްކުރުމަށްޓަކައި، ކާޅުފައްސަން ކުއްޖަކު ބަހައްޓާފައެވެ.\nއެކުއްޖަކީ، އެވަގުތު އަތިރިމަތީގައި ހުރި ބީރައްޓެހި (ބަންގާޅު) ކުއްޖެކެވެ. އެކުއްޖާއަށް ދޭން ބުނި އުޖޫރައަކީ، ހުވަދޫ ބޮނޑިގަނޑެކެވެ. އުޖޫރަލިބޭނީ ވާރުވެރިކަލޭފާނު ގަނޑުވަރުން އެނބުރި ދުރުވުމުން އެކުއްޖާ އުޖޫރައަށް އެދުމުންނެވެ.\nވާރުވެރިކަލޭފާނު ގަނޑުވަރުން އެނބުރި ދުރުވުމުން އެކުއްޖާ އުޖޫރައަށް އެދުމުން އެކުއްޖާއަށް ދެއްވަން ބުނުއްވި އުޖޫރަކަމަށްވާ ހުވަދޫ ބޮނޑިގަނޑެއް (ފައިން) އެކުއްޖާއާއި ދިމާއަށް ހޫރާލުމުން އެބޮނޑި ގަނޑާއެކު، އެކުއްޖާގެގަޔަށް ވެލި ބުރައިގެން ދިޔައެވެ. އަދި ފައިންވެސް ޖެހުނެވެ.\nއާދެ! އަހަރުތައް ފާއިތުވަމުންގޮސް އޭގެ ވިއްސަކަށް އަހަރުފަހުގެ ތާރީޚެއްގައި ވާރުވެރިކަލޭފާނު މާލެދުރުވި އިރު ތަޚުތުގައި އިންނެވީ އައްސުލްޠާން ނާޞުއްދީނުލް ކަލާވަހީ އެވެ. އެރަދުން ރަސްކަންކުރެއްވީ 1409 ން 1411 އަށެވެ. ބުނެވޭގޮތުގައި، ބަންގާޅުގެ ބޭފުޅެއްކަމަށްވާ އެރަދުންނަކީ، ހުވަދޫ ވާރުވެރިކަލޭފާނު، ކާޅުފައްސަން އަތިރިމަތީގައި ބެހެއްޓި އަދި ހުވަދޫ ބޮޑިގަނޑެއްދިން ކުއްޖާއެވެ. މީނާގެ އިތުރު ތަފްޞީލް ބުރާރަ މުޙައްމަދު ކިޔާފައިވާ ބޮޑުތަކުރުފާނު ވާހަކައިގައި ލިޔެފައިވާނެއެވެ. އެ ތަފްޞީލުން އެނގޭގޮތުގައި އެރަދުންގެ ރަސްކަމުގެ (މިސަބަބަށްޓަކައި) ތިންފަހަރެއްގެމަތިން ހުވަދޫ ވާރުވެރިކަލޭފާނުގެ ފައިބުރިކުރަން ރަދުން މަސައްކަތްކުރެއްވިއެވެ. ނަމަވެސް އެކަން ނުކުރެއްވުނީ، ވާރުވެރިކަލޭފާނުގެ ދަނބިދަރިދަރި ހޯނޑެއްދޫ ތިންރުއް މުޙައްމަދު، މާލެ ގޮސް ރަދުންގެ ދަރިކަނބަލުންނާއި ވަރަށްގާތް ގުޅުމެއް އުފައްދައި، އެކަމަށް މަސައްކަތްކުރުމުގެ ސަބަބުންނެވެ.\nހޯނޑެއްދޫގައި ވާރުކުރިކަން އެނގެނީ ވެސް ވާރުވެރިކަލޭފާނުގެ ފައި ކަނޑަށް ރަދުންކުރެއްވި އަމުރާއިގުޅިގެން ވާރުވެރިކަލޭފާނު ރަށަށް (ހޯނޑެއްދުވަށް) ދުރުވެ އެކަމާއި ކަންބޮޑުވެ ވާރުގޭ އުނދޯލީގައި އިންނަވަނިކޮށް މިދެންނެވި ތިންރުއް މުޙައްމަދު ވާރުގެއަށް ގޮސް ވާރުވެރިޔާ އިންނެވި މޮޅިވެރިކަމާއި މެދު ސުވާލުކުރުމުން، ކަންހިނގާފައިވާ ގޮތް ކިޔައިދެއްވުމުންނެވެ. ވާރުވެރިޔާ އެކަމުން ސަލާމަތްކޮށްދިނުމަށް، ތިންރުއް މުޙައްމަދު (ހަމައެކަނި ތިންރުއް އަރާ ރާވެރި މުޙައްމަދު) އެއްބަސްވީ، ވާރުވެރިޔާގެ ދަރިފުޅާއި ކައިވެނިކޮށްދޭން ޝަރުޠުކޮށް، އެއްބަސްވުމުންނެވެ.\nއާދެ! މަތީގައި މިދެންނެވި ފޯކްލޯރަށް ބަލާއިރު (ހޯނޑެއްދޫގައި ވާރުވެރިކަންކުރަން ފެށުނު ދުވަސްވަރެއް އެނގެން ނެތްކަމަށް ވިއަސް) މީލާދީން 1388 ން ފެށިގެން 1930 ވަނަ އަހަރާއި ހަމައަށް (މަދުވެގެން) 540 ވަރަކަށް އަހަރުވަންދެން ހުވަދުއަތޮޅުގެ ވާރުވެރިކަމުގެ މައި އިދާރާ ހުރީ އެރަށުގައެވެ. އެރަށުގައި ހުރި ވާރުގެ ރޫޅާލައްވައި، އަތޮޅުގޭގެ ނަމުގައި ހަވަރުތިނަދުއަށް ބަދަލުކުރެއްވީ 1930 ވަނަ އަހަރު ހަވަރުތިނަދޫ ޙާޖީ މުޙައްމަދު ކަލޭފާނެވެ. ހ.ތެވެލި މުޙައްމަދު ޝަރީފަކީ، މި މުޙައްމަދު ކަލޭފާނުގެ ބޭފުޅެއްކަމަށްވާ މުސްޠަފާ މަންޞޫރު (ދޮންތައްކާނު) ގެ ބޭފުޅެކެވެ.\nމީނާއަކީ ހުވަދުއަތޮޅު ހުޅުވާރުލަށް އުފަން ބޭކަލެއްކަމަށް ބުނެވެއެވެ. އޭރު އަތޮޅުވެރިކަން ކުރި ރަށެއް އެނގޭކަށް ނެތެވެ. ނަމަވެސް އެއަތޮޅުގެ ފޯކްލޯރަކުން އެނގޭގޮތުގައި މީލާދީން 1368 ގައި އެ އަތޮޅުގެ ވާރުވެރިކަންކުރީ، ހޯނޑެއްދޫގައެވެ. އެރަށުގައިހުރި ވާރުގެ ހަވަރުތިނަދުއަށް ބަދަލުކުރެއްވީ ޙާޖީ މުޙައްމަދުކަލޭފާނުގެ އަތޮޅުވެރިކަމުގައި، ޑިސެމްބަރ 16، 1930މ. ގައެވެ. މިއީ ޙަޤީޤަތެއްކަމަށްވާނަމަ 562 އަހަރަށްވުރެ ގިނަ އަހަރުވަންދެން ވާރުގެ ހުރީ އެރަށުގައެވެ. ލިޔުންތަކުން އެނގެން ހުރީ ހޯނޑެއްދޫގައި ވާރުގެ ހުރިކަމާއި (1962 ން 1968 ށް) ގައްދޫގައި އަތޮޅުގެ ހުރިކަމާއި 1968 ން 2008 ށް ތިނަދޫގައި އަތޮޅުގެ ހުރިކަމެވެ. އޭގެފަހުން އެއީ އަތޮޅުކައުންސިލުގެ އިދާރާއެވެ. ގައްދޫގައި އާބާދުވީ، ހުޅުވާރުލު ފަޅުވުމަށް ފަހުގައިކަމަށް ބުނެވެއެވެ.\nމީނާއަކީ، ޙާޖީބަންޑާރައިން ކަނޑުފެއްތި އުޅަނދުގެ ވެރިއަކަށްހުރި މީހާއެވެ. ބުނެވޭ ގޮތުގައި އޭނާ ކުރި މަސައްކަތުގެ އަގުވަޒަންކޮށް ހުވަދުއަތޮޅުގެ އަތޮޅުވެރިކަން އޭނާއަށް ދެއްވީ މާލީގޮތުން، ދިވެހިރަސްކަމާއި އެއްވަރުގެ ތަނަވަސްކަމެއް ހަމަޖެއްސުމުގެ ގޮތުންނެވެ. އެދުވަސްވަރުގެ އެންމެބޮޑު އާމުދަނީއަކީ، ރުއްގަހުން ލިބޭ ނަފާއެވެ. ހުވަދުއަތޮޅަކީ 150 ފަޅުރަށް އޮންނަ އަތޮޅެކެވެ. ކުނބުރުދޫ ދޮންތަކުގެ މިދުވަސްވަރަކީ މީލާދީން 1774 ން 1779 ށް ރަސްކަން ކުރެއްވި އައްސުލްޠާން މުޙައްމަދު މުޢިއްޒުއްދީން އިސްކަންދަރުގެ ރަސްކަމުގެ ދުވަސްވަރެވެ. މި މުޢިއްޒުއްދީނަކީ، ދޮންބަންޑާރައިންގެ ދޮށީ ދަރިކަލުން މުޙައްމަދު މަނިކުފާނެވެ.\nހަވަރުތިނަދޫ މާކަނާ ބަނޑޭރީގެ އާދަނު:\nމީނާއާއި ބެހޭ އިތުރު މަޢުލޫމާތެއް އެނގޭކަށް ނެތެވެ.\nހަވޮއްޑޭ ތިރުގޭ އަޙުމަދު ކަލޭފާނު:\nމީނާ އާއި ބެހޭ އިތުރު މަޢުލޫމާތެއް އެނގޭކަށް ނެތެވެ.\nހަވަރުތިނަދޫ ރާގުޅި އަޙުމަދު ކަލޭފާނު:\nމީނާއަކީ، ވަރަށްބޮޑު މުއްސަންޖަކަށްވި މީހެކެވެ. އޭނާގެ މުއްސަނދިކަން އިންތިހާއަށް ގޮސް، އެތައްކަމެއް މެދުވެރިވެ3ފަހަރެއްގެ މަތިން (ސަރުކާރުގެ ފަރާތުން) އޭނާގެމުދާ ފޭރިގަތްކަމަށް ބުނެވެއެވެ. ފަހުން އޭނާ ހުންނެވީ އާރާއިބާރުގައި އެ އަތޮޅުގެ ވާރުވެރިކަމުގެ މަޤާމުގައި، ހަވޮއްޑޭ ތިރުގޭ ޙައްވާ ކަނބުލޭގެފާނާއި ކައިވެނި ކުރައްވައިގެންނެވެ. (ޢާއިލާ އެބައޮތެވެ.) އޭނާ ނިޔާވުމުން ޙައްވާ ކަނބުލޭގެފާނާއި ދެން ކައިވެނިކުރެއްވީ އައްޑުއަތޮޅު ހިތަދޫ ދޮންކޮއްޔަގެ އަލިތައްކާނު އެވެ. އޭނާ މަޝްހޫރުވެފައިވަނީ ހަވޮއްޑޭ މޭނާކަލޭފާނުގެ ނަމުންނެވެ. ޢާއިލާ އެބައޮތެވެ.\nއައްޑު އަތޮޅު ފޭދޫ ފަސްގަނޑުގޭ އިބްރާހީމް ކަލޭފާނު:\nއަލްމަރުޙޫމް ޢަލީ ނަޞީރު ޒޫރިޔާގެ/މަޑަވެލި


މާޅޮސް - Secretariat of The South Maalhosmadulu Atoll Council\nމި ރަށަކީ އަތޮޅުވެރިކަންކުރާ ރަށް އޭދަފުއްޓާ އެންމެ ކައިރީގައި އޮންނަ މީހުން ދިރިއުޅޭ ރަށެވެ. މިރަށުގެ ރައްޔިތުން ދިރިއުޅުމަށްކުރާ މައިގަނޑު މަސައްކަތަކީ މަސްވެރިކަމާއި، ސަރުކާރުވަޒީފާ އަދާކުރުމާއި، ކޮންސްޓްރަކްޝަން މަސައްކަތް އަދި ފަތުރުވެރިކަމުގެ ދާއިރާގެ މަސައްކަތްތަކެވެ. މަސްވެރިކަމުން އާމްދަނީ ހޯދަނީ ވަރަށް މަދު ބައެކެވެ. މީގެ އިތުރުން އާމްދަނީ ހޯދުމުގެ ގޮތުން މިރަށުގެ ބައެއް މީސްމީހުންވިޔަފާރި ކުރުމާއި ސައިހޮޓާ ހިންގުންފަދަ މަސައްކަތްތައް ކުރެއެވެ.\nމާޅޮހުގެ މިހާރުގެ (2014 ޖޫންގެ ނިޔަލަށް) އާބާދީ އަކީ 664 ކެވެ. އެއީ 341 އަންހެނުންނާއި 323 ފިރިހެނުންނެވެ. ރަށުގެ އާބާދީ އިތުރުވާ ނިސްބަތަކީ އަހަރަކު 10 އާއި 15 އާ ދެމެދުގެ އަދަދެކެވެ. ރަށުގެ އާބާދީ ކުޑަކަމުން ތަރައްޤީގެ ގިނަކަންކަމަށް އޭގެ އަސަރުފޯރާފައިވެއެވެ.\nމިރަށަކީ އޮޑި ދޯނިފަހަރު ގިނަ ފަޅުގެ ދަތިކަން ބޮޑު ރަށެކެވެ. ރަށުގައި 64000 އަކަފޫޓްގެ ބަދަރެއް، ރައްޔިތުންގެ މަސައްކަތުން ހަދާފައިވެއެވެ. ސުނާމީއާއި، އުދައެރުމުގެ ހާދިސާތަކުގެ ސަބަބުން ބަނދަރު މިހާރުވަނީ ވަރަށް ބޮޑަށް ހަލާކުވެ މަރާމަތުކުރުމަށް ބޭނުންވެފައެވެ.\nމިރަށަކީ ޒަމާނުއްސުރެ ފެށިގެން މިއަދާ ހަމައަށްވެސް ޘަޤާފީ އެކިއެކި ކުޅިވަރުތައް ކުޅެމުންދާ ރަށެކެވެ. މިރަށުގައި ކުޅެމުންދާ ކުޅިވަރުގެ ތެރޭގައި ބޮޑުބެރު، ގާއޮޑި އަދި ދަނޑި ޖެހުން ހިމެނެއެވެ.\nމިހާރު ކައުންސިލްގެ އިދާރާ ހިންގާ ޢިމާރާތަކީ ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން ސަރުކާރުން ޢިމާރާތް ކޮށްދެއްވާފައިވާ އޮފީހެކެވެ.\nސަރުކާރުގެ އެހީގައި ރައްޔިތުން އިމާރާތްކޮށްފައިވާ މަދަރުސާއެއް މިރަށުގައި ހުރެއެވެ. މިހާރުހުރި ސުކޫލު އިމާރާތް ކުރެވި ހުޅުވިފައިވަނީ 1993 ގައެވެ.\n2006 ވަނަ އަހަރު ސެކަންޑަރީ ތަޢުލީމް ދޭންފެށި މާޅޮހު މަދަރުސާގައި 102 ކުދިން ކިޔަވަމުންދެއެވެ. ގްރޭޑް 1 ން 10 އަށް ކިޔަވައިދެމުން ދެއެވެ. މަދަރުސާގައި ލައިބްރަރީ އާއި ކޮމްޕއިޓަރލެބްގެ ޚިދުމަތް ދެވެމުންދެއެވެ. އަދި މާޅޮހު އ-ސެންޓަރުގެ ޚިދުމަތް މަދަރުސާގެ ކޮމްޕިއުޓަރ ލެބްގައި ދެވެމުން ދެއެވެ.\nޕްރީސުކޫލު ތަޢުލީމް ދެމުން ގެންދަނީ ކައުންސިލް އިދާރާގެ ޕްރީސުކޫލު އިމާރާތުގައި ރަށުގެ އަމިއްލަ ޖަމްޢިއްޔާ އަކާއި ހަވާލުކޮށްގެންނެވެ. އަމިއްލަ ޖަމްޢިއްޔާއަކުން މިރަށުގައި ޤުރުއާން ކުލާހެއް ހިންގަމުން ދެއެވެ.\nމާޅޮހުގައި ސިއްޙީ ޚިދުމަތް މީގެ އަހަރުތަކެއް ކުރިން ދެވެމުން އައީ އާއިލާގެ އެހީތެރިންގެ ފެންވަރުގައި މިރަށު އޮފީހުގައެވެ. މިހާރު ސިއްޙީ ޚިދުމަތުގެ ފެންވަރު މަތިވެ3ވަނަ ދަރަޖައިގެ ސިއްޙީމަރުކަޒެއް ހުރެއެވެ. މިމަރުކަޒުގައި ޑޮކްޓަރަކާއި2ނަރުހުންގެ ޚިދުމަތް ލިބެން ހުރެއެވެ.\nޕަބްލިކް ހެލްތުގެ ޚިދުމަތް ދެވެމުންދަނީ ސިއްޙީ މަރުކަޒުންނެވެ. ބޭސްފިހާރައިގެ ޚިދުމަތް ދެމުންދަނި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ފަރާތުން ސިއްޙީމަރުކަޒުގެ އިމާރާތުގައެވެ.\nސިއްޙީ މަރުކަޒުގައި އެމްބިއުލާންސްގެ ޚިދުމަތް ދެވެމުން ދެއެވެ. ނަމަވެސް ލެބޯޓްރީގެ ޚިދުމަތް ލިބެން ނެތުމާއެކު، ބޮޑެތި ބަލިތަކާއި، އެކިބަލިތަކާ ގުޅޭގޮތުން ހަދަންޖެހޭ ލެބޯޓްޚިދުމަތް ހޯދުމަށް ރަށާއެންމެ ކައިރިން ދާންޖެހެނީ އަތޮޅުހޮސްޕިޓަލް ހުންނަ އޭދަފުއްޓަށެވެ.\nދޮންބަންޑާރައިންގެ ދުވަސްވަރު ރާއްޖޭގެ އަމަންއަމާންކަން ބެލެހެއްޓުމަށް ފަރަންސޭސި ވިލާތުން ގެންނެވި 25 ސިފައިންނަށް މުސާރަދޭން ފައިސާ ސަރުކާރުގައި ނެތިގެން މިކަމާ ކަންބޮޑުވެ ވަޑައިގެން ދޮންބަންޑާރައިން ދުޢާއެއް ކުރެއްވުމާއި ގުޅިގެން އެދުވަސްވަރު މާޅޮހަށް (ބ. އަތޮޅު މާޅޮސް) ލެއްގި ދެހަންދަރުބައިގެ މާވަހަރެއް ސަރުކާރަށް ގެންދަވާ އެމާވަހަރު އެއްގޮތަށް ފަރަންސޭސިވިލާތަށް ވިއްކަވާ އެ 25 މީހުންނަށް މުސާރަދެއްވާ ބާކީހުރިފައިސާ ސަރުކާރަށް ފަރަންސޭސިވިލާތުން ފޮނުއްވާފާވެއެވެ.\nކިޔާފައިވަނީ: 5098 ފަހަރު\tއެންމެފަހުން އަޕްޑޭޓް ކޮށްފައިވަނީ : އަންގާރަ, 30 ސެޕްޓެންބަރ 2014 15:35\nމާޅޮސް ކައުންސިލްގެ އިދާރާ\nކައުންސިލްގެ ރައީސް : ޢަބްދުﷲ ސުޖާޢު


މިއޮތޯރިޓީއަށް ތިރީގައި މިދެންނެވިފައިވާ މަޤާމްތަކައް މީހުން ހޯދުމަށް ބޭނުންވެއްޖެއެވެ.\nމަޤާމްގެ ނަމްބަރު: J122276\nމަޤާމްގެ ރޭންކް: GS3\nވަޒީފާ އަދާކުރަންޖެހޭތަން: ކޮމިއުނިކޭޝަންސް އޮތޯރިޓީ އޮފް މޯލްޑިވްސް\nމަޤާމްގެ މަސްޢޫލިއްޔަތު ތަކާއި ވާޖިބުތައް:\nސަރުކާރުގެ އޮފީސް ތަކާއި އާއްމު ފަރާތްތަކުން އޮފީހަށް ލިބެންޖެހޭ ފައިސާ ހޯދުމުގެ ކަންތައް ކުރުން.\nއޮޕަރޭޓިންގ ލައިސަންސް ދޫކުރެވިފައިވާ ފަރާތްތަކުން ލިބެންޖެހޭ ފައިސާ ތައް ޤަވާއިދުން ލިބޭތޯބަލާ ނުލިބޭ ފައިސާ އެއް ވާނަމަ އެ ފައިސާ ހޯދުމަށް މަސައްކަތް ކުރުން.\nއޮތޯރިޓީގެ ލިބޭ ހުރިހާ ފައިސާ އެއް ދުވަހުންދުވަހަށް އެކައުންޓަށް ޖަމާކުރުން.\nއޮފީހުގެ ލިޔެކިއުމުގެ ސްޓޮކުން ތަކެތި ދޫކުރުމާއި ބާކީކޮށް ބެލެހެއްޓުން.\nއެކި ފަރާތްތަކަށް ފޮނުވާ ބިލް ތަކުގެ ތެރެއިން މުއްދަތު ހަމަވެފައިހުންނަ ބިލް ތައް ބަލާ އެފަރާތްތަކާއި ގުޅައިގެން މި ފައިސާ ހޯދުން.\nއޮތޯރިޓީ އަށް ލިބެންޖެހޭ ފައިސާގެ ތެރެއިން ނުލިބި 1 މަސް ވެފައިހުންނަ ފައިސާގެ ރިޕޯޓް ތައްޔާރުކޮށް އޮޑިޓް އޮފީހަށް ފޮނުވުން.\nއާމްދަނީ އާއި ގުޅޭގޮތުން ސަރުކާރުގެ އޮފީސް ތަކަށް ފޮނުވަންޖެހޭ ރިޕޯޓް ތައްޔާރު ކުރުން.\nއާމްދަނީ ފައިސާގެ ތިޖޫރީ ފޮތް ބަލަހައްޓާ ރިޕޯރޓް ތައްޔާރު ކުރުމާއި ބަޖެޓް ބައިގެ ރިޕޯރޓް ޗެކް ކުރުން.\nމަތީގައިވާ މަސައްކަތްތަކުގެ އިތުރުންވެސް މުވައްޒަފަކު ޗުއްޓީގައި ހުރުމުގެ ސަބަބުން ނުވަތަ ވަގުތީގޮތުން މުވައްޒަފަކު މަދުވުމުގެ ސަބަބުން އެމުވައްޒަފަކު ކުރާ މަސައްކަތް ކުރުން.\nސެކްޝަން އިން ބޭރަށް ފޮނުވަންޖެހޭ ހުރިހާ ތަކެއްޗެއް ޑިސްޕެޗް ކުރުން.\nސާނަވީ ނުވަތަ އެ އާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑްރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nފުރިހ ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ކައުންޓަރުން ލިބެންހުންނާނެއެވެ.)\nލިބިފައިވާ ތަޢުލީމީ ސެޓްފިކެޓުތަކުގެ ކޮޕީ؛\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 ޖޫން 2019 ގެ 13:00 ގެ ކުރިން، ކޮމިއުނިކޭޝަންސް އޮތޯރިޓީ އޮފް މޯލްޑިވްސް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3320000މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއިއެކު ހުށަހަޅަން ޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 01 ޖުލައި އާއި 07 ޖުލައި އާ ދެމެދު، ކޮމިއުނިކޭޝަންސް އޮތޯރިޓީ އޮފް މޯލްޑިވްސް ގައެވެ.\nލައިސަންސް ހަދާނިމުމުން ލައިސަންސް އާއި ލައިސަންސް ހެދުމަށް ހުށަހަޅި އިކްއިޕްމެންޓް ލައިސަންސް އާއިއެކު ފޮތުގައިލިޔެ ވެރިފަރާތާއި ހަވާލުކުރުން.\nމަތީގައިވާ މަސައްކަތްތަކުގެ އިތުރުންވެސް މުވައްޒަފަކުޗުއްޓީގައި ހުރުމުގެ ސަބަބުން ނުވަތަ ވަގުތީގޮތުން މުވައްޒަފަކު މަދުވުމުގެ ސަބަބުން އެމުވައްޒަފަކު ކުރަމަސައްކަތެއް ހަވާލުކޮށްފި ހާލަތެއްގައި އެމަސައްކަތެއް ހަވާލުކުރެއްވި މުއްދަތުގައި ކުރުން.\nސާނަވީ ނުވަތަ އެއާ އެއް ފެންވަރުގެ އިމަތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއިއެކު، އޭގެ އިތުރުން 'ސެކެންޑަރީ ސްކޫލް' ސެޓްފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުނަގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން، ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 ޖޫން 2019 ގެ 13:00 ގެ ކުރިން، ކޮމިއުނިކޭޝަންސް އޮތޯރިޓީ އޮފް މޯލްޑިވްސް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3320000 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއިއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި ވަޒީފާއަށް އެދި ހުށަހަޅާ ފަރާތްތަކުގެ ތެރެއިން ތައުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިނަ އެންމެ މަތިން މާކްސް ލިބޭފަރާތްތައް ޝޯޓްލިސްޓް ކުރެވޭނެއެވެ.


Nasruge dhuvahaa gulhey foto eh hadhiyaa kohfi\nނަސްރުގެ ދުވަހާ ގުޅޭ ފޮޓޯއެއް ހަދިޔާ ކޮށްފި\nއެލީޒްގެ ފަރާތުން މިއަދު ފޮޓޯ ލޯގަނޑު ހަދިޔާ ކުރަނީ\nރާއްޖޭގެ ފޮޓޯގްރަފީ ބްރޭންޑެއް ކަމަށްވާ "އެލީޒް" އިން ނަސރުގެ ދުވަހާ ގުޅޭ ފޮޓޯއެއް ޑިފެންސް މިނިސްޓްރީއަށް ހަދިޔާކޮށްފި އެވެ.\nޑިފެންސް މިނިސްޓްރީގައި މިއަދު ހެނދުނު ބޭއްވި ހަފުލާއެއްގައި މި ފޮޓޯ ހަވާލު ކޮށްދެއްވީ އެލީޒް ބްރޭންޑްގެ އަލީ މުހައްމަދެވެ. ޑިފެންސް މިނިސްޓްރީން ފޮޓޯއާ ހަވާލުވެވަޑައިގެންނެވީ މިނިސްޓަރު އާދަމް ޝަރީފެވެ.\nއެ ހަފުލާގައި ޑިފެންސް މިނިސްޓަރު ވިދާޅުވީ ޒުވާނުން ގައުމީ ވިސްނުމުގައި ސާބިތުވެ ތިބުމަށާއި އަދުއްވުންގެ ކިބައިން ގައުމު ސަލާމަތްކުރުމުގައި ޒުވާނުންގެ ދައުރު ވަރަށް ބޮޑު ކަމަށެވެ. އިތުރަށް ވިދާޅުވީ މިއަދު ހަދިޔާކުރި، ފޮޓޯއަކީ ދިވެހި ސިފައިން ގައުމަށްޓަކައި ވާ ގުރުބާނީގެ އަގު އަމިއްލަ ފަރުދުން ފާހަގަކޮށް ގައުމީ ލޯބީގައި ދިވެހި ޒުވާނުން ތިބިކަން ހާމަކޮށްދޭ ރަމްޒެއްކަމަށެވެ.\nމި ހަދިޔާ ކުރި ފޮޓޯއިން ދޭހަކޮށްދެއްވީ އިސްލާމް ދީނާއި ދިވެހި ގައުމުގެ ދިފާއުގައި ދިވެހި ސިފައިންވި ގުރުބާނީ އާއި ހިތްވަރު ގަދަކަމާއި ނުގުޑާފަދަ އަޒުމެއްގައި ސާބިތުކަމާއެކު ވަތަނުގެ ހައްގުގައި ހިތްވަރާއެކު ތެދުވެ، ދިވެހި ދިދަ އުފުލާލާ މަންޒަރެވެ.\nޑިފެންސް މިނިސްޓްރީ އެމްއެންޑީއެފް ނަސްރުގެ ދުވަސް\nޑިފެންސް އެޑްވައިޒަރަކަށް ކާނަލް މުހައްމަދު އިބްރާހީމް


Inthihaabu kaamiyaabu kurumuge furusathu Trump ah kudavejje\nއިންތިހާބު ކާމިޔާބު ކުރުމުގެ ފުރުސަތު ޓްރަމްޕަށް ކުޑަވެއްޖެ\nއަންނަ މަހު އަށް ވަނަ ދުވަހު ބޭއްވުމަށް ހަމަޖެހިފައިވާ އެމެރިކާގެ ރިޔާސީ އިންތިހާބު ކާމިޔާބު ކުރުމުގެ ފުރުސަތު އިދިކޮޅު ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓްރަމްޕަށް ކުޑަ ކަމަށް އެންމެ ފަހުގެ ހިޔާލު ހޯދުމުގެ ވޯޓްތަކުން ދައްކައިފި އެވެ.\nއެމެރިކާގެ ރިޔާސީ އިންތިހާބާ ދެމެދު ތިން ހަފުތާގެ މުއްދަތެއް އޮތްއިރު، މިއަދު އާންމު ކުރި ހިޔާލު ހޯދުމުގެ ވޯޓްތަކުން ދައްކާ ގޮތުގައި ޓްރަމްޕްގެ މަގުބޫލުކަން ވަނީ ޑިމޮކްރެޓިކް ޕާޓީގެ ރިޔާސީ ކެނޑިޑޭޓް ހިލަރީ ކްލިންޓަނަށް ވުރެ 11 ޕަސަންޓް ދަށަށް ވެއްޓިފަ އެވެ.\nއެންބީސީ ނިއުސް އާއި ވޯލް ސްޓްރީޓް ޖާނަލް ގުޅިގެން ކުރިއަށް ގެންދިޔަ ހިޔާލު ހޯދުމުގެ ޕޯލް ނަތީޖާތައް ދައްކާގޮތުން ހިލަރީ އަށް 48 ޕަސަންޓް ތާއީދު ކުރެއެވެ. ޓްރަމްޕަށް ތާއީދު ކުރަނީ 37 ޕަސަންޓް މީހުންނެވެ.\nކެމްޕޭންގެ އިސްތިހާރަށް މިމަހު ބޮޑު ހަރަދެއް ކުރި، ޓްރަމްޕްގެ މަގުބޫލުކަން ދަށަށް ދިޔައީ އަންހެނުންނަށް ނިސްބަތްކޮށް މީގެ 17 އަހަރު ކުރިން ޓްރަމްޕް ދައްކާފައިވާ ވަހަކަތަކެއް އާންމުވުމުންނެވެ.\nޑޮނަލްޑް ޓްރަމްޕް އެމެރިކާގެ ރިޔާސީ އިންތިހާބު 2016


Rohingya ge mainnaai thuththu kudhin ge karuna | Mihaaru\nމިއަންމާގެ ރޮހިންޖާ އަންހެނަކު އޭނާގެ ތުއްތު ދަރިފުޅު ގޮވައިގެން، ބަންގްލަދޭޝް ސަރަހައްދުގައި: ހާލަތު ވަރަށް ގޯސް. --ފޮޓޯ:އޭއެފްޕީ\n17 ސެޕްޓެމްބަރ 2017 - 09:07\nމިޔަންމާ އާއި ބަންގްލަދޭޝް ގުޅޭ ސަރަހައްދީ ރޮނގު ކައިރީގައި، ދެ ގައުމުން ވެސް މަރުހަބާ ނުކިޔާ އިންސާނެއްގެ ގޮތުގައި، މާބަނޑު ސުރައްޔާ ސުލްތާން ހުއްޓެވެ. ވިހެއުމުގެ ރިހުން އައިއިރު ބަންގްލަދޭޝް އަށް ވީ ފަޅިއާ އޭނާއާ ދެމެދު އޮތީ ކިސަޑުން ފުރިފައިވާ 500 ޔާޑުގެ ސަރަހައްދެކެވެ. އޭނާގެ ރިހުން ގަދަވުމާ އެކު ބަންގްލަދޭޝްގެ ސަރަހައްދު ބަލަހައްޓާ މީހުން ސުރައްޔާ ނަގައިގެން ގެންގޮސް ބޯޓަކަށް ލި އެވެ. އޭގެ ތެރޭގައި އޮވެގެން އޭނާ ވިހެއީ ފޮތިގަނޑަކުން ނިވާކޮށްލައިގެންނެވެ.\nއެ ހިތްދަތި ހާލަތުގައި ވިހެއީ އުމުރުން 25 އަހަރުގެ ސުރައްޔާ އެކަންޏެއް ނޫނެވެ. ބަރުމާ ސިފައިންގެ އަނިޔާވެރިކަމާ ހެދި އެ ގައުމު ދޫކޮށް ބަންގްލަދޭޝް ސަރަހައްދަށް ވަން 400،000 ރޮހިންޖާ މުސްލިމުންގެ ތެރެއިން މިހާތަނަށް 400 ކުއްޖަކު ދުނިޔެއަށް އުފަންވެއްޖެ އެވެ. އެ ކުދިންގެ ހާލަތާ މެދު އިންތިހާއަށް ކަންބޮޑުވުން ވަނީ އުފެދިފަ އެވެ.\nވިހެއުމާ އެކު ސުރައްޔާ އާއި ތުއްތު ދަރިފުޅު އައިޝާ ގެންދިޔައީ ރެފިއުޖީ ކޭމްޕަކަށެވެ. އެ ކޭމްޕްގެ އޮފިސަރެއް ކަމަށްވާ މުހައްމަދު މުނީއުލް ހައްގު ބުނީ އެ ހާލަތުގައި ތިބި އެތައް ބަޔަކު އަތުވެއްޖެ ކަމަށާއި މައްސަލަ ވަރަށް ނާޒުކު ކަމަށެވެ.\n"އަހަރެމެންނަށް ދެވޭނެ އެންމެ ބޮޑު އެހީއެއް ދެވޭތޯ މަސައްކަތްކުރަން. އެކަމަކު އަހަރެމެންނަށް ކުޅަދާނަވާ ވާރަށް ވުރެ ހާލަތު މާ ގޯސް،" އޭނާ ބުންޏެވެ.\nވިހެއުމުގެ ތެރޭގައި ބައެއް މައިން ވަނީ މަރުވެފަ އެވެ. ވިހޭ ނަމަވެސް އަނެއް ބަޔަކަށް ޖެހިފައި ވަނީ، ކޭމްޕްގެ ދަށް ފެންވަރުގެ ހާލަތާއި ބަލިތަކުގައި ކުދިން މަރުވާތަން ބަލަން ތިބޭށެވެ.\nއުމުރުން 28 އަހަރުގެ މަސޫމް ބަދުރުގެ ފިރިހެން ދަރިފުޅު ވަނީ މަރުވެފަ އެވެ.\n"ހުންގަނޑެއް ޖެހި، ތުރުތުރު އެޅުން ނުހުއްޓުނު،"، ގިސްލަމުން އޭނާ ކިޔައިދިނެވެ.\nތުއްތު ކުދިންނާއި މައިންނަށް ބޭނުންވާ އެހީތެރިކަން ލިބޭކަށް ނެތް: އެތައް މައިންނަކާއި ތުއްތު ކުދިންނެއް މަރުވެއްޖެ\nމަސޫމްގެ ފިރިމީހާ އަބޫ ބަކުރު، 35، އެވަގުތު ދިޔައީ އެހީތެރިކަމެއް ލިބޭތޯ އެވެ. އެކަމަކު އޭނާ އެނބުރި އައިއިރު އެންމެ ތިން ދުވަސް ވީ ތުއްތު ދަރިފުޅު މަރުވެއްޖެ އެވެ.\nވަޅުލާނެ ހުސް ބިމެއް މުޅި ހިސާބުގަނޑުން ވެސް ފެންނާކަށް ނެތެވެ. މުޅި ސަރަހައްދު އޮތީ، ކުއްލިއަކަށް ގައުމު ދޫކޮށް އައި މީހުން ތިބެން އަމިއްލައަށް ހަދާފައި ހުރި ޓެންޓްތަކެވެ. އަބޫ ބަކުރު އޭނާގެ ދަރިފުޅު ވަޅުލީ ކައިރީގައި ހުރި ޖަންގައްޔެއް ތެރޭގަ އެވެ.\nމަރުވި ދަރިފުޅަށް ހަދާނެ ގޮތެއް ނޭނގިގެން ވެސް މަޔަކު އުޅުނެވެ. ދެ ދުވަސް ވަންދެން ދަރިފުޅު އުފުލި އެވެ. އެންމެ ފަހުން ކޯރަކަށް ދޫކޮށްލީ އެވެ. އެ ވާހަކަ ކިޔައިދިން އިރު އަންހެން މީހާގެ ލޮލުން ކަރުނަތައް ފައިބަނީ އެވެ.\nއާންމުންގެ ސިއްހީ ކަންތައްތަކުގައި އިސްކޮށް އުޅެމުން އަންނަ މަންޒޫރު ކާދިރު އަހުމަދު ބުނީ ދަރިންނަށް ގާތުން ނުދެވޭ ވަރަށް މައިންގެ ހާލަތު ދަށަށް ގޮސްފައިވާ ކަމަށެވެ. އޭގެ ސަބަބަކީ ރަނގަޅަށް ކާށާއި ބޯ ފެން ނުލިބުމެވެ.\nއދ. ގެ ރެފިއުޖީ އެޖެންސީ ޔޫއެންއެޗުސީއާރުގެ ވިވިއަން ޓާން، ބަފަޔަކު އުޅުނު ހާލަތު ކިޔައިދިނެވެ.\n"އޭނާ އަހަރެމެން ގެންގޮސް ދެއްކީ ފޮތިގަނޑަކުން ނިވާކޮށްލާފައި ހުރި ކުޑަ ވަށިގަނޑެއް. އޭތި ހުޅުވާލި އިރު އޮތީ ކުޑަކުޑަ ދެ ކުދިން. އޭނާގެ އަންހެނުން އެއްމާބަނޑު ދެ ކުދިން ވިހެއީ އޭގެ ކުޑަ އިރުކޮޅެއް ކުރިން."\nއެކަމަކު ދެރަކަމަކީ، އޭގެ ތެރެއިން އެއް ކުއްޖަކު، މާ ގިނައިރެއް ނުވެ މަރުވުމެވެ.\nއދ.ގެ ކުޑަކުދިންނާ ބެހޭ ޖަމިއްޔާ ޔުނިސެފްގެ އޮފިޝަލެއް ކަމަށްވާ އެންތަނީ ލޭކް ބުނީ ދެ ފަރާތުގައި ތިބި އަންހެނުންނާއި ކުޑަކުދިންނަށް ވެސް އެހީ އާއި ރައްކާތެރިކަން ވަރަށް އަވަހަށް ބޭނުންވާ ކަމަށެވެ.\nއެކަމަކު ބަންގްލަދޭޝައަށް ވަން ރޮހިންޖާ މީހުންނަށް އެހީތެރިކަން ފޯރުކޮށްދިނުމުގެ ފުރުސަތު ޔުނިސެފަށް އޮތް އިރު މިޔަންމާ އިން ވަނީ އެއިން ފަރާތަކުން އެ ގައުމުގެ އުތުރު ސަރަހައްދަށް ދިއުން މަނާކޮށްފަ އެވެ.\nރޮހިންޖާ މުސްލިމުންގެ ހާލަތު ބަޔާން ކުރަން އުނދަގޫ ވަރަށް މައްސަލަ ވަނީ ގޯސްވެފަ އެވެ. އޭގެ ތެރޭގައި މައިންނާއި ތުއްތު ކުދިން ހޭދަކުރަމުން ދަނީ އުއްމީދެއް ނެތް، އެހީތެރިކަމެއް ނެތް، ކަރުނައިގެ ބިރުވެރި ދުވަސްތަކެކެވެ.\nއެޑިޓަރުގެ ނޯޓު: މިއީ ދަ ގާޑިއަންގައި ލިއުނު ރިޕޯޓެއްގެ ހުލާސާ ތަރުޖަމާއެކެވެ.\nކުޑަކުދިން ބަންގްލަދޭޝް ޔުނިސެފް މިއަންމާ މާބަނޑުވުން ރޮހިންޖާ\n4 ކޮމެންޓް, 80 ރިއެކްޝަންސް\nމި ލިޔުން ބުރޯޑުކާސްޓިނގް މިންގަނޑު ތަކަށް ފެތުނަސް ނުފެތުނަސް މިއީ ހަމަ ޙަޤީޤަތް. އަނިޔާ ވެރިން އަނިޔާ ކުރަނީ ބުރޯޑުކާސްޓިނގް މިންގަނޑު ތަކުން ހުއްދަ އޮންނަ މިންވަރަކަށް ނޫން.\nވަރަށް ވަރަށް ދެރަވޭ...ވަރަށް އަސަރު ކުރޭ...\nއިންސާނުންގެ ތެރޭގައި ހައިވާނުންނަށްވުރެ ވެސް ދަށުދަރަޖައިގެ މީހުން އުޅޭކަން މި ލިޔުން ކިޔާލުމަށްފަހު މިކަމާއި އުފާކުރި މީހުންތިބީމަ އެނގި ހާމަވެެއްޖެ. ހާލުގައި މިއުޅޭ އިންސާނުންނަށް ރަހުމް ކުރާ ބަޔަކު ނުވިތާނގައި ދެން މިވާހަކަ ކިޔާލަން ތިބި މީހުން ހާލު މީ ކީއްކުރާނީ.\nވަރަށް ދެރަވޭ އެމީހުން އެއުޅޭހާލުން.. ހިތައްއަރާ އިރާދަ ކުރައްވައިގެން ދެން އެއްވެސް ބަޔަކައް މިކަހަލަ ކަމެއް ނުވާނެއޭ..


SunOnline: Maziya in faragu bodu kuri iru, Mohan Sus aa eku furathama molhu\nމާޒިޔާއިން ފަރަގު ބޮޑު ކުރި އިރު، މޯހަންއަށް ސަސްއާއެކު ފުރަތަމަ މޮޅު\nޢަބްދުﷲ އައިމަން 31 Mar 2021, 09:35\nމާޗް 30، 2021: ދިވެހި ޕްރިމިއަ ލީގްގައި މާޒިޔާ އާއި ޔޫވީ ބައްދަލުކުރި މެޗުގެ ތެރެއިން -- ސަން ފޮޓޯ/ ފަޔާޒު މޫސާ\nޔުނައިޓެޑް ވިކްޓަރީ ބަލިކޮށް މާޒިޔާއިން އެއްވަނާގައި ފަރަގު ބޮޑު ކުރި އިރު، އީގަލްސްއާ އެކު ސީޒަން ފަށައިގެން ވަކި ހިސާބަކުން ސަސްއަށް ބަދަލުވުމަށް ފަހު މުހައްމަދު ޝިޔާޒް (މޯހަން) އެކުލަބާ އެކު ފުރަތަމަ މޮޅު ހޯދައިފި އެވެ.\nއިއްޔެ ހަވީރު ދިވެހި ޕްރިމިއާ ލީގުގައި ޔުނައިޓެޑް ވިކްޓަރީ އަތުން މާޒިޔާ ކުރި ހޯދީ 0-1ގެ ނަތީޖާއަކުންނެވެ. އެ މެޗަށް ނުކުން އިރު ތިން ޕޮއިންޓްގެ ފަރަގެއްގައި އޮތް މާޒިޔާއަށް މެޗުން ލިބުނު ތިން ޕޮއިންޓާ އެކު އެ ޓީމުން ވަނީ 10 މެޗުން 24 ޕޮއިންޓް ހަމަކޮށްފަ އެވެ. ދެ ވަނާގައި އޮތް ވެެލެންސިއާގެ އޮތީ 10 މެޗުން 18 ޕޮއިންޓް ހޯދައިގެންނެވެ.\nގާތްގަނޑަކަށް ދެމަސްދުވަހުގެ ބްރޭކަކަށް ފަހު މާޒިޔާ އިން ލީގުގައި ކުޅުނު ފުރަތަމަ މެޗުގައި އެ ޓީމުން ކުރިން ފުރަތަމަ އެގާރައިގައި ހިމެނުނު ބައެއް ކުޅުންތެރިން ޓީމުގައި ހިމަނާފައެއް ނުވެ އެވެ. މާޒިޔާގެ ޖަޕާނު މިޑްފީލްޑަރު ޓަކާޝީ އޮޑަވާރާ އާއި ސްޕެއިންގެ ޑިފެންޑަރު ޕޯޒޯ ވަނީ ފުރަތަމަ އެގާރައިގައި ހިމެނިފަ އެވެ. ސެއިން ވިންސެންޓް ގައުމީ ޓީމަށް ރިލީސްކޮށްފައިވާތީ މާޒިޔާގެ ފޯވާޑް ކޮނޭލިއަސް ސްޓެވާޓް (ކޯނޭ) އަދި ޓީމާ ނުގުޅެ އެވެ.\nއިއްޔެގެ މެޗު ފަށައިގެން މާޒިޔާ އިން މޮޅަށް ކުޅުނު ނަމަވެސް އެ ޓީމުގެ ގިނަ ހަމަލާތަކެއް އިދިކޮޅު ޓީމުގެ ކީޕަރު އަލީ ނާޖިހު ވަނީ ދިފާއުކޮށްފަ އެވެ. މާޒިޔާގެ ގޯލު ޖެހީ މެޗުގެ 73 ވަނަ މިނިޓްގައި ހަމްޒާ މުހައްމަދު ހަމްޕު އެވެ. ޔުނައިޓެޑް ވިކްޓްރީގެ ދެ ކުޅުންތެރިން ކައިރިން ދެމިގަތުމަށް ފަހު އޭރިއާތެރެއަށް ވަދެ ހަމްޕު ޖެހި ބޯޅަ އަމާޒުވީ ގޯލުގެ މަތީ ކަަނަށެވެ.\nމީގެ އިތުރުން ކުރިން މެޗުގައި އީގަލްސް އަތުން ބަލިވުމަށް ފަހު ރޭ ސަސްއިން ކުޅުނު މެޗުގައި އެ ޓީމުން ވަނީ ޓީސީގެ މައްޗަށް 0-1 އިން ކުރި ހޯދައި ތާވަލުގެ ކުރިއަށް ޖެހިލައިފަ އެވެ.\nމިއީ ސަސްގެ ކޯޗުކަމާ މިދިޔަ ޖެނުއަރީ މަހު މުހައްމަދު ޝިޔާޒް (މޯހަން) ހަވާލުވި ފަހުން އެ ޓީމަށް ލިބުނު ފުރަތަމަ މޮޅެވެ. މޯހަން ހަވާލުވެ ސަސް ކުޅުނު ފުރަތަމަ ތިން މެޗުން މޮޅެއް ނުލިބެ އެވެ. އެ މެޗުން ލިބުނު މޮޅާ އެކު ސަސް ހަ ވަނަ އަށް އެރީ 10 މެޗުން 11 ޕޮއިންޓް ހޯދައިގެންނެވެ.\nމެޗުގައި ސަސްގެ ލަނޑު 75 ވަނަ މިނެޓްގައި ކާމިޔާބު ކުރީ އަހްމަދު އައިހަމް އެވެ. ޓީސީގެ ހާފުގެ ތެރެއިން ސަސްގެ ކުޅުންތެރިން ނަގައިދިން ބޯޅަ އައިހަމް ހޯދީ ޓީސީގެ އޭރިއާގެ ތެރެއިންނެވެ. އޭރިއާގެ އަރިމަތިން އަރައި އޭނާ ވަނީ ގޯލްގެ ތެރެއަށް ބޯޅަ ވައްދާލާފަ އެވެ.\nމި މެޗަށް ފަހު ވާހަކަ ދައްކަމުން ސަސްގެ ކޯޗު މުޙައްމަދު ޝިޔާޒް (މޯހަން) ބުނީ މެޗުގައި ކުޅުންތެރިން ދެއްކި ކުޅުމާ މެދު ވަރަށް ބޮޑަށް ހިތްހަމަޖެހޭ ކަމަށާއި އެހެންނަމަވެސް ފުރަތަމަ ހާފުގައި ލިބުނު ފުރުޞަތުތަކުގެ ބޭނުން ހިފުނު ނަމަ، އެއަށްވުރެ ފަސޭހަ މޮޅެއް ލިބޭނެ ކަމަށެވެ. އެކަމަކު މި މެޗަށް ނުކުތީ ތިން ޕޮއިންޓް ހޯދުމަށް ކަމަށާއި ކުޅުންތެރިންގެ ފަރާތުން މޮޅެއް ހޯދުމަށް ބޭނުންވެފައި ތިބި މިންވަރު މި މެޗުން ފެނިގެންދިޔަ ކަމަށް ވެސް މޯހަން ބުންޏެވެ.


ނޭޝަނަލް ޕޯޓްފޯލިއޯ ފޯމިއުލޭޝަން އެކްސަސައިޒެއް ބޭއްވުމަށް ކޮންސަލްޓެންޓް ކޮށްދޭނެ ފަރާތެއް ބޭނުންވެއްޖެ\nއެކްސްޕްރެޝަން އޮފް އިންޓްރެސްޓް ހުށަހެޅުމަށް\nމިމިނިސްޓްރީގެ ނަންބަރު IUL)438-HRU/438/2015/78)ފ(20 އެޕްރީލް 2015) އާ ހަވާލާދީ ދަންނަވަމެވެ. މި އިޢުލާނަށް އެކަށީގެންވާ ތަރުޙީބު ލިބިފައިނުވާތީ، އަލުން ނަންބަރު IUL)438-HRU/438/2015/95) އިޢުލާނުން އިޢުލާނު ކުރަމެވެ. އެހެންކަމުން، މިމަސައްކަތަށް ޝައުޤުވެރިވާ ފަރާތްތަކުން މިމިނިސްޓްރީއަށް މިކަމާ ގުޅޭ 'އެކްސްޕްރެޝަން އޮފް އިންޓަރެސްޓް' ހުށަހެޅުމަށް އެދި ދެންނެވީމެވެ. މިކަމާ ގުޅޭ އިތުރު މަޢުލޫމާތު ތިރީގައި މިވަނީއެވެ.\nގްލޯބަލް އެންވަޔަރަންމަންޓް ފެސިލިޓީގެ އެހީގައި އެފެސިލިޓީގެ6ވަނަ ސައިކަލަށް ތައްޔާރުވުމަށް ނޭޝަނަލް ޕޯޓްފޯލިއޯ ފޯމިއުލޭޝަން އެކްސަސައިޒެއް ކުރިއަށް ގެންދިއުމަށް ވަނީ ހަމަޖެހިފައެވެ. މިގޮތުން މި އެކްސަރސައިޒް ހިންގާނޭ ކޮންސަލްޓެންޓެއް ބޭނުންވެއްޖެއެވެ.\nވީމާ، މިކަމަށް ޝައުޤުވެރިވެލައްވާ ޝަރުޠު ހަމަވާ ފަރާތްތަކުން 24 މޭ 2015 ވާ އާދީއްތަ ދުވަހުގެ 12:00 ގެ ކުރިން، ތަޢުލީމީ ފެންވަރާއި މި މަސައްކަތާ ގުޅުންހުރި މަސައްކަތް ކުރުމުގެ ތަޖުރިބާ (އަހަރު އަދި ހިންގާފައިވާ ޕްރޮޖެކްޓްތަކުގެ އަދަދު) އާއި، ހުނަރާއި ޤާބިލުކަން ސާބިތުކޮށްދޭ ވަނަވަރު ތިރީގައިވާ އެޑްރެހަށް ހުށަހެޅުއްވުން އެދެމެވެ.\nއީމެއިލް: hr @environment.gov.mv\n01 ޖަނަވަރީ 1970\nސުންގަޑި: 12 މޭ 2015 0000


Ira Khan ge photo akah ae comment eh ge sababun hihsaa kuran jehunee video eh! – Iru\nއިރާގެ ޕޮޓޯއަށް އައި ކޮމެންޓްއެއްގެ ސަބަބުން ހިއްސާ ކުރަން ޖެހުނީ ވީޑިއޯއެއް!\nމަޝްހޫރު އެކްޓަރު އާމިރު ޙާންގެ ދަރިފުޅު އީރާ ޙާން ފިލްމަކުން ފެނިގެން ހިގައިދާނެ ކަމުގެ އުއްމީދު އަނެއްކާވެސް ކުޑަވެއްޖެއެވެ. މީގެ ކުރިންވެސް ކެމެރާގެ ކުރިމަތީގައި މަސައްކަތް ކުރުމަށްވުރެ ފުރަގަހުގައި ކުރާ މަސައްކަތަށް ޝައުޤުވެރިކަން ހުންނަ ކަމަށް ބުނެފައިވާ އީރާ ދެން ފެނިގެން ދަނީ ކޮން ދާއިރާއަކުން ކަމާމެދު ޝައްކު އުފެދިގެން ދިޔައީ އީރާ އޭނާގެ ސޯޝަލް މީޑިއާގައި މިއަދު ހިއްސާކުރި ފޮޓޯ އާއި ވީޑިއޯ އިންނެވެ.\nފުރަތަމަ އޭނާ ހިއްސާކުރި ފޮޓޯއިން ފެނިގެންދަނީ ކޮންމެވެސް ކަމެއްގައި ވަރަށް ޝައުޤުވެރިވެފައި އިންނަ މަންޒަރެވެ. ފޮޓޯއިން ކުރަންއިން ވަކި ކަމެއް ނޭނގޭތީ ބައެއްމީހުންވަނީ އެކަމާ ސުވާލުކޮށް ކޮމެންޓު ކޮއްފައެވެ. އެއާއި އެކު އޭނާ ދެން ހިއްސާކުރީ ވީޑިއޯއެކެވެ. ވީޑިއޯގައި ފެންނަނީ ކުރަހާފައި އިން ޓެޓޫއެކެވެ. އަދި ވީޑިއޯ ހިއްސާކުރަމުން އޭނާ ލިޔެފައިވަނީ އެއީ އޭނާގެ ފުރަތަމަ ޓެޓޫކަމަށެވެ. އަދި އެކަމަށް ހިއްވަރު ދިން މީހުނަށް ޕޯސްޓުގައި ޝުކުރު އަދާކޮއްފައިވާއިރު އޭނާ ބުނެފައިވަނީ ކުރިއަށްދާނެ އިތުރު ދާއިރާއެއް އޭނާއަށް ފެނިއްޖެކަމުގެ އިހުސާސްކުރެވިއްޖެކަމަށެވެ.\nއެކްޓިންގްއަށް އެއްވެސް ވަރަކަށް ޝައުގުވެރިކަން ނުހުންނަ އީރާ މިހާރު މަސައްކަތް ކުރަމުންދަނީ ތިއޭޓާރ ޑައިރެކްޓަރެއްގެ ގޮތުގައެވެ. އެހެން ނަމަވެސް އޭނާއަށް ދަސްވި މި އައު ހުނަރާއި އެކު ކުރިއަށްދިއުމުގެ ޝައުޤުހުރިކަން މި މަސައްކަތް އޭނާ ކޮއްފައިވާ ގޮތާއި އެކަމުން ލިބުނު ހިތްހަމަޖެހުން ހިއްސާކޮއްފައިވާގޮތުން ރަގަނޅަށް އެގިގެންދެއެވެ.


އޮސްޓްރިއާގެ ވެރިރަށް ވިއެނާގައި ވަރުގަދަ ޓެރަރިސްޓު ހަމަލާތަކެއް ދީފި |\nއޮސްޓްރިއާގެ ވެރިރަށް ވިއެނާގައި ވަރުގަދަ ޓެރަރިސްޓު ހަމަލާތަކެއް ދީފި\nޓެރަރިޒަމަށް ހިތްވަރުދޭ ގައުމުތަކުގެ ލިސްޓުން ސޫދާން އުނިކޮށްފި\nއޮސްޓްރިއާގެ ވެރިރަށް ވިއެނާގައި ވަރުގަދަ ޓެރަރިސްޓް ހަމަލާތަކެއް ދީފިއެވެ. ޚަބަރު ލިބިފައިވާގޮތުގައި ހަތިޔާރުއެޅި ބަޔަކު ވަނީ ވިއެނާގެ6ސަރަހައްދެއްގައި އާންމު ރައްޔިތުންނަށް ހަމަލާދީ މިހާތަނަށް އެކަކު މަރާލާފައެވެ.\nއޮސްޓްރިއާގެ ފޮރިންގ މިނިސްޓަރ ވިދާޅުވެފައިވަނީ މިއީ ޓެރަރިސްޓް ހަމަލާތަކެއް ކަމަށާއި ހަތިޔާރު އެޅިމީހުން އަދިވެސް ވިއެނާގެ އެކި ހިސާބުތަކުގައި ހަރަކާތްތެރިވަމުން ދާކަމަށެވެ.\nވިއެނާގެ ޕޮލިހުން މަޢުލޫމާތު ދެގޮތުގައި ހަތިޔާރު އެޅިމީހުން ދިން ހަމަލާތަކެއްގައި މިހާތަނަށް އައިއިރު އެކަކު ވަނީ މަރުވެފައެވެ. އެއީ މަގުމަތީގައި ހިގާފައި ދިޔަ މީހެކެވެ. އަދި ވިއެނާގެ ޕޮލިހުންނާއި ހަތިޔާރު އެޅި މީހުންނާއި ދެމެދު ބަދަލުކުރެވުނު ހަމަލާތަކުގައި ހަތިޔާރުއެޅި އެކަކު މަރާލެވިފައިވާ ކަމަށްވެސް ވިއެނާގެ ޕޮލިހުންގެ ފަރާތުން މަޢުލޫމާރު ދީފައިވެއެވެ. އަދި 15 މީހަކުވަނީ ޒަޚަމް ވެފައެފެ. އަދިވެސް ހަތިޔާރުއެޅި މީހުން ހަތިޔާރާއެކީ ވިއެނާގެ އެކި ސަރަހައްދުތަކުގައި ހަރަކާތްތެރިވަމުންދާ ކަމަށް މަޢުލޫމާތު ލިބެއެވެ.\nވިއެނާގެ ރަސްމީ އިދާރާތަކުން މަޢުލޫމާތު ދޭގޮތުގައި ވިއެނާގެ އެކި ސަރަހައްދުތަކުގައި ހަތިޔާރާއިއެކު ހަރަކާތްތެރިވަމުންދާ މިމީހުންނަކީ ކޮންބައެއް ކަމާއި އަދި މިމީހުންގެ މަގުސަދެއްވެސް އަދި އެގިފައެެއް ނުވެއެވެ، މިހާތަނަށް އައިއިރު އެއްވެސް ފަރާތަކުން މިހަމަލާތަކުގެ ޒިންމާ އުފުލާފައެއެވެސް ނުވެއެވެ.\nވިއެނާގެ ޕޮލިހުން ދަނީ ކެޕިޓަލް ސިޓީގެ ރައްޔިތުން މަގުތަކަށް ނުނިކުމެ މިވަގުތު ގޭގައި މަޑުކުރުމަށް އިލްތިމާސް ކުރަމުންނެވެ.\nއޮސްޓްރިއާއަކީ ޔޫރަޕްގަ ނިމެނޭ ނުވަ ގައުމުގެ ތެރޭގައި ހިމެނޭ އެއްގައުމެވެ. އަދި މިގައުމުގެ ކެޕިޓަލް ވިއެނާއަކީ އެގައުމުގެ އެންމެ ބޮޑު ސިޓީއެވެ. މި ސިޓީގައި 8 މިލިއަން މީހުން ދިރިއުޅެމުން ދެއެވެ.\nއޮސްޓްރިއާ, ވިއެނާ, ޓެރަރިޒަމް, ޔޫރަޕް


ދަޢުވަތުގެ މައިދާނުގައި މަސައްކަތްކުރަންވީ ކީއްވެ؟ – Ilm\nދަޢުވަތުގެ މައިދާނުގައި މަސައްކަތްކުރަންވީ ކީއްވެ؟\nހެޔޮކަންކަމަށް އަމުރުކުރުމާއި އަދި ނުބައިކަންކަން މަނާކުރުމަކީ އިސްލާމްދީން ރައްކާތެރިކޮށްދޭ ކިއްލާއެވެ. އަދި އެކަމުގެ ސަބަބުން އުއްމަތުގެ ކިބައިން ފިތުނަތަކާއި ފާފަތަކުގެ ނުބައި ފަސާދައިން ދުރުކޮށްދެއެވެ. އަދި އެކަމުގެ ސަބަބުން އިސްލާމްދީނުގެ އަހުލުވެރިން ޝައިޠާނާގެ ރޭވުންތަކުންނާއި އަދި ހަވާނަފުސުގައި ޖެހި ބެހިގެންދިޔުމުން (މަގުފުރެދިގެން ދިޔުމުން) ސަލާމަތްކޮށްދެއެވެ. އަދި ޢަޤީދާއާއި ސުލޫކުތަކާއި އަޚުލާޤު ރައްކާތެރިކޮށްދެއެވެ. އަދި ބޭކާރު ކަންކަމުން ސަލާމަތްކޮށްދެއެވެ. އަދި އެއީ (ހެޔޮކަންކަމަށް އަމުރުކުރުމާއި އަދި ނުބައިކަންކަން މަނާކުރުމަކީ) ދީނުގެ އަޞްލުއެޔާ ގުޅޭ ވަރުގަދަވެގެންވާ ބިނާއެކެވެ.\nއުއްމަތްތައް އިޞްލާޙުވުން ވަނީ އެކަމުގެ މަތީގައި ޤާއިމުވުމުގެ މައްޗަށެވެ. އަދި ނިޢުމަތްތައް ރައްކާތެރިކުރުމާއި އަމާންކަން ޤާއިމުވުމާއި ދުޢާ އިޖާބަވުމާއި އަދި ދުޝްމަނުންގެ ރޭވުންތަކުން ސަލާމަތްވެވެން އޮތީީ އެކަމުގެ މަތީގައި ޤާއިމުވެގެންނެވެ. ޙަލްްޤުތަކުންގެ މައްޗަށް އިޙުސާންތެރިކަމާއި އަދި ދަރަޖަތައް އުފުލުން ގުޅިފައިވަނީ އެކަމާއެވެ. އިބުނު މަސްޢޫދު ރަޟިޔަﷲ ޢަންހުއަށް ދެންނެވުނެވެ. “ދިރިހުރި މައްޔިތަކީ ކޮބައިތޯއެވެ؟. ޖަވާބުދެއްވަމުން ވިދާޅުވިއެވެ. ” އެއީ މުންކަރާތްތައް މަނާނުކުރާ މީހާއެވެ.(ނުބައިކަންކަން މަނާނުކުރާ މީހާއެވެ.)”\nއަދި އެއީ އީމާންކަން ފުރިހަމަކަމާއި އަދި (އެމީހެއްގެ) އިސްލާމްކަމުގެ ފުރިހަމަކަން އަންގައިދޭ ދަލީލެކެވެ. އަދި އުއްމަތުގެ މައްޗަށްވާ ލޯތްބާއި އަދި ހެޔޮކަމުގެ މާނަތަކުގެތެރެއިން އެއްމާނައެވެ. (އެބަހީ: އެކަން ބަޔާންކޮށްދޭ އެއްކަމަކީ އެއީއެވެ) އަދި އެއީ އަޅުތަކުންގެ މައްޗަށް ﷲގެ ރަޙުމަތް ޙާޞިލުވާ ސަބަބުގެ ތެރެއިން ހިމެނޭ ކަމެކެވެ. އަދި އެއީ މުޖުމަތަޢުގެ އެކުވެރިކަމާއި އެއްބަޔަކު އަނެއްބަޔަކަށް އޮންނަ އެހީތެރިކަމާއި ގުޅުން ރަމްޒުކޮށްދޭ ޢަލާމާތެކެވެ. އޭރުން މީސްތަކުންގެ މެދުގައި ހެޔޮކަން ދެމިގެންދާނެއެވެ. އަދި (މީސްތަކުންގެ) ފިޠުރަތުތައް ބިނާވެފައިވަނީ އެކަމުގެ މައްޗަށެވެ. އަދި އެކަމަށް(ހެޔޮކަންކަމަށް އަމުރުކުރުމާއި އަދި ނުބައިކަންކަމަށް މަނާކުރުމަށް) ގޮވާލާ މީސްތަކުންނަށް ލޯބިވުމުގެ މައްޗަށެވެ.\nއޭ ލޮބުވެތި މުސްލިމު އަޚުންނާއި އުޚުތުންނޭވެ. ފަހެ އެމަތިވެރި އަޅުކަން އަދާކުރުމުގެ މައްޗަށް އަދި އެހެންމީހުންނަށް އެކަމުގެ މައްޗަށް ދަޢުވަތު ދިނުމަށް ފަރުވާކުޑަނުކުރައްވާށެވެ. އަދި އެކަމުގެ މައްޗަށް ކެތްތެރިވުމާއި އަދި ގޮވާލެވޭ މީހުންގެ މައްޗަށް ޙިކުމަތްތެރި(ޙިލްމުވެރި) ވާށެވެ. އޭރުން އެބައިމީހުންގެ ހިތްތައް ހެޔޮކަމަށް އެދުންވެރިވާނެތެވެ. އަދި އަޖުރުލިބުންވަނީ އިޚުލާސްތެރިކަމާއި އަދި މަސައްކަތްކުރި މިންވަރުގެ މައްޗަށެވެ. ރުޅިއައުމުގެ މައްޗަށް (ހިތްހަމަ ނުޖެހުމުގެ) މައްޗަށް ރައްކާތެރިވާށެވެ. އަދި ކިޔަމަންތެރިވާ މީހުންގެ މައްޗަށް ޙިކުމަތްތެރިކަމާއިއެކު އަނެއްކާވެސް ނަޞީޙަތްދޭށެވެ.\nފަހެ ނޫޙު ޢަލައިހިއްސަލާމް އެކަލޭގެފާނުގެ ޤައުމުގެ މީސްތަކުންގެ މައްޗަށް ދަޢުވަތު ދެއްވުމަށް އެއްހާސް އަހަރުގެ ތެރޭން ފަންސާސް އަހަރު ފިޔަވައި ހުރިހާ ދުވަސްތަކެއް ހޭދަކުރެއްވިއެވެ. އެބައިމީހުންނަށް ސިއްރާއި ފާޅުގަޔާއި ރޭގަނޑާއި ދުވާލު ދަޢުވަތު ދެއްވިއެވެ. އިމާމު ނަވަވިއްޔު (ނަވަވީ) ރަޙިމަހުﷲ ބަޔާންކުރައްވައެވެ. “މީހަކަށް ކަމެއް ނޭންގުމުގެ ސަބަބުން (އެނގިފައިނެތުމުގެ ސަބަބުން)، ތަކުލީފުލިބިގެންވާ މީހާގެ މައްޗަށް ހެޔޮކަންކަމަށް އަމުރުކުުރުމާއި އަދި ނުބައިކަންކަން މަނާކުރުން އެކަން ކެނޑިގެން ނުދެއެވެ.”\nއަދި ﷲ ސުބުޙާނަހޫ ވަތަޢާލާވަނީ މިދީން ޙިމާޔަތްކުރެއްވުމާއި އަދި މިދީނުގެ މައްޗަށް ހިތްތައް ހުޅުއްވަވައިދެއްވުމުގެ މައްޗަށް ޒިންމާވެވޮޑިގަންނަވާފައެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n(لَيَبْلُغَنَّ هَذَا الْأَمْرُ مَا بَلَغَ اللَّيْلُ وَالنَّهَارُ* وَلَا يَتْرُكُ اللَّهُ بَيْتَ مَدَرٍ وَلَا وَبَرٍ إِلَّا أَدْخَلَهُ اللَّهُ هَذَا الدِّينَ)*أي: ما طلع عليه الليل و النهار. (قول المصنف) رواه أحمد و صححه الألباني\nމާނައީ: “ދުވާލާއި ރޭގަނޑު އެތަނެއްގެ މައްޗަށް އަރާއޮއްސޭ ކޮންމެ ތާކަށް މިދީން ފޯރާހުއްޓެވެ. އަދި ﷲ (ސުބުޙާނަހޫ ވަތަޢާލާ) މިދީން ނުވައްދަވާ އެއްވެސް ގެޔެއްނުވާނެއެވެ. އެއީ (ވެލިން ބިނާކޮށްފައިވާ)ގެތަކާއި އަދި (އާދައިގެ ރަށްފުށު، ނުވަތަ ޞަޙަރާތެރޭގެ) ފޭލިގެތައްކަމުގައިވެސް މެއެވެ.” (އެބަހީ: ރަށުތެރެއާއި އަދި ޞަޙަރާތެރޭގައިވާ ރަށްފުށުގައިވާ ގެތަކަށްވެސް، ހުރިހާ ފެންވަރެއްގެ ގެތަކަކަށްވެސް މިދީން ވަންނާނެއެވެ.)\nމިދީނުގެ މައްޗަށް ނުވަތަ ޙުކުމްތައް ނުވަތަ ޝަރީޢަތުގެ މައްޗަށް ދެކޮޅުހަދައި ޢަދާވާތްތެރިވެއްޖެ، ކޮންމެ މީހެއްގެ މައްޗަށް މިދީން ގަދަވެގަންނަހުއްޓެވެ.


ކޯވިޑް19: އިއްޔެ އިތުރު 24 މީހަކު ބައްޔަށް ފައްސިވެއްޖެ! - Sandhaanu\nކޯވިޑް19: އިއްޔެ އިތުރު 24 މީހަކު ބައްޔަށް ފައްސިވެއްޖެ!\nނޮވެމްބަރ 9, 2020\nރާއްޖެއިން ކޯވިޑް19 އަށް އިތުރު 24 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 06 ކޭސް ފެނިފައިވަނީ އަތޮޅު ތެރެއިންނެވެ. އަދި 18 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 18 މީހުންނަކީ ދިވެހިންނެވެ. އަދި އަނެއް 06 މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 11,986 އަށް އަރައިފައެވެ. އޭގެ ތެރޭގައި، 847 އެކްޓިވް ކޭސް ހިމެނޭއިރު، 60 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 226 މީހަކުވަނީ އެކަހެރި ކުރެވިފައެވެ.\nމިބަލީގައި ރާއްޖެ އިން މިހާތަނަށް 40 މީހަކު ނިޔާވެފައި ވާއިރު 11,092 މީހަކުވަނީ ބަލިން ފަސޭހަވެފައެވެ.\nއިއްޔެއާއި ހަމަޔަށް އަތޮޅުތެރޭގެ 14 ރަށެއްގައި އެކްޓިވް ކޭސްތައް ހުރިއިރު، އޭގެ އިތުރުން 26 ރިސޯޓް ހިމެނެއެވެ. ރިސޯޓްތަކުގެ އެކްޓިވް ކޭސްތަކުގެ ތެރޭގައި 138 މުވައްޒަފުންނާއި، 52 ފަތުރުވެރިޔަކު ހިމެނެއެވެ.\nއިއްޔެ ހެނދުނު 7:25 ހާއިރު ޚަބަރު ހުސްވެގެން ހުޅުމާލެ ހޮސްޕިޓަލަށް ގެންދިޔަ 43 އަހަރުގެ ބަންގްލަދޭޝްގެ ރައްޔިތެއް ވެސް ވަނީ ކޯވިޑަށް ފައްސިވެފައެވެ. މިއާއިއެކު މިބަލީގައި ރާއްޖެއިން ނިޔާވި މީހުންގެ އަދަދު މިވަނީ 40 އަށް އަރައިފައެވެ.\nދީން ޢިލްމީ ޚަޒާނާ - އޭޕްރިލް 14, 2021 0\nރިވެތި އަޚްލާގެއްގެ ވެރިއެއްނަމަ އެހެން މީހުންގެ ވާހަކަތައް އަޑުއަހާ ތެދުބަހުން ވާހަކަ ދައްކާނެއެވެ. އަމާނާތްތެރިއަކަށް ވާނެއެވެ. ކަމެއް ގޯސްކޮށް ކުރެވިއްޖެނަމަ އެކަމުން ޢިބުރަތް ޙާސިލުކޮށް ރަނގަޅު ކުރަން އެނގޭނެއެވެ. އިންސާފަށް ލޯބިކުރާނެއެވެ. މީހުންނަށް...\nއިންޑިއާގައި އެއްދުވަހުގެތެރޭގައި އެއްލައްކަ 85 ހާސް މީހުންނަށް ކޮރޯނާ ވައިރަސް ޖެހިއްޖެ.\nދުނިޔެ މުޙައްމަދު ސަޢީދު - އޭޕްރިލް 14, 2021 0\nދުނިޔޭގައި އެންމެ ގިނައިން ވެކްސިން އުފައްދާ ގައުމުކަމަށްވާ އިންޑިއާގެ 185000އަށް ވުރެ ގިނަ މީހުންނަށް އެއްދުވަހުގެ ތެރޭގައި ކޮރޯނާ ވައިރަސް ޖެހިއްޖެއެވެ. އިންޑިއާގައި އެންމެ ފުޅާ ދާއިރާއެއްގައި ކޮރޯނާ ވައިރަސް ފެތުރެމުންދަނީ މަހާރާޝްޓްރާ ސްޓޭޓުގައެވެ....\nކޯވިޑް19: މިއަދު ފެނުނީ އެންމެ 58 ވޭދަނާ!\nރާއްޖެ ޢާއިޝަތު އީލާފް - އޭޕްރިލް 13, 2021 0\nރާއްޖެއިން ކޯވިޑް19 އަށް އިތުރު 58 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 11 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 11މީހަކު ވަނީ ފައްސިވެފައެވެ. އަނެއް 36 ކޭސް...


އިތުބާރު ގެއްލުވާ ނުލާ – 11 | Vaahaka އިތުބާރު ގެއްލުވާ ނުލާ – 11 – Vaahaka\n4k 11 1\tJanuary 20, 2021\n7 އަހަރު ފަސް\nޔޫކްރެއިންގެ ބޮގޮމޮލެޓްސް ނެޝެނަލް މެޑިކަލް ޔުނިވާރސިޓީއިން ނިކުމެގެން އަހަރެން ދިރިއުޅޭ ހޮސްޓެލްއަށް ދިއުމަށް އަހަރެން މިސްރާބުޖެހީ ޓެކްސީއެއްގައެވެ. ފިނި މޫސުމުގެ ދުވަސްވަރުކަމުން އަހަރެން ލައިގެން ހުރީ ކަޅު ޖީންސްއަކާއި ޓާރޓަލް ނެކް މުށި ކުލައިގެ ސްވެޓާރއެކެވެ. މަތިން ކަފަ ފޮތީގެ ބޯ ކޯޓެއް ލައިގެން އަހަރެން ހުރީ، ވަމުން ދިޔަ ފިނީގެ ސަބަބުން އުނދަގޫ ވާތީއެވެ.\nހަތް އަހަރު ދުވަހު ޔޫކްރެއިން ގައި އުޅެވުނު އިރުވެސް މި ފިންޏަށް އަހަރެންގެ ހަށިގަނޑެއް ނުހޭނުނެވެ. ވާނީވެސް އެހެންތާއެވެ. އުމުރުގެ ސޯޅަ އަހަރު ދުވަހު ދިވެހިރާއްޖެ ފަދަ ހޫނު މޫސުމީ ޤައުމެއްގައި ވޭތުކޮށްފައި އައިސް މި މާހައުލަށް އެންމެ ހަތް އަހަރު ދުވަހުން ހޭނޭނީ ކިހިނެއް ހެއްޔެވެ. އަހަރެން އޯލެވެލް ނިންމިގޮތައް މިކޮޅަށް އައިސް އޭލެވެލް ވެސް ނިންމީ މިކޮޅުންނެވެ. އެޔަށްފަހު ހަ އަހަރު ދުވަސް އަހަރެން ވޭތުކުރީ ޑަކްޓަރީކަން ކިޔެވުމަށެވެ. މިއަދު އަހަރެން މިއައީ ކޯހުގެ އެންމެ ފަހު ސެމިސްޓާރގެ އެންމެ ފަހުޓެސްޓު ހަދައިފައެވެ.\nހޮސްޓެލްއަށް ދެވުމާއިއެކު ޑްރައިވަރަށް ރުފިޔާ ދައްކާފައި އަހަރެން ކާރުން ފޭބީމެވެ. މިނިވަންކަމާއި އެކު ދޫކޮށްލެވިފައިވީ އަހަރެންގެ ފަން އިސްތަށިގަނޑުގައި އަތްފުނާ އަޅައިލަމުން ގޮސް ހޮސްޓަލް ގެ އިމާރާތުގެ ތެރެއަށް ވަނީމެވެ. ލިފްޓަށް އަރައި ފަސްވަނަ ފަންގިފިލާއަށް ފިއްތައިލުމަށްފަހު އަހަރެން ހަމަޖެހިލީމެވެ. ލިފްޓު ހުއްޓުމާއިއެކު ގޮސް އަހަރެން ދިރިއުޅޭ އެޕާރޓުމެންޓަށް ވަނީމެވެ.\n"މަލަކް ހާދަ ލަހުން ތިއައީ؟ އަހަރެން ޓެސްޓު ނިންމާފަ އައިތާ ކޮން ޒަމާނެއް" އަހަރެން ދޮރު ހުޅުވާފައި ވަނުމާއިއެކީ އަހަރެންގެ ރޫމް މޭޓު ތޫމާ އަހައިލިއެވެ. ތޫމާއަކީ ބާ އަތޮޅަށް ނިސްބަތްވާ ކުއްޖެކެވެ. މިވީ ހަތް އަހަރު ދުވަހު އަހަރެމެން ދެމީހުން ދިރިއުޅުނީ އެކީގައެވެ. ކުޑަކޮށް ފަލަކޮށް ހުންނަ އިރު ތޫމާއަށް ލިބިފައިވަނީ ދޮން ހަންގަނޑަކާއި ރީތި ހިނިތުންވުމެކެވެ. މީހުނާ ގުޅޭ ހިތްހެޔޮ މިޒާޖެއްގެ ވެރިއެކެވެ.\n"އާން އެއީ ލައިބްރަރީ އަށް ފޮތްތައް ހަވާލުކޮށްފަ އައިމަ، ދެން ގްރެޖުއޭޓް ވާން އުޅޭ އިރު އެ ފޮތްތައް ދޭން ޖެހޭނެއެއްނު!" ލައިގެން ހުރި ބޫޓު ބާލައި ފައިވަން ހަރުގަނޑަށް ލަމުން އަހަަރެން ޖަވާބު ދިނީމެވެ. އަދި ކޮޓަރިއާއި ދިމާލަށް ހިނގައިގަތީ އެއްޗެހި ބަދަލު ކޮށްލުމުގެ ގޮތުންނެވެ.\n"މަލް މަޑުކޮށްބަލަ، އަދި އެބަ އޮތޭ ވާހަކައެއް!" އެޅި ވިޔަވަޅު މަތީ އަހަރެން މަޑުކޮށްލީ ތޫމާގެ އަޑަށެވެ. "ކިހިނެއްވީ؟" އަހަރެން އަހައިލީމެވެ. "މިރޭ އެއްކަލަ ޖެކް މެން އެމިލީ މާދަން ފުރާތީ ފެއާވެލް އެއް ބާއްވަނީއޯ، އެއްކަލަ ރެސްޓޯރެންޓަށް އަންނާށޯ 8 ޖަހާއިރަށް" ތޫމާ ކިޔައިދިނުމުން އެންމެ ރަނގަޅު ކަމުގައި ބުނަމުން ކޮޓަރިއަށް ވަދެ އަހަރެން ފެންވަރައިލުމަށް އަވަސް ވެގަތީމެވެ.\nހޫނު ފެންފޮދަކުން ފެންވަރައިލުމާއިއެކު ހަށިގަނޑަށް އަރާމު ވެގެން ދިއައިރު، ފެންވަރައިގެން ނިކުމެ އެނދުގައި އަހަރެން ޖައްސައިލީ، ވެފައި ވީ ވަރުބަލީގެ ސަބަބުން ލޮލަށް ނިދި ސަވާރުވާން ފެށުމުންނެވެ. އެނދުމަތީގައި އޮށޯވެލަމުން ފޯނު ނަގައި މަންމަ އަށް ގުޅައިލީމެވެ. ފާއިތުވެދިޔަ ހަތް އަހަރު ތެރޭ އަހަރެން އެއްވެސް ޗުއްޓީއަކަށް އެނބުރި ރާއްޖެ ނުދިއައީތީ މަންމަ ހުންނަނީ އަހަރެން ދެކެ ހިތްހަމަ ނުޖެހިފައެވެ. މަންމަ އަހަރެން ބަލައި އައުމުން ވެސް އަހަރެން ދިއުމަށް ދެކޮޅު ހެދީމެވެ.\nއެނބުރި އުފަން ޤައުމަށް ދާން އަހަރެންވެސް ބޭނުމެވެ. އާއިލާގެ އެންމެނާއި އެކުވެރިންނާއި ބައްދަލުކޮށް ކުރީގެ އުފާވެރި ހަނދާންތައް ތާޒާ ކޮށްލަން ބޭނުމެވެ. ނަމަވެސް، ހިތުގައި ވާ ބިރު އެކަމަކަށް ޖާގަ އެއް ނުދެއެވެ. ހަތް އަހަރު ކުރިން ވެ ނިމިދިޔަ ކަންތައް ތަކުރާރު ވާކަށް އަހަރެން ނޭދެމެވެ.\nމަންމަ ފޯނު ނުނގުމުން، އަހަރެން ފޭސްބުކަށް ވަދެލީމެވެ. ފުރަތަމަވެސް އަހަރެންގެ ލޮލުގައި އަޅައިގަތީ ޝާޔާ ލާފައި އިން ފޮޓޯއެކެވެ. "ވެލަކަމް ބެކް" ކެޕްޝަނަކަށް ޖަހާފައި އޭނާ ލައިފައި އިނީ އޭނާއާއި އަކިލްގެ ފޮޓޯއެކެވެ. ސިފައިންގެ ޔުނީފޯރމުގައި އަކިލް ހުރިއިރު، މޫނުމަތިން ފެންނަނީ ހަރުދަނާކަމާއި، ޝަހުސިއްޔަތު ވަރުގަދަކަމެވެ. ހަށިގަނޑު އިހުނަށް ވުރެ ބިޔަވެ ކަސްރަތީވެފައި ވާއިރު، ތުނިކޮށްލެވިފައިވާ ތުނބުޅި އޭނާގެ ފިރިހެން ވަންތަކަން އިތުރު ކޮށްދެއެވެ. އޭނާގެ ރޭގަނޑެއް ފަދަ ކަޅު ކަޅީގައި އިހުނަށް ނުހުންނަ ވިދުމެއްވި އިރު، މިވީ ހަތް އަހަރު ތެރޭގައި ކަންކަން ބަދަލު ވެފައި ވާނެ ވަރު އަހަރެންނަށް އެ ފޮޓޯ ގަނޑުންވެސް ވަޒަންކޮށްލެވުނެވެ.\nޝާޔާ ވެސް އިހުނަށް ވުރެން ރޫފަ ރީތިކޮށް ހުރިއިރު، އޭނާގެ މޫނުމަތީގައި ވަނީ އުފާވެރުކަމާއި ހިނިތުންވުމެވެ. ހަތް އަހަރު ވޭތުވެގެން ދިއައިރު، ދޭތެރެ ދޭތެރެއިން އަހަރެމެން އެކަކު އަނެކަކަށް ގުޅައި ހާލު ބަލައި ހަދަމެވެ. އަހަރެން އެކޮޅަށް ނުދާތީ ޝާޔާ އަބަދުމެ ހުންނަނީ ޝާކުވާ ކޮށްލަ ކޮށްލައެވެ.\nހިޔާލުތަކުގައި އޮއްވައި އަހަރެންނަށް ނިދުނު އިރު، ދެން ހޭލެވުނީ ތޫމާ ގޮވަން ފެށުމުންނެވެ. "އޭ މަލޫ އަވަސްކޮށްބަލަ ގަޑިޖެހެނީއޭ" ތޫމާ ގޮވަން ވަށައިފި ނަމަ ދެން ނިދަން ނޯވޭނެ ކަން އިނގޭތީ ތެދުވެ ތައްޔާރުވާން ފެށީމެވެ. ކަކުލުން ތިރިއަށް ދާ ގަޔަށް ހިފިފައިހުރި މެރޫން ކުލައިގެ ހެދުމެއް ލުމަށްފަހު، އުސް ސްނޯބޫޓަކަށް އެރީމެވެ. އިސްތަށިގަނޑު މިނިވަންކަމާއި އެކު ދޫކޮށްލުމަށްފަހު ހެދުމުގެ މަތިން ކަޅުކުލައިގެ ކޯޓެއް ލައި، ކަރުގައި ސްކާރފެއް އޮޅައިލީމެވެ. ގަޔަށް ސެންޓު ކޮޅެއް ބުރުވާލައިގެން ތޫމާއާއި އެކު އަހަރެން ހޮސްޓަލުން ނިކުތް އިރު، ޖެކް އޭނާގެ ކާރުގައި އަހަރެމެން ބަލައި އައިސް ހުއްޓެވެ.\nޖެކްއަކީ އަހަރެންނާއިއެކު ކިޔަވަމުން އަންނަ މުއްސަނދި އާއިލާއަކަށް ނިސްބައިތް ވާ ރީތި ޒުވާނެކެވެ. ޔޫކްރެއިންގެ ރަށް ވެއްސެކެވެ. ކާރުގައި ތިބި އިރު، އަހަރެމެންގެ މެދުގައި ތަފާތު ވާހަކަ ދެކެވުނު އިރު، ބޮޑަށް ދެކެވުނީ ގްރެޖުއޭޝަންއާއި ވަޒީފާއަށް ނިކުތުމުގެ ވާހަކައެވެ. މުސްތަޤުބަލުގެ ވާހަކައެވެ.\nރެސްޓޯރެންޓުގެ ކުރިމަތީގައި ކާރު މަޑުކޮށްލަމުން އަހަރެންނާއި ތޫމާ ފޭބީމެވެ. ޒެކް ކާރު ޕާރކު ކޮށްފައި އައުމުން އަހރެމެން ތިންމީހުން އެތެރެއަށް ވަނީ އެކީގައެވެ.\nއެމެލީއައުމާއި އެކީ ސަޕްރައިސްއޭ ކިޔައި ހަޅޭއްލައިވައި ގަންނަމުން ކެއުމަށް އިންސާފުކޮށް އަހަރެމެން ބާއްވަން ހަމަޖެއްސި ކުޑަ ޕާރޓީ އެ ރެސްޓޯރެންޓުގެ ޕްރައިވެޓް ހޯލުގައި ފެށުނު އިރު، ޖަހާފައިހުރި އަޑު ހަރު ލަވައިގެ ސަބަބުން ދައްކާ ވާހަކަ ވެސް އަޑުއިވެނީ ކިރިޔާއެވެ. ދަބަހުގައި އޮތް ފޯނު ރިންގުވަމުން ދިޔަކަން ވެސް އަހަރެންނަށް ރޭކާލީ، ފޯނު ވައިބްރޭޓު ވުމުންނެވެ.\nއެ ހޯލުން ބޭރަށް ނިކުތުމަށް ހިނގައިގަންނަމުން އަހަރެން ފޯނު ނަގައި ކަންފަތުގައި ޖަހައިލީމެވެ. ގުޅީ އަހަރެންގެ ބައްޕައެވެ. "ހަލޯ" އަހަރެން ބުނެލީމެވެ. "ދަރިފުޅާ...." ކުރަކި ވެފައިވާ ބައްޕަގެ އަޑު ކަންފަތުގައި ޖެހުމާއި އެކު އަހަރެންގެ ހިތް ނުބައި ގޮތަކަށް ތޮޅިލިއެވެ. "ލައްބަ ބައްޕާ، ކިހިނެއް ވީތޯ؟ ކޮބާ މަންމަ؟ މަލްކޮ މިއަދު ގުޅި އިރު ފޯނެއް ނުނަގާ" އަހަރެން އަހައިލީ ތެޅި ތެޅި އޮތް ހިތަކާއި އެކީގައެވެ.\n"ދަރިފުޅާ، ބައްޕަމެން މިތިބީ ހޮސްޕިޓަލުގަ...ދަރިފުޅުގެ މަންމަ...." "ހޮސްޕިޓަލިގަ ކީއްވެ؟ ބައްޕާ މަންމަ ރަނގަޅުތަ؟" އަހަރެން އަނެއްކާ ވެސް އަހައިލީމެވެ. އޭރު އަހަރެންގެ ލޮލުން ކަރުނައިގެ ރޮނގެން ދެމިގެން ގޮސްފިއެވެ. "މަންމަ ވީ އެމަރޖެންސީ ރޫމުގަ....ޑަކުޓަރު ނިކުތީމަ ވީގޮތެއް އިނގޭނީ....މިއަދު ފާހަނައިގަ މަންމަ މާގިނައިރު ވެގެން ބައްޕަ ބަލާލިއިރު މަންމަ އޮތީ ހޭ ނެތިފަ" ބައްޕަ ކިޔައިދިނެވެ.\n"ބައްޕާ އަޅުގަނޑުގެ ޓެސްޓުތައް ވެސް ނިމިއްޖެ މާދަމާގެ ފްލައިޓުން ޖާގައެއް ލިބޭތޯ ބަލާނަން" އަހަރެން ބުނެލީމެވެ. މަންމަ ބަލިކަން އިނގުމާއިއެކު އެންމެ ހިނދުކޮޅަކު ވެސް ދެން މަންމައާއި ދުރުގަ ހުންނާކަށް އަހަރެންގެ ޒަމީރު އެއްބަހެއް ނުވެއެވެ. އަހަރެންނަކީ އެހައިވެސް އަމިއްލަ އެދުން ބޮޑު މީހެއް ނޫނެވެ.\n"ޕޭޝަންޓް ގެ އާއިލާ؟" ދެން އަހަރެންނަށް އިވުނީ ޑަކުޓަރުގެ އަޑެވެ. ބައްޕަ ފޯނު ކަނޑާނުލައި ހުރުމާއިއެކު، އެކޮޅުން ދެކެވެމުން ދިޔަ ވާހަކަ އަހަރެންނަށް ދިއައީ ސާފުކޮށް އަޑުއިވެމުންނެވެ.\n"އަޅުގަނޑުގެ މަންމައަށް ކިހިނެއް ވީތޯ ޑޮކްޓާރ؟" އަހަރެންނަށް އިވުނީ ތުއްތުގެ އަޑެވެ. "ޕޭޝަންޓްގެ ހާލު ވަރަށް ކްރިޓިކަލް، ޕޭޝަންޓްގެ ސިކުނޑީގަ ވަނީ ލޭކޮޅެއް ގަނޑު ވެފަ، ވީހާވެސް އަވަހަކަށް އޮޕްރޭޝަނަކަށް ދާންޖެހޭ...." ޑަކުޓަރުގެ ބަސްތަކާއިއެކު އަހަރެންގެ އަތުން ފޯނު ދޫނުވީ ކިރިޔާއެވެ. އަހރެންގެ ލޯބިވާ މަންމަގެ ފުރާނަ އެވަނީ ކިހައި ބޮޑު ނުރައްކަލެއްގެ ތެރޭގައި ކަން އަހަރެންނަށް އިހުސާސް ކުރެވެއެވެ. ސިކުނޑީގެ އޮޕަރޭޝަންތަކަކީ ސަތޭކަ ޕަސެންޓު ގެރަންޓީ ގިނަ ފަހަރަށް ނޯންނަ އޮޕަރޭޝަން ތަކެއް ކަމުންނެވެ.\n"އަޅުގަނޑުމެން ލަފާ ދެނީ އިންޑިއާއިން އޮޕަރޭޝަން ފުރިހަމަ ކުރުމަށް، އަޅުގަނޑުމެންގެ ހޮސްޕިޓަލުގަ މި އޮޕަރޭޝަނަށް ބޭނުންވާ ހުރިހާ ވަސީލަތްތަކެއް ނެތް...ވީހާވެސް އަވަހަކަށް ޕޭޝަންޓު އެކޮޅަށް ގެންދިއުމުގެ އިންތިޒާމުތައް ހަމަޖައްސަވާ.." ފޯނު ކަނޑައިލަމުން ރެސްޓޯރެންޓުން ނިކުންނަން އަހަރެން ހިނގައިގަތީމެވެ. އޭރު ތާޒާ ކަރުނަ އަހަރެންގެ ކޯތާފަތް މަތީގައި ދައުރުވަމުންދިއައެވެ.\nފޯނުން ޖެހިގެން އޮތް ދުވަހަށް ޓިކެޓު ހަމަޖައްސަމުން އަހަރެން ތައްޔާރުވީ އެނބުރި ރާއްޖެ ދިއުމަށެވެ. ކުރިމަތި ވެދާނެ ކޮންމެ ކަމަކަށް އަމިއްލަ ނަފުސު ތައްޔާރު ކުރަން ވަގުތު ނެތަސް، ލޯބިވާ މަންމަގެ ގާތަށް\nދެވޭ ނަމަ މިވަގުތު އަހަރެންނަށް ކޮންމެ ކަމެއްވެސް ވަރިހަމައެވެ.\nނޯޓް؛ އަޅުގަނޑުގެ އޯލެވެލް އިމްތިހާނު ގާތް ވަމުން އަންނާތީ ވާހަކަ ލިޔުމަށް ވަގުތު ހުސްކުރުން މި ދުވަސްކޮޅުގައި އުނދަގޫ ކަމުން، މި ވާހަކަ ދެން ގެނެސްދެވޭނީ ކޮންމެ އިންޝާﷲ ހޮނިހިރު ދުވަހެއްގައެވެ. ކިޔުންތެރިންގެ ކިބައިން ނިހާޔަތަށް މަޢާފަށް އެދެމެވެ. އަދި ތި ދެއްވާ ލޯތްބާއި އެއްބާރުލުމަށް ޝުކުރުވެރިވަމެވެ.\nތީ އެސްފިޔަ ގައި އުޅުނު އަފާ ތަ؟\nއާން އެއީ އަފާ\nމަރިޔަމް އީނާޝް އަގީލް January 21, 2021\nއޯލްދިބެސްޓް ފޯރ0ލެވެލް\nAfyy January 21, 2021\naiminluv January 21, 2021\nގުޑް ލަކް ފޯ އޯ ލެވެލް އެންޑް ވވ. ރީތި މިބައިވެސް\nއުޝާ January 21, 2021\nވާހަކަ ވވވވވވ ވެސް ރީތި\nއޯލްދަ ބެސްޓް ފޯ އޯލެވެލް 👍👍👍\nRrYn January 22, 2021\nމާޝާ ﷲ 💖 ވަރަށް ވަރަށް ރީތޖ 💖 ކީޕް އޮން ގޮއިން 💝\nAfyy January 22, 2021\nނަޔާލް January 24, 2021\nކޮބާ އަނެއްޕާރޓު؟ ކިޔާހިތުން ހުރެވެނީއެއް ނޫން


Uthuru Korea vanee UN ge garaaraa hilaafuvefai\nއުތުރު ކޮރެއާ ވަނީ އދ. ގެ ގަރާރާއި ހިލާފުވެފައި: ބޮލްޓަން\nއެމެރިކާގެ ނެޝަނަލް ސެކިއުރިޓީ އެޑްވައިޒާ ޖޯން ބޮލްޓޮން\nއުތުރު ކޮރެއާއިން މި މަހުގެ ކުރީކޮޅު ކޮށްފައިވާ މިސައިލް ޓެސްޓްތަކަކީ އދ. ގެ ގަރާރުތަކާއި މުޅިން ހިލާފަށް ކޮށްފައިވާ ކަމެއް ކަމަށް އެމެރިކާގެ ގައުމީ ސަލާމަތާބެހޭ ވަޒީރު ޖޯން ބޯލްޓޮން ވިދާޅުވެއްޖެ އެވެ.\nއެމެރިކާގެ ރައީސް ޑޮނަލްޑް ޓްރަމްޕް ޖަޕާނަށް ކުރައްވާ ދަތުރުފުޅާއި ގުޅިގެން އެ ގައުމަށް ވަޑައިގެން ހުންނެވި ބޮލްޓަން އެ ގައުމުގެ ނޫސްވެރިންނާއި ވާހަކަ ދައްކަވަމުން ވިދާޅުވީ އެމެރިކާ އަދިވެސް އޮތީ އުތުރު ކޮރެއާ އާއެކު ނިއުކްލިއާ މަޝްވަރާތައް ކުރިއަށް ގެންދަން ތައްޔާރަށް ކަމަށެވެ.\nއަދި ދެފަރާތުން ވެސް އދ.ގެ ގަރާރުތަކަށް ކަމޭ ހިތަން ޖެހޭނެ ކަމަށާއި އެމެރިކާއިން އުތުރު ކޮރެއާގެ ނިއުކްލިއާ މައްސަލަ ހައްލުކުރަން އަބަދުވެސް ބާރު އަޅަމުން އަންނަ އިރު ކޮންމެ ފަހަރަކު ކުރާ މަޝްވަރާތަށް ބޭކާރު ވިޔަ ނުދިނުމަށް ވެސް ބޮލްޓަން އެދިވަޑައި ގަތެވެ.\n2017 ގައި ހަތިޔާރު ޓެސްޓު ކުރުން ހުއްޓާލުމަށް ފަހު އުތުރު ކޮރެއާއިން ކައިރި ރާސްތާއަށް ދަތުރުކުރާ ދެ މިސައިލް މޭ4އަދި9ގައި ވަނީ ޓެސްޓު ކޮށްފަ އެވެ.\nބައެއް ފަރާތްތަކުން އެ މިސައިލްތައް ޓެސްޓު ކޮށްފައިވަނީ އެމެރިކާއަށް ނިއުކްލިއާ މަޝްވަރާތަކުގައި ޕްރެޝަރު ކުރަން ކަމަށް ބުނާއިރު އދ.ގެ ގަރާރުގައި އުތުރު ކޮރެއާއިން އެއްވެސް ވައްތަރެއްގެ ބަލިސްޓިކް މިސައިލެއް ޓެސްޓުކުރުން ވަނީ މަނާ ކޮށްފަ އެވެ.\n"ކަން އެހެން އޮތްއިރު އުތުރު ކޮރެއާއިން މިސައިލް ޓެސްޓު ކުރުމަކީ ކަނޑައެޅިގެން މަނާކަމެއް. އަދި އދ.ގެ މަޖިލީހުގެ ގަވާއިދާ ހިލާފުވާ ކަމެއް" ބޮލްޓަން ވިދާޅުވި އެވެ.\nބޮލްޓަން މިމޭރުމުން ވާހަކަ ދައްކަވާފައި ވަނީ އެމެރިކާގެ ހުދުމުހުތާޜު ގޮތްގަނޑު ދޫކޮށްނުލަނީސް މަޝްވަރާތައް ދެން ކުރިއަށް ނުގެންދާނެ ކަމަށް އުތުރު ކޮރެއާގެ މީޑިއާތަކުން ރިޕޯޓުކުރިތާ އެއް ދުވަސް ފަހުން ނެވެ.\nއަދި އެމެރިކާއިން އަތުލައިގަނެފައިވާ އުތުރު ކޮރެެއާގެ ކާގޯ ބޯޓު އަނބުރާ އެ ގައުމާ ހަވާލުކުރުމަށް ވެސް ވަނީ އަންގާފަ އެވެ.\nއެމެރިކާ އުތުރު ކޮރެއާ\nއުތުރު ކޮރެއާއިން ދޭ "ސިހުމަށް" ތައްޔާރު: ޓްރަމްޕް


vnews - ICC ge boardun Asia barrah kanda alhuvvaa member kamah Aflah hovijje\nއައިސީސީގެ ބޯޑުން އޭޝިއާ ބައްރަށް ކަނޑައަޅުއްވާ މެންބަރުކަމަށް އަފްލާހް ހޮވިއްޖެ\nކްރިކެޓް ބޯޑް އޮފް މޯލްޑިވްސްގެ ރައީސް މުހައްމަދު އަފްލާހް\nއިންޓަރނޭޝަނަލް ކްރިކެޓް ކައުންސިލް، އައި.ސީ.ސީ. ގެ ބޯޑުން އޭޝިއާ ބައްރަށް ކަނޑައަޅުއްވާ މެންބަރުކަމަށް ކްރިކެޓް ބޯޑް އޮފް މޯލްޑިވްސްގެ ރައީސް މުޙައްމަދު އަފްލާޙް ހޮވިއްޖެއެވެ.\nމިއީ ރާއްޖެއިން މިމަގާމަށް ކުރިމަތިލި ފުަރަތަމަ ފަހަރު ކަަމަށް ވާއިރު، މިމަގާމަށް އަފްލާހް އިންތިހާބުވީ ވަރަށް ފުރިހަމަ ނަތީޖާއަކުންނެވެ.\nމިމަގާމަށް އަފްލާހް އިންތިހާބު ވުމުން ރައީސް ޔާމިން ވަނީ އަފްލާހްއާ ބައްދަލުކުރައްވާ މަރުހަބާ ވިދާޅުވެފައެވެ. އަދި އަފްލާހް މި އިންތިޚާބު ކާމިޔާބުކުރެއްވުމަކީ ރާއްޖެއަށް ލިބުނު ވަރަށް ބޮޑު ފަޚުރެއްގެ ގޮތުގައި ފާހަގަކުރައްވައި މިކާމިޔާބު ލިބިވަޑައިގެންނެވީ އަފްލާޙުގެ ތަޖުރިބާއިންނާއި މަސައްކަތްޕުޅުންކަމުގައި ރައީސް ވަނީ ވިދާޅުވެފައެވެ.\nރައީސް އޮފީހުގައި މިއަދު ބޭއްވި މި ބައްދަލުކޮށްލެއްވުމުގައި ރައީސް ވަނީ ފުޓުބޯޅައިގެ ރޮގުން ރާއްޖެ މި ރީޖަންގައި ވިދާލާފައިވާ މިންވަރަށް ނޫނީ އެއަށްވުރެ ބޮޑު ކާމިޔާބަކާ ހަމައަށް ކްރިކެޓް ގެންގޮސްދެއްވުމަށް އަފްލާޙުގެ އަރިހުން އެދިވަޑައިގެންފައެވެ. މިމޭރުމުން ވާހަކަފުޅުދައްކަވަމުން، ކްރިކެޓަށް ޒުވާނުން ތަމްރީނުކުރުމަށް ކުރެވެންހުރި މަސައްކަތްތައް ކޮށްދެއްވުމަށްވެސް ރައީސް އެދިވަޑައިގެންނެވިއެވެ.\nސައުތް އޭޝިއާއަކީ ކްރިކެޓް ކުޅުމަށް ފޯރިހުންނަ ވަރުގަދަ ޓީމުތަކެއް ހިމެނޭ ރީޖަނެއްކަން ފާހަގަކުރައްވަމުން ދިވެހިރާއްޖެއިންވެސް މި ރީޖަންގައި ވާދަކުރެވޭވަރުގެ ކްރިކެޓް ޓީމެއް އުފައްދަވައިދެއްވުމަށް ރައީސް އެދިވަޑައިގެންނެވިއެވެ. އަދި އިންޓަރނޭޝަނަލް ކްރިކެޓް ކައުންސިލް މެދުވެރިކޮށް ކްރިކެޓްގެ ރޮނގުން ރާއްޖެއަށް ގެނެވެންހުރި ތަރައްޤީތައް ގެނެސްދިނުމަށާއި، މި ރޮނގުން ސްކޮލަރޝިޕްތައް ހޯދައިދިނުމަށްވެސް ރައީސް އެދިވަޑައިގެންނެވިއެވެ.\nމީގެ އިތުރުން މިކަމުގައި ސަރުކާރުގެ ފަރާތުން އެހީތެރިކަން ވެދެއްވެންހުރި ހުރިހާ ރޮނގަކުން އެހީތެރިކަން ފޯރުކޮށްދެއްވާނެކަމަށާއި ޚާއްޞަގޮތެއްގައި ކުޅިވަރުގެ ދާއިރާއަށް ބޭނުންވާ އިންފްރާސްޓްރަކްޗަރ ބިނާކޮށްދެއްވުމުގައި އެހީތެރިވެދެއްވާނެކަމުގައި ރައީސް ވިދާޅުވިއެވެ.\nކްރިކެޓް ބޯޑް އޮފް މޯލްޑިވްސްގެ ރައީސްގެ ވާހަކަފުޅުގައި ރައީސުލްޖުމްހޫރިއްޔާ ކުޅިވަރުގެ ކަންކަމުގައި ބަހައްޓަވާ ގާތްކަމަށާއި ކޮށްދެއްވާ މަސައްކަތްތަކަށް ޝުކުރުއަދާކުރެއްވިއެވެ. އަދި އިންޓަރނޭޝަނަލް ކްރިކެޓް ކައުންސިލް، އައި.ސީ.ސީ. ގެ ބޯޑުން އޭޝިއާ ބައްރަށް ކަނޑައަޅުއްވާފައިވާ މެންބަރެއްގެ ހައިސިއްޔަތުން ދިވެހިރާއްޖެއަށާއި މި ރީޖަނަށް ކޮށްދެވެންހުރި ހުރިހާ މަސައްކަތެއް ކޮށްދެއްވާނެކަމުގައި މުޙައްމަދު އަފްލާޙު ވިދާޅުވިއެވެ.


Positivevi Meehunge Thereygai Maabandu Meehakaai3Kuda Kudhin\nޕޮޒިޓިވްވި މީހުންގެ ތެރޭގައި މާބަނޑު މީހަކާއި ތިން ކުޑަ ކުދިން\nމާލެއިން ކޮވިޑް19 އަށް ޕޮޒިޓިވްވި މީހުންގެ ތެރޭގައި މާބަނޑު އަންހެނަކާއި ތިން ކުޑަ ކުދިން ހިމެނޭ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރުން ބުނެފިއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ކޮވިޑް19 ގެ މައުލޫމާތު ހިއްސާ ކުރުމަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް ވިދާޅުވީ މާލެއިން ކޮވިޑް19 އަށް ޕޮޒިޓިވްވި މީހުންގެ ތެރޭގައި ތިން ކްލަސްޓާއެއް [ޕޮޒިޓިވްވި މީހުންނާއި ގުޅުން ހުރި މީހުން] ފެނިފައިވާ ކަމަށެވެ.\nމާލެއިން އެންމެ ފުރަތަމަ ބަލި ފެނުނީ މި މަހުގެ 15ވަނަ ދުވަހުއެވެ. އެއީ މިދިޔަ ހަފްތާގެ ބުދަ ދުވަހުއެވެ. އެ ދުވަހު މި ބައްޔަށް ޕޮޒިޓިވްވީ އަންހެނެކެވެ. އެ އަންހެން މީހާއަކީ 35 އަހަރުގެ އަންހެނެކެވެ. އޭނާއާ އެކީގައި އޭނާގެ ދެ އަހަރުގެ ދަރިފުޅުވެސް މި ބައްޔަށް ވަނީ ޕޮޒިޓިވްވެފައެވެ.\nއެމީހާގެ ކޮންޓެކްޓު ޓްރޭސިން ހެދިއިރު އިތުރު އަންހެނަކު (42 އަހަރު، ކޭސް ނަންބަރު 23) ޑައިރެކްޓު ކޮންޓެކްޓު ވެފައިވާއިރު އެމީހާގެ ފިރިމީހާއާ (46 އަހަރު، ކޭސް ނަންބަރު 24) އެ ދެމަފިރިންގެ އަންހެން ދަރިފުޅު (15 އަހަރު، ކޭސް ނަންބަރު 25) މި ބައްޔަށް ވަނީ ޕޮޒިޓިވްވެފައެވެ. މި ތިން މީހުންނާއި ކޮންޓެކްޓުވި އިތުރު މީހަކު ވަނީ މި ބައްޔަށް ޕޮޒިޓިވްވެފައެވެ. ފުރަތަމަ ޕޮޒިޓިވްވީ (37 އަހަރު) އަންހެނެކެވެ. އެހެންކަމުން މި މަހުގެ 15ވަނަ ދުވަހު މާލެ އިން ކޮވިޑް19 އަށް ޕޮޒިޓިވްވި މީހާގެ ކްލަސްޓާގައި ތިން އަންހެނުންނާއި އެއް ފިރިހެނަކާއި އަދި ކުޑަ ދެ ކުޑަ ކުދިން ހިމެނެއެވެ.\nއިއްޔެ ވެސް މި ބައްޔަށް ޕޮޒިޓިވްވި މީހެއްގެ ކްލަސްޓާއެއް ވަނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އަށް ފާހަގަވެފައެވެ. އެންމެ ފުރަތަމަ އިއްޔެ މި ބައްޔަށް ޕޮޒިޓިވްވީ ފްލޫ ކްލިނިކަށް ދައްކަން ދިޔަ (37 އަހަރު) އަންހެނެކެވެ. އެމީހާގެ ކޮންޓެކްޓު ޓްރޭސް ހެދިއިރު ތިން މީހަކު ފާހަގަވިއެވެ. އެއީ (33 އަހަރު) އަންހެނަކާއި (37 އަހަރު) ފިރިހެނަކާއި (24 އަހަރު) އަންހެނެކެވެ. މި އެންމެނަކީ ވެސް ކުރިން މި ދެންނެވި ފްލޫ ކްލިނިކަށް ދިޔަ މީހާގެ ޑައިރެކްޓު ކޮންޓެކްޓު ވެފައިވާ މީހުންނެވެ.\nމި ކްލަސްޓާ ފެށިފައިވަނީ ކޭސް ނަންބަރު 27 އިންނެވެ. އެމީހާ ޑައިރެކްޓު ކޮންޓެކްޓުވި މީހުންގެ ތެރެއިން ބައްޔަށް ޕޮޒިޓިވްވި މީހާއަކީ ކޭސް ނަންބަރު 30އެވެ. މި ކްލަސްޓާގައި ދެން ޕޮޒިޓިވްވި (37 އަހަރު)ގެ ފިރިހެން މީހާއަކީ ކޭސް ނަންބަރު 29އެވެ. (24 އަހަރު)ގެ އަންހެން މީހާއަކީ ކޭސް ނަންބަރު 34އެވެ. މި ކްލަސްޓާގައި ހިމެނޭ (33 އަހަރު)ގެ އަންހެން މީހާގެ ފިރިމީހާ، އުމުރުން 32 އަހަރުގެ މީހާވެސް މި ބައްޔަށް ވަނީ ޕޮޒިޓިވްވެފައެވެ.\nތިންވަނަ ކްލަސްޓާއެއްގެ ގޮތުގައި ފާހަގަކުރެވިފައިވާ ކްލަސްޓާއަކީ ވެސް އިއްޔެ ކޮވިޑް19 އަށް ޕޮޒިޓިވްވި މީހަކާއި ގުޅޭ ކްލަސްޓާއެއް ކަމަށެވެ. އެގޮތުން އިއްޔެ މި ބައްޔަށް (47 އަހަރު)ގެ ފިރިހެނެއް ކޮވިޑް19 އަށް ޕޮޒިޓިވް ވެފައިވާއިރު އެމީހާގެ އަނބިމީހާ (37 އަހަރު)، އޭނާވެސް އެ ބައްޔަށް ޕޮޒިޓިވްވެފައިވާކަން އެނގިފައިވާ ކަމަށް މަބްރޫކް ވިދާޅުވިއެވެ. އަދި އެ ދެމަފިރިންގެ (8 އަހަރު)ގެ ކުއްޖެއް އެ ބައްޔަށް ޕޮޒިޓިވްވެފައިވެއެވެ.


India gai hin'gi accident eh gai eh aailaa eh ge4meehun maru vejje – adduLIVE\nއިންޑިއާގައި ހިނގި އެކްސިޑެންޓެއްގައި އެއް އާއިލާއެއްގެ ހަތަރު މީހުން މަރުވެއްޖެ\n1 Mar 25, 2019, 19:52 އައިޝަތު ފަތުހީ\nދެކުނު އިންޑިއާގެ ޓެމިލް ނާޑު ސްޓޭޓްގެ ވިރުދުނާގަރް ޑިސްޓްރިކްޓްގައި ހިނގި އެކްސިޑެންޓެއްގައި ބެންގަލޫރަށް ނިސްބަތްވާ އެއް އާއިލާއެއްގެ ހަތަރު މީހުން މަރުވެއްޖެ އެވެ.\n"ޓައިމްސް އޮފް އިންޑިއާ" އިން ރިޕޯޓްކުރާ ގޮތުގައި އެކްސިޑެންޓް ހިނގާފައި ވަނީ އެމީހުން ތިރުޗެންދޫރް އާސް ދަތުރުކުރަމުން ދަނިކޮށް ކަމަށެވެ. އިތުރު މީހަކަށް އަނިޔާވެފައިވާއިރު، އޭނާ ވަނީ ފަރުވާއަށް ކައިރި ހޮސްޕިޓަލަކަށް ގެންގޮސްފައެވެ.\nއެކްސިޑެންޓް ހިނގާފައި ވަނީ މިއަދު މެންދުރުފަހު ރާއްޖޭ ގަޑިން 14:30 ހާއިރު، ހަތް މީހުންނާއެކު ދަތުރުކުރަމުންދާ ވެހިކަލެއް މަގުގެ ދެ ފަރާތް ވަކިކުރާ ތަނުގައި ޖެހި، ފުރޮޅާލައިގެންނެވެ. އެ ވެހިކަލް ހުއްޓުމަކަށް އައިސްފައި ވަނީ މަގުމަތީގެ ރައްކާތެރިކަމަށްޓަކައި ބަހައްޓާފައިހުރި ދަގަނޑު ބެރިކޭޑެއްގައި ޖެހުމުންނެވެ. ވަގުތުން ހަތަރު މީހުން މަރުވެފައިވާއިރު، ތިން މީހަކު ވަނީ ސަލާމަތްވެފައެވެ.\nފުލުހުން ވަނީ މި ހާދިސާގެ ޚަބަރު ލިބުމާއެކު އެ ސަރަޙައްދަށް ގޮސް، މަރުވި މީހުންގެ ހަށިގަނޑުތައް ޕޯސްޓްމޯޓެމް ހެދުމަށްޓަކައި ސަރުކާރު ހޮސްޕިޓަލަކަށް ގެންގޮސްފަ އެވެ.\nމަރުވެފައި ވަނީ ބެންގަލޫރުގެ ގޯވިންދަރާޖް ނާގަރް އަށް ނިސްބަތްވާ އުމުރުން 55 އަހަރުގެ ކަންނަންވެލް އާއި އޭނާގެ އަންހެން ބިންދޫ (45 އ.) އާއި އޭނާގެ ބައްޕަ ކަމަލަކަންނަން (75 އ.) އަދި އޭނާގެ މަންމަ ބްރަހްމަކުމާރީ (70 އ.) އެވެ. އެ ވެހިކަލްގައި ދެން ތިބީ ކަންނަންވެލްގެ އަންހެން ދަރިފުޅު ވޭޝްނަވީ އާއި އޭނާގެ ބޭބެގެ ދަރިފުޅު ހޭމަންތު އާއި ވޭޝްނަވީގެ ރައްޓެއްސެއް ކަމުގައިވާ އަވިނާޝް އެވެ. ހޭމްނަތު އާއި އަވިނާޝް އަށް އެއްވެސް އަނިޔާއެއް ވެފައި ނުވާއިރު، ވޭޝްނަވީ އަށް ލިބުނު ޒަޚަމްތަކުގެ ސަބަބުން ވަނީ ފަރުވާ އަށް ހޮސްޕިޓަލަށް ގެންގޮސްފަ އެވެ.\nފުލުހުން ބުނާ ގޮތުގައި އެކްސިޑެންޓްވި ވެހިކަލް ދުއްވަން އިނީ ކަންނަންވެލް އެވެ. މި ހާދިސާ ފުލުހުން ދަނީ އިތުރަށް ތަޙުޤީޤު ކުރަމުންނެވެ.


އިލެކްޝަންސް ކޮމިޝަން ދިވެހިރާއްޖޭގެ ޖުމްހޫރިއްޔާ\nއިލެކްޝަންސް ކޮމިޝަނުގެ މެންބަރުން\nބަޖެޓާއި، މަސައްކަތްތަކާއި، ޚަރަދުތަކުގެ ތަފްޞީލު\nޤާނޫނުތަކާއި ގަވާއިދުތަކާއި، ސިޔާސަތުތަކާއި، އުސޫލުތަކާއި، ހަމަތައް\nމަޢުލޫމާތު ހޯދައި ލިބިގަތުމުގެ ޙައްޤު\nބައި އިލެކްޝަން ރިޕޯޓު އަދި ރަސްމީ ނަތީޖާ\nއައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ކެންޑިޑޭޓުންގެ މަންދޫބުންނަށް ވުމަށް އެދި ފޯމު ހުށަހެޅުމުގެ ފުރުޞަތު ހުޅުވާލުން\n18 ޖޫން 2022, 12:00 އިއުލާން\n(IUL)38-CA/38/2022/177 : ނަންބަރު\nއައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން\nކެންޑިޑޭޓުންގެ މަންދޫބުންނަށް ވުމަށް އެދި ފޯމު ހުށަހެޅުމުގެ ފުރުޞަތު ހުޅުވާލުން\n2022 ޖުލައި 23 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ އައްޑޫ ސިޓީ ހިތަދޫ ދާއިރާ އަދި ތ. ވަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ވޯޓު ނެގުން އޮންނަ ދުވަހު، ވޯޓުނެގުމާއި ވޯޓުގުނުމުގެ ކަންތައްތައް ހިނގާ ނުހިނގާގޮތް ބެލުމަށް، ވޯޓުނެގުމާއި، ވޯޓު ގުނުމުގެ ކަންތައްތައް ހިނގާ،އެމީހެއްގެ މަސްލަހަތު ހިމެނޭ ކޮންމެ މަރުކަޒަކަށް 1 (އެކެއް) މަންދޫބަކު ޢައްޔަން ކުރުމުގެ ފުރުޞަތު، ގަވާއިދު ނަންބަރު ގަވާއިދު ނަންބަރު 2020/R-7 (އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ގަވާއިދު) ގެ 19 ވަނަ މާއްދާގެ (ހ) އިން ކޮންމެ ކެންޑިޑޭޓަކަށްވެސް ލިބިދެއެވެ.\nމި ގޮތުން ކެންޑިޑޭޓުންގެ މަންދޫބުންގެ ގޮތުގައި ކުރިމަތިލުމަށް ޝައުޤުވެރިވާ ފަރާތްތަކަށް 2022 ޖޫން 19 ވާ އާދިއްތަ ދުވަހުގެ 09:00 ން ފެށިގެން،2022 ޖޫން 23 ވާ ބުރާސްފަތި ދުވަހުގެ 14:00 އާ ހަމަޔަށް އެ ފުރުޞަތު ހުޅުވާލައިފީމެވެ.\n(ހ) އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ކަންތައްތައް ހިނގާ ނުހިނގާގޮތް ބެލުމަށް ކެންޑިޑޭޓުންގެ މަންދޫބުންނަށްވުމަށް ހުއްދަ ދެވޭނީ އަންނަނިވި ޝަރުޠުތައް ފުރިހަމަވުމުންނެވެ.\nއުމުރުން 18 (އަށާރަ) އަހަރު ފުރިފައިވާ ދިވެއްސެއް ކަމުގައިވުން.\nޖިނާޢީ ކުށެއްގައި ޙުކުމް ތަންފީޒު ކުރެވެމުންދާ މީހެއްކަމުގައި ނުވުން.\nއިންތިޚާބާ ބެހޭ މަސައްކަތެއް ކުރުމަށް އިލެކްޝަންސް ކޮމިޝަންގެ ފަރާތުން ހަވާލުވެގެން ހުރި މީހެއްކަމުގައި ނުވުން.\nފަނޑިޔާރެއް ނުވަތަ މިނިވަން މުއައްސަސާއެއްގެ މެންބަރެއް / ވެރިއެއް ކަމުގައި ނުވުން.\nދިވެހި ފުލުހެއް ނުވަތަ ސިފައިންގެ މީހަކު ކަމުގައި ނުވުން.\nކުށެއްގެ ތުހުމަތުގައި ބަންދުކުރެވިފައި ހުރި މީހަކު ކަމުގައި ނުވުން.\n(ށ) އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޙާބަށް ކެންޑިޑޭޓުންގެ މަންދޫބުންގެ ގޮތުގައި ކުރިމަތިލުމަށް އެދޭފަރާތްތަކުން، އަންނަނިވި ލިޔުންތަކާއި ތަކެތި އިލެކްޝަންސް ކޮމިޝަނަށް ހުށަހަޅަން ވާނެއެވެ.\nކެންޑިޑޭޓުގެ މަންދޫބަކަށްވުމަށް އެދޭ ފޯމު\nކެންޑިޑޭޓުގެ މަންދޫބަކަށްވުމަށް އެދޭ ފަރާތުގެ ދިވެހިރައްޔިތެއްކަން އަންގައިދޭ މުއްދަތު ހަމަނުވާ ކާޑުގެ ސާފު ކޮޕީ\nކެންޑިޑޭޓުގެ މަންދޫބަކަށްވުމަށް އެދޭ ފަރާތުގެ އިޤްރާރު\nކެންޑިޑޭޓުގެ މަންދޫބު ޢައްޔަން ކުރިކަމުގެ ލިޔުން\nއައި.ޑީކާޑުގައިވާ ފޮޓޯ ނޫން ފޮޓޯއެއް ފާހުގައި ޖަހަން ބޭނުންވާނަމަ، ކެންޑިޑޭޓުގެ މަންދޫބަކަށް ވުމަށް އެދޭފަރާތުގެ ޕާސްޕޯޓު ސައިޒުގެ ކުލަ ފޮޓޯ (ޕާސްޕޯޓުގެ މިންގަނޑަށް ފެތޭ، JPEG/PNG ފޯމެޓުގައި ސޮފްޓް ކޮޕީ.)\n- ފޮޓޯ ސޭވްކޮށްފައި ހުންނަންވާނީ އެފޮޓޯގައިވާ މީހާގެ އައިޑީ ކާޑު ނަންބަރުންނެވެ.\n- ކެންޑިޑޭޓުގެ މަންދޫބުންގެ ގޮތުގައި ނަން ހުށަހަޅާ ފަރާތުގެ މަޢުލޫމާތު ހިމެނޭ އެކްސެލް ލިސްޓު\nކެންޑިޑޭޓުގެ ބަދަލުގައި އެހެން ފަރާތަކުން ސޮއި ކުރައްވާނަމަ ޕަވަރ އޮފް އެޓަރނީ ހަވާލުކުރެވިފައިވާ ކަމުގެ ލިޔުން\n(ނ) ކެންޑިޑޭޓުންގެ މަންދޫބުންގެ ގޮތުގައި ކުރިމަތިލާ ފަރާތްތަކުން ސަމާލުކަންދޭންޖެހޭ ކަންކަން\nކެންޑިޑޭޓުންގެ މަންދޫބުންގެ ގޮތުގައި ހަރަކާތްތެރިވާ ފަރާތްތަކުން، އިލެކްޝަންސް ކޮމިޝަނުން ކަނޑައަޅާ އިޤްރާރުގައި ސޮއި ކުރަންވާނެއެވެ.\nއެކަކު އެއް އެޕްލިކޭޝަނަށްވުރެ ގިނަ އެޕްލިކޭޝަން ހުށަހަޅާނަމަ، އެފަރާތަކުން އެންމެ ފުރަތަމަ ހުށަހަޅާ ފޯމު ބަލައިގަނެ އެހެން ފޯމުތައް ބާޠިލު ކުރެވޭނެއެވެ.\nއެއްވެސް ފޯމެއްގައި ފުރިހަމަ ކުރަންޖެހޭ ބައެއް ފުރިހަމަ ކުރެވިފައި ނުވާނަމަ ނުވަތަ އެ ފޯމާއެކު ހުށަހަޅަންޖެހޭ އެއްވެސް ލިޔެކިޔުމެއް މަދުނަމަ އެފޯމެއް ބާޠިލު ކުރެވޭނެއެވެ.\nއެޕްލިކޭޝަން ފޯމުގައިވާ ސޮޔާއި ދިވެހި ރައްޔިތެއްކަން އަންގައިދޭ ކާޑުގައިވާ ސޮއި ތަފާތު ނަމަ، އެޕްލިކޭޝަން ފޯމު ބާޠިލު ކުރެވޭނެއެވެ.\nފާސް ގެއްލިގެން ނުވަތަ އެހެންވެސް ސަބަބަކާހުރެ އަލުން ފާހެއް ހަދައި ދެވޭނީ -/95 (ނުވަދިހަފަސް) ރުފިޔާގެ ޖޫރިމަނާއެއް އެ ފާހަށް ނެގުމަށްފަހުއެވެ.\nކެންޑިޑޭޓުންނަށް މަންދޫބުން އައްޔަން ކުރެވޭނީ، ކޮންމެ ކެންޑިޑޭޓަކަށްވެސް އެމީހެއްގެ މަސްލަހަތު އޮތް ކޮންމެ މަރުކަޒަކަށް ނުވަތަ ފޮއްޓަކަށް އެއް 1 (އެކެއް) މަންދޫބެކެވެ.\nކެންޑިޑޭޓުންގެ މަންދޫބުންގެ ގޮތުގައި ހަރަކާތްތެރިވާ ފަރާތްތަކުން އިލެކްޝަންސް ކޮމިޝަނުން ކުރިއަށްގެންދާ މަޢުލޫމާތު ސެޝަން ފުރިހަމަކުރަންވާނެއެވެ.\n(ކެންޑިޑޭޓުންގެ މަންދޫބުންނަށް ވުމަށް އެދޭ ފަރާތްތަކަށް ހާއްސަ މައުލޫމާތު ސެޝަނެއް އިލެކްޝަންސް ކޮމިޝަނުން ކުރިޔަށް ގެންދާނެއެވެ. އަދި މި މަޢުލޫމާތު ސެޝަން ފުރިހަމަނުކުރާ ފަރާތްތަކަށް ފާސް ދޫނުކުރެވޭނެއެވެ.)\nކެންޑިޑޭޓުން ޢައްޔަންކުރާ މަންދޫބުންނަށް ވުމަށްއެދޭ ފަރާތްތަކުގެ ފޯމު ބަލައިގަތުމަށް ހަމަޖެހިފައިވަނީ ޖޫން 19 ވާ އާދިއްތަ ދުވަހުގެ 09:00 ން ފެށިގެން، 2022 ޖޫން 23 ވާ ބުރާސްފަތި ދުވަހުގެ 14:00 ނިޔަލަށްއީމެއިލް މެދުވެރިކޮށެވެ. ކެންޑިޑޭޓުން ޢައްޔަންކުރާ މަންދޫބުންނަށް ވުމަށް އެދޭ ފޯމު މެއިލްކުރާނީ މި ކޮމިޝަނުގެ [email protected] އީމެއިލަށެވެ.\nއަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގައި ކެންޑިޑޭޓުންގެ މަންދޫބުންގެ ގޮތުގައި ކުރިމަތިލުމަށް އެދޭ ފަރާތްތަކުން ހުށަހަޅަންޖެހޭ އެޕްލިކޭޝަން ފޯމު މިކޮމިޝަންގެ ވެބްސައިޓް www.elections.gov.mv އިން ލިބޭނެ ވާހަކަ ދެންނެވީމެވެ.\nވީމާ، މިކަން ޢާންމުކޮށް އެންގުމަށްޓަކައި އިޢުލާން ކުރީމެވެ.\n18 ޖޫން 2022\n- ކެންޑިޑޭޓުގެ މަންދޫބަށް ވުމަށް އެދޭ ފޯމު\n- ކެންޑިޑޭޓުގެ މަންދޫބުގެ އިޤުރާރު\n- ކެންޑިޑޭޓުގެ މަންދޫބު އައްޔަން ކުރި ކަމުގެ ލިޔުން\n- ސުލޫކީ މިންގަނޑު


Dhivehi Premier league fashan huhdha eba oiy: FAM | Mihaaru\nދިވެހި ޕްރިމިއާ ލީގު ފަށަން ހުއްދަ އެބައޮތް: އެފްއޭއެމް\nކްލަބް އީގަލްސްގެ ޕްރީ ސީޒަނުގެ ޕްރެކްޓިސްތަކުގެ ތެރެއިން އެ ޓީމުގެ ކުޅުންތެރިން.-- ފޮޓޯ: ނިޝާން އަލީ/ މިހާރު\nހެލްތު ޕްރޮޓެކްޝަން އެޖެންސީ (އެޗްޕީއޭ) އާ އެކު މަޝްވަރާކުރެވިފައިވާ ކަންތައްތަކާއި ގައިޑްލައިނުގެ ތެރެއިން އަންނަ މަހު ދިވެހި ޕްރިމިއާ ލީގު ފަށަން ހުއްދަ ލިބިފައިވާ ކަމަށް އެފްއޭއެމުން ބުނެފި އެވެ.\nކޮވިޑް-19އާ ގުޅިގެން ބަދަލުވަމުން އަންނަ ހާލަތަށް ބަލާފައި އެޗްޕީއޭ އިން ރޭ ދިން ލުއިތަކުގެ ތެރޭގައި ވަނީ އެ އެޖެންސީގެ ގައިޑްލައިންތަކާ އެއްގޮތަށް ސްޕޯޓްސް މިނިސްޓްރީން ކަނޑައަޅާ ގޮތެއްގެ މަތިން މުބާރާތްތައް ފިޔަަވައި ކޮންޓެކްޓް ސްޕޯޓްސް އާއި އައުޓް ޑޯ ކުޅިވަރުތައް ކުޅުމަށް ހުއްދަދީފަ އެވެ. މިއާ އެކު މިނިސްޓްރީ އާއި ކުޅިވަރު އެސޯސިއޭޝަންތަކުން އެޗްޕީއޭއާ އެކު ގައިޑްލައިންތައް މަޝްވަރާ ކުރުމަށް ފަހު މުބާރާތްތައް ކުރިއަށް ގެންދިއުމުގެ ފުރުސަތު ލިބިގެންދާނެ އެވެ.\nއެޗްޕީއޭގެ ގައިޑްލައިންތަކާ އެއްގޮތަށް ފުރަތަމަ ޑިވިޝަނުގެ ކްލަބްތަކުން ވަނީ މިދިޔަ މަހުގެ ތެރޭގައި ޕްރެކްޓިސްތައް ފަށައިފަ އެވެ. ޕްރެކްޓިސް ފެށުމާ އެކު އެފްއޭއެމުން ވަނީ ކްލަބްތަކަށް ފަސޭހަ އަށް ޝެޑިއުލެއް އާންމުކޮށްފަ އެވެ. އޭގައި ވާގޮތުން އަންނަ މަހު އަށް ވަނަ ދުވަހު ސީޒަން ހުޅުވާ ޗެރިޓީ ޝީލްޑް މެޗުގައި މާޒިޔާ އާއި އީގަލްސް ކުޅޭނެ އެވެ. އަދި ލީގު ފަށަން ތާވަލުކޮށްފައި އޮތީ ޑިސެމްބަރު 13 ވަނަ ދުވަހު އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރު" އަށް ވިދާޅުވީ އެޗްޕީއޭއާ އެކު ކުރިއަށް ގެންދެވުނު މަޝްވަރާތަކަށް ފަހު ކޮވިޑް-19ގެ ހާލަތަށް ބަދަލެއް ނާންނަނަމަ ލީގު ފަށަން ހުއްދަ ލިބިފައިވާ ކަމަށެވެ.\n"އެފްއޭއެމަށް އޮތީ ވަކިން ހުއްދައެއް ދީފައި ލީގު ކުރިއަށް ގެންދަން. މިއީ ހަމައެކަނި ލީގަށް ދީފައިވާ ހުއްދައެއް. އެހެން އިތުރު މުބާރާތަކަށް ދީފައިވާ ހުއްދައެއް ނޫން. ކޮވިޑް-19އާ ހެދި ހާލަތަށް ބަދަލެއް އައިސްގެން އެޗްޕީއޭ އިން ނާންގާ ހިނދަކު މިހާރު މި އޮތް ޝެޑިއުލަށް ލީގު ކުރިއަށް ގެންދެވޭނެ،" ޖަވާ ވިދާޅުވި އެވެ.\nRaajjeyge footboalha season feshun December 8 gai\nމި ފަހަރުގެ ފުރަތަމަ ޑިވިޝަނުގައި ކުޅޭ އަށް ޓީމަކީ މާޒިޔާގެ އިތުރުން ޓީސީ، އީގަލްސް، ގްރީން ސްޓްރީޓްސް، ދަ ގްރާންޑޭ ސްޕޯޓްސް ކްލަބް، ކްލަބް ވެލެންސިއާ، ޔުނައިޓެޑް ވިކްޓްރީ އަދި ސުޕަ ޔުނައިޓެޑް ސްޕޯޓްސް (ސަސް) އެވެ.\nގައިޑްލައިންގައި ހިމެނޭ ކަންތައްތަކަށް ބަލާއިރު ކުޅުންތެރިންނާއި އޮފިޝަލުން ދަނޑަށް ވަންނަން ޖެހޭނީ މާސްކް އަޅައިގެންނެވެ. ދަނޑަށް ވަންނައިރު ފިނިހޫނުމިން ޗެކްކުރަން ޖެހޭނެ އެވެ. އަދި ކަނޑައެޅިފައިވާ ފިނިހޫނުމިނަށް ވުރެން މަތި ވެއްޖެނަމަ ދަނޑަށް ނުވައްދާ ކަމާބެހޭ ފަރާތްތަކަށް ރިޕޯޓްކުރަން ޖެހޭނެ އެވެ. މީގެ އިތުރުން ޓްރެއިނިން ދަނޑަށް އަންނައިރު އެއް ކްލަބް އަނެއް ކްލަބާއި މަސްހުނިނުވާ ގޮތަށް ހެދުމާއި ޓްރެއިން ކުރާއިރު ކޮންމެ ޓީމަކުން ވެސް ބައިވެރިވެވޭނީ 30 ކުޅުންތެރިންނާއި 10 އޮފިޝަލުން ކަމަށް ކަނޑައަޅާފައިވެ އެވެ. އަދި ކުޅުންތެރިންނާއި އޮފިޝަލުންނަށް ސެނިޓައިޒާ އާއި ފެނުގެ އިންތިޒާމު ހަމަޖައްސާފައި ހުންނަން ޖެހެ އެވެ.\nފުޓުބޯޅަ ހަލާކުކޮށްލައިފި. ގަލޮޅު ދަނޑުގަ ސްކްރީން ބަހައްޓާފަ އިނގިރޭސި ޕްރެމިއަރ ލީގް އަޅުވަބަލަ! މާގިނަ މީހުން ވަންނާނެ.\nރާއްޖޭގެ ފުޓްބޯޅަ ބަލާނެ ބަޔަކުނުވާނެ.ކަލޭމެންނަށް ކުރެވޭނެކަމެއްނަމަ ކާރި ގައުމަކުން ތިމެޗްތައް ބަލަން މީހުން ކުއްޔަށް ގެނޭ.ދަނޑަށް ވަންނާނެ ދިވެހިން ހޯދުން އެއީ ފަސޭހަކަމަކަށް ނުވާނެ.\nރާއްޖޭ މިހާރު ކުޅިވަރު އެބައޮތްތަ ،\nގަލޮޅު ދަނޑުގަ އެފްއޭއެމް އިން ރާވާ އެއްވެސް މެޗެއް ކުޅެވިގެން ނުވާނެ. އެއީ ދިވެހި ދައުލަތުގެ ބިމެއް. އެފްއޭއެމް އަކީ ދިވެހި ދައުލަތުގެ ބާރު ނުހިނގާ ހަމައެކަނި ފަރަންޖީ ފީފާގެ ބާރު ހިނގާ ތަނެއްވީމަ ދިވެހި ދައުލަތުގެ އެއްވެސް ވަސީލަތެއް އެބައި މީހުންނަށް ދީގެން ނުވާނެ! #ފީފާއައުޓް\nތިޔާ މީހަކު ބަލާ އެއްޗެއްވެސް ނޫން !


ނަބިއްޔާ صَلَّى اللهُ عَلَيْهِ وَسَلَّمَ މީސްތަކުންނަށް ހުކުރުދުވަހު ޚުޠުބާދެއްވަމުން ލެނގިވަޑައިގަންނަވާ ކަދުރުރުކުގެ ގަސްގަނޑެއް އެކަލޭގެފާނުގެ މިސްކިތްކޮޅުގައިވިއެވެ. ޞަޙާބީ ބޭކަލުންކުރެ ވަޑާމުގެ މަސައްކަތް ދެނެވަޑައިގަންނަވާ ރޫމްކަރައިގެ ބޭކަލަކު އެކަލޭގެފާނުގެ އަރިހަށް އައިސް ދެންނެވިއެވެ. "ކަލޭގެފާނު ޚުޠުބާ ދެއްވަމުން އެ އެއްޗެއްގެ މަތީގައި ކޮޅަށް ހުންނަވައި އަދި އިށީނދެވަޑައިގަންނަވާނެ އެއްޗެއް ކަލޭގެފާނަށް ތައްޔާރުކޮށްދެއްވަންތޯއެވެ؟" ފަހެ، ނަބިއްޔާ صَلَّى اللهُ عَلَيْهِ وَسَلَّمَ އިޒުނަދެއްވުމުން، އެބޭކަލަކު އެކަލޭގެފާނަށް މިންބަރުކޮޅެއް ހައްދަވައިދެއްވިއެވެ. އެ މިންބަރުކޮޅުގައި ހުންނަނީ ދެ ހަރުފަތާއި ތިންވަނަ ހަރުފަތުގައި މަޑުކޮށްލައްވައިގެން ހުރެވޭ ގޮތަށެވެ.\nމި މިންބަރުކޮޅު މިސްކިތްކޮޅުގައި ބެހެއްޓުމަށްފަހު، ނަބިއްޔާ صَلَّى اللهُ عَلَيْهِ وَسَلَّمَ މި މިންބަރުކޮޅަށް އަރައިވަޑައިގެންނެވި ފުރަތަމަ ދުވަހެވެ. މިސްކިތްކޮޅު ތެރެއިން މީގޮނުގެރިއެއް ރޯއަޑުފަދަ އަޑެއް އިވެން ފެށިއެވެ. ޞަޙާބީބޭކަލުންވެސް ހައިރާންކަމާއެކު މި އަޑު އައްސަވަމުން ގެންދެވިއެވެ. މި އަޑު ގަދަވަމުންގޮސް މުޅި މިސްކިތްކޮޅުގެތެރޭގައި އެ އަޑު ގަދަވާންފެށިއެވެ. ހިތްތަކަށް ހިތާމައާއި ހަމްދަރުދީގެ އަސަރުތައް ވެރިވާންފެށިއެވެ.\nމިސްކިތްކޮޅުގެތެރެއިން އެ އަޑު އަންނަދިމާލަށް ހުރިހާ ބޭކަލުންވެސް ބައްލަވާލެއްވިއެވެ. އެ އަޑު އެ އަންނަނީ މިންބަރުކޮޅު ބެހެއްޓުމުގެ ކުރިން، ނަބިއްޔާ صَلَّى اللهُ عَلَيْهِ وَسَلَّمَ ލެނގިވަޑައިގެންނެވި ކަދުރުރުކުގެ ގަސްގަނޑުންނެވެ. މާތް ﷲގެ ޙަޟްރަތުގައި އެންމެ މާތްވެގެންވި އިންސާނާ މި އުއްމަތުގެ ނަބިއްޔާ صَلَّى اللهُ عَلَيْهِ وَسَلَّمَ އާ ދުރުވާންޖެހުމުގެ ސަބަބުން އެކަމާމެދު އެ ގަސްގަނޑު ހިތާމަކުރަނީއެވެ.\nރަޙްމަތުގެ ސާހިބާ صَلَّى اللهُ عَلَيْهِ وَسَلَّمَ މިންބަރުކޮޅުން ފައިބައިވަޑައިގެންނެވިއެވެ. އަދި އެ ގަސްގަނޑުގެ ގާތަށް އެކަލޭގެފާނު ވަޑައިގެންނެވިއެވެ. އެއިރުވެސް އެ ގަސްގަނޑުން ހިތާމައިގެ އަޑު މެދުނުކެނޑެއެވެ. ފަހެ، އެކަލޭގެފާނު އެ ގަސްގަނޑާ ކައިރިވެލެއްވުމުން، އެ އަޑު ކެނޑިގެން ހިނގައްޖެއެވެ. ދެން އެކަލޭގެފާނު ޙަދީޘްކުރެއްވިއެވެ. "މުޙައްމަދުގެފާނުގެ ނަފްސު އެ އިލާހުގެ އަތްޕުޅުގައިވާ އިލާހު ގަންދެއްވަމެވެ. ތިމަންކަލޭގެފާނު އެ ގަސްގަނޑާ ކައިރިވެނުލެއްވިނަމަ، ޤިޔާމަތްދުވަހާ ޖެހެންދެން އެ ގަސްގަނޑު ހިތާމަކޮށް ރުއީހެވެ."\nލޮބުވެތި އަޚުންނާއި އުޚްތުންނޭވެ! މިއީ ގަސްގަނޑެއް އެކަލޭގެފާނާ ވަކިވާންޖެހުމުން ކޮށްފައިވާ ހިތާމައެވެ. ދުނިޔެމަތީގައި އެކަލޭގެފާނު ދުށުމުގެ ތައުފީޤު ލިބިފައި ނުވިނަމަވެސް ޤިޔާމަތްދުވަހު އެކަލޭގެފާނާ އަރިސްވުމުގެ ފުރުޞަތު ހަމަކޮންމެ މީހަކަށްމެ އެބައޮތެވެ. އެއީ މަތިވެރިވެގެންވާ ޝަރަފެކެވެ. އެ ފުރުޞަތު ލިބޭނީ ދުނިޔެމަތީގައި އެކަލޭގެފާނަށް އަދާކޮށްދޭންޖެހޭ ޙައްޤުތައް އަދާކޮށްގެންނެވެ. އެންމެހާ މީސްތަކުންނަށްވުރެ ބޮޑަށް އެކަލޭގެފާނުދެކެ ލޯބިވެގެންނެވެ. އެކަލޭގެފާނު ދެއްކެވި ހިދާޔަތަށް ތަބާވެގެންނެވެ. އަޚްލާޤު ހެޔޮކޮށްގެންނެވެ. އެކަލޭގެފާނުގެ މައްޗަށް ގިނަގިނައިން ޞަލަވާތާއި ސަލާމްލެއްވުން އެދި ދުޢާކޮށްގެންނެވެ.\nއެކަލޭގެފާނު ގެނެސްދެއްވި ހިދާޔަތުގައި ފައިތިލަ ސާބިތުކުރުމުގެ ހެޔޮ ތައުފީޤު އަޅަމެންނަށް މިންވަރުކޮށްދެއްވާނދޭވެ!


Hakurubali hunna meehun kaan enme rangalhu2"Apple Salad" Recipe - AO News Hakurubali hunna meehun kaan enme rangalhu2"Apple Salad" Recipe\nހަކުރުބަލި ހުންނަ މީހުން ކާން އެންމެ ރަނގަޅު2އެޕަލް ސެލެޑް ރެސިޕީ\n“އެން އެޕަލް ކީޕްސް ދަ ޑޮކްޓަރ އަވޭ” މިއީ އަބަދުވެސް އިވޭ ވާހަކައެކެވެ. މިއީ މާބޮޑަށް ވެސް ގަބޫލުކުރެވޭ ހަގީގަތެކެވެ. ސިއްޙީ މާހިރުން ކޮށްފައިވާ އާދިރާސާއެއްގައި ބުނެފައިވަނީ ހަކުރުބަލި ހުންނަ މީހުންނަށް އެންމެ ރަނގަޅު އެއް މޭވާއަކީ އާފަލެވެ. އާފަލުގައި ހިމެނޭ ފައިބާ، ފްރަކްޓޯސް އަދި އެންޓިއޮކްސިޑެންޓް ޕޯލްޕެނޯލްސް އިން ލޭގައި ހިމެނޭހަކުރުގެ މާއްދާ ދަށްކޮށްދެއެވެ.\nއަދި ބައެއް ހޯދުންތަކުން ދައްކާގޮތުގައި ކޮންމެދުވަހަކު އާފަލެއްކެއުމުން ހަކުރުބަލީގެ ޝިކާރައަކަށް ވުމުގެ ފުރުސަތު ކުޑަކޮށްދެއެވެ. ކޮންމެދުވަހަކު އާފަލެއް ކެއުމުގައި ބޭނުންކުރާ އަންހެން ބައެއްގެ މެދުގައި ކުރެވުނު ދިރާސާއެއްގައި ބުނެފައިވަނީ އެމީހުންގެ ތެރެއިން %28 އަންހެނުންގެ ހަށިގަނޑުގައި ހަކުރުހުންނަ މިންވަރު ރަނގަޅުކަމަށެވެ.\nކޮންމެދުވަހަކު ނާސްތާގައި އާފަލެއް ހިމަނަން ބޭނުންނަމަ ނިއުޓްރިޝަނުން ފުރިގެންވާ ފަސޭހައިން ތައްޔާރު ކޮށްލެވޭ މިސެލެޑް ތައް ތައްޔާރު ކޮށްގެން ކާށެވެ. އެޕަލް ސެލެޑަކީ ވަރަށް ގިނަ ވައްތަރަށް ތައްޔާރު ކުރެވޭނެ ސެލެޑެކެވެ. އެހެން ނަމަވެސް ތިރީގައި މިވާ2ރެސިޕީއަކީ ފަސޭހައިން ތައްޔާރު ކޮށްލެވޭ އަދި ހަކުރު ބަލިހުންނަ މީހުންނަށް ޙާއްސަ ދެރެސިޕީއެވެ.\nސެލެޑަށް ބޭނުންވާނެ ތަކެތި:\n1 1/3 ޖޯޑު އޮލިވް އޮއިލް ފޮތިކޮށްފައި\nސްޕްރިންގް އޮނިއަން (ކޮށާފައި)\nތައްޔާރުކުރާނެގޮޮތް: އާފަލުތައް ބޭނުން ޝޭޕަކަށް ކޮށާލާށެވެ. އެއަށްފަހު އޮލިވްއޮއިލް، ކޮރިއަންޑާ ފަތް، ސްޕްއިންގް އޮނިއަން އަދި އޮލިވް އޮއިލް އަޅާފައި މަޑުމަޑުން ސަމުސަލުން އެއްކޮށްލާފައި ސާވްކުރާށެވެ. މި ސެލެޑަށް ބޭނުމިއްޔާ ރަހަލާވަރަށް މާމުއިކޮޅެއް އެއްކޮށްލެވިދާނެއެވެ.\nއާފަލުކޮށާލުމަށްފަހު ސެލެރީ އާއި އެއްކުރާށެވެ. ރަހަ އިތުރަށް މީރުކޮށްލަން ސަމުސަލެއްގެ ލުނބޯހުތް ބޭނުން ކުރެވިދާނެއެވެ.ސެލެރީއަކީ ވެސް އޭގައި ޕޮޓޭޝިއަމް އަދި ފައިބަރ އެކުލެވޭ އެއްޗެކެވެ. މިސެލެޑަކީ ލޭގެ ޕްރެޝަރުވެސް ރަނގަޅުކޮށްދޭ ފައިދާއިން ފުރިގެންވާ ސެލެޑެކެވެ.\nހަކުރުބައްޔަކީ ވޭންބޮޑު ބައްޔެކެވެ. ބަލިޖެހުމުގެ ކުރިން ސަމާލުވުމަކީ ވަރަށް މުހިންމު ކަމެކެވެ. އެގޮތުން ބަލިޖެހުމަށް މެދުވެރިވާ ސަބަބުތައް ހޯދައި ކުރިން އެކަމަށް ސަމާލުވެހުރުން ބުއްދިވެރިއެވެ. އަބަދުވެސް ދުޅަހެހޮ ސިއްޙަތެއްގައި ހުރުމަށް ފައިދާހުރި ކާނާބޭނުން ކުރުމާއި ކަސްރަތު ކުރުމަކީ ގިނަބަލިތަކުން މީހާ ސަލަމަތްކޮށްދޭނެ ކަމެކެވެ.\nހަކުރު ބަލިން ރައްކާތެރި ވުމަށް ކުރެވިދާނެ ބައެއް ކަންތައް\nހަކުރުބައްޔަކީކޮބާ؟ ހަކުރުބައްޔަށް އަޔުރްވެދާގެ ފަރުވާ ހޯދަމާ!


SunOnline: Alifaan furathama roavee badhigeaku noon, roavaan Jehey sababeh neyngey: Cafe Tiolo\nއަލިފާން ފުރަތަމަ ރޯވީ ބަދިގެއަކު ނޫން، ރޯވާން ޖެހޭ ސަބަބެއް ނޭންގޭ: ކެފޭ ޓިއޯލޯ\nމުހައްމަދު މުޒައްޔިން ނާޒިމް 29 Aug 2020, 23:55\nކެފޭގައި ހިނގި ބޮޑު އަލިފާނުގެ ހާދިސާ: ކެފޭގައި ރޯވާން ޖެހޭ ސަބަބެއް ނެތް ކަމަށް އެތަނުުގެ ވެރިފާތުން ބުނޭ -- ސަން ފޮޓޯ/ ފަޔާޒު މޫސާ\nއަލިފާން ރޯވާން ޖެހޭ ސަބަބެއް ނެތް ކަމަށާއި ފުރަތަމަ ރޯވީ ކެފޭގެ ބަދީގޭގައި ނޫން ކަމަށް، ރޭގެ އަލިފާނުގެ ހާދިސާގައި އެންމެ ފުރަތަމަ އަލިފާން ރޯވި ކެފޭ ޓިއޯލޯ އިން ބުނެފިއެވެ.\nރޭ 9:45 ހާއިރު ހިނގި އެ އަލިފާނުގެ ހާދިސާގައި އެންމެ ފުރަތަމަ ރޯވެފައި ވަނީ ކުރީ ޖަލަޕީނޯ ރެސްޓޯރެންޓް ހިންގަމުން އައި، ކެފޭ ޓިއޯލޯ އިމާރާތުގައި ކަމަށް އެމްޑީއެފް އިން ވަނީ ބުނެފައެވެ. ކެފޭ ޓިއޯލޯގައި ރޯވެގެން އެ އިމާރާތުގެ ވަށައިގެންވާ އެހެން އިމާރާތްތަކަށްވެސް އަލިފާނުގެ އަސަރު ކުރިއެވެ.\nޓިއޯލޯގެ ވެރިފަރާތް ހަސަން ދީދީ މިރޭ "ސަން" އަށް ބުނީ، އެ ވަގުތު އެ ކެފޭ ހުރީ ބަންދުކޮށްފައި ކަމަށާއި އޭރު ފުރަތަމަ ފަންގިފިލާގައި ކަރަންޓުވެސް ނުހުންނާނެ ކަމަށެވެ. ދެ ފަންގިފިލާއަށް ނަގާފައިވާ އެ ކެފޭގައި އެވަގުތު ހުރީ އެންމެ މީހެކެވެ. އެވަގުތު އޭނާ ހުރީ، ކެފޭގެ ބަދިގެ ހުންނަ އެންމެ ތިރީ ފަންގިފިލާގައި ކަމަށް ހަސަން ދީދީ ބުންޏެވެ.\n"އެއްގޮތަކަށްވެސް ނުވިސްނޭ އަލިފާން ރޯވާން ޖެހޭ ސަބަބެއް. ބަދިގެއަކުން ނޫން އަލިފާން ރޯވީ. މަތީ ފްލޯގައި ހުންނާނީ ކަރަންޓުވެސް ކަނޑާލާފައި. ކަރަންޓް ޝޯޓެއްވެސް ގޭސް ލީކެއްވެސް ނުވާނެ،" ހަސަން ބުންޏެވެ.\nއޭނާ ބުނީ، އަލިފާނު ރޯވިކަން ބަދިގޭގައި ހުރި މީހާއަށް އެނގުނީ، އިމާރާތުގެ ބޭރުން ބަޔަކު ބުނުމުން ކަމަށެވެ. އަދި އެވަގުތު މަތީ ފަންގިފިލާގައި ރޯވެފައިވާ ކަމަށް އޭނާ ބުންޏެވެ.\nއޭނާ ބުނި ގޮތުގައި، އެތަނުގެ ވައިރިންވެސް ކުރިތާ އެއް އަހަރު ނުވާނެ އެވެ. އެހެންކަމުން ފުރަތަމަ ފަންގިފިލާގައި ކަރަންޓްވެސް ކަނޑާލާފައި ހުރުމުން އެއީ ކަރަންޓް ޝޯޓަކުން ވީ ކަމެއް ކަމަށް އޭނާ ގަބޫލެއް ނުކުރެއެވެ.\nއަލިފާނުގެ ހާދިސާގައި ކެފޭ ވަނީ ބޭނުން ނުކުރެވޭ ވަރަށް އަދައި ހުލިވެފައެވެ. އޭނާ ވިދާޅުވީ، އެތަނުގެ ގެއްލުމުގެ އަދަދު 1.5 މިލިއަނެއްހާ ރުފިޔާއަށް އަރާނެ ކަމަށެވެ.\nކެފޭގައި ރޯވެގެން އެ އިމާރަތުގެ ދެ ފަރާތުގައި ހުރި ދެ އިމާރާތައްވެސް ވަރަށް ބޮޑަށް އަސަރު ކުުރިއެވެ. އެގޮތުން އެ ކެފޭއާ އިންވެގެން ހުރި މަނީ އެކްސްޖޭންޖްގައި ރޯވެ، ފަސް ލައްކަ ރުފިޔާ ވަނީ އަނދާފައެވެ. އަދި އެތަނަށް ލިބުނު ގެއްލުމުގެ ޖުމްލަ 2.5 މިލިއަނަށް އަރަށެވެ. އޭގެ އިތރުން ސްޓޭޓް ބޭންކް އޮފް އިންޑީއާގެ ހިންގަމުން އަންނަ ހ. ސަންލީޓް ބިލްޑިން (ގަދަގޭ މުހައްމަދުފުޅު ބިލްޑިން) ވަނީ ބޮޑެތި ގެންލުންތަކެއްވެފަ އެވެ. އެ އިމާރާތައްވެސް މިލިއަނުން ގެއްލުންތަކެއް ލިބިފައިވާ ކަމަށް އެތަނުން ބުނެއެވެ.\nއެ ހާދިސާގައި އެއްވެސް މީހަކަށް ގެއްލުމެއް ލިބިފައި ނުވެއެވެ. އަދިި އަލިފާނު ހިނގަމުން މެދުވެރިވި ސަބަބެއް ހޯދިފައި ނެތެވެ.\nސަފާރީއެއްގައި ރޯވެ އަނދައިފި\nފުވައްމުލަށް ދަނޑިމަގު ކުޅީގައި ރޯވެއްޖެ\nމާފުށީ ކައިރީގައި އޮތް ސަފާރީއެއްގައި އަލިފާން ރޯވެއްޖެ


މި ޑްރޯންގެ ސަަބަބުން3ދުވަސް ހޭދަވާ ވެކްސިން ޑެލިވަރީތައް މަދު މިނެޓްކޮޅަކަށް އަވަސްވެގެންދާނެ! މި ޑްރޯންގެ ސަަބަބުން3ދުވަސް ހޭދަވާ ވެކްސިން ޑެލިވަރީތައް މަދު މިނެޓްކޮޅަކަށް އަވަސްވެގެންދާނެ!\nމަތިންދާ ބޯޓެހެން އުދުހޭ އަދި ހެލިކޮޕްޓަރެއްހެން މަތީގައި އޮވެވޭ ޑްރޯންއެއް އުފައްދައިފިއެވެ.\nޒަމާނީ ޑްރޯން އުފެއްދުމުގައި މަޝްހޫރު ކުންފުނި ވިންގްކޮޕްޓަރއިން މި ޑްރޯން ވޯލްޑް އިކޮނޮމިކް ފޯރަމްގައި އާންމުކޮށް ވަނީ ދައްކާލާފައެވެ.\nވިންގްކޮޕްޓަރގެ ޑްރޯންއާ ބެހޭގޮތުން ވާހަކަދައްކަމުން ވިންގްކޮޕްޓަރގެ އޮފިޝަލަކު ވަނީ، މި ޑްރޯންއަކީ ވިޔަފާރިއަށް އިންޤިލާބީ ބަދަލުތަކެއް ގެނުވާނެ އުފެއްދުމެއްކަމަށް ސިފަކޮށްފައެވެ. މި ޑްރޯންއަށް އެންމެ ފުރަތަމަ ބަލާލުމުން އެހެން ޑްރޯންތަކާއި މާ ބޮޑު ތަފާތެއް ނެތަސް މި ޑްރޯން އުދުހި ގަންނަ ހިސާބުން ޑްރޯންގެ ތަފާތު ފެނިގެންދާނެކަމަށް އެ އޮފިޝަލް ބުންޏެވެ.\nދެ މޯޑެއްގައި އުދުއްސާލެވޭ މި ޑްރޯން ހެލިކޮޕްޓަރެއްހެން ހަތަރު ބުރަފަތީގައި މަތީގައި އޮވެވޭއިރު، މަތިންދާ ބޯޓެހެން އުދުއްސައިގަތުމަށް5ވަރަކަށް މިނެޓްގެ ތެރޭގައި ސެޓަޕް ބަދަލުކޮށްލެވޭނެއެވެ. އެގޮތުން މަތިންދާ ބޯޓުގެ ދެ ފިޔަގަނޑު ފަދަ ދެ ފިޔަ ގަނޑު ލައްވާލުމުން ހަތަރު ބުރަފަތީގެ ތެރެއިން ފަހުތުގައިވާ ދެ ބުރަފަތި ދައުރުކުރުން ހުއްޓާލައެވެ. މިއާއެކު މަތިންދާ ބޯޓެއް ފަދައިން ބާރު ސްޕީޑްގައި މި ޑްރޯންއަށް ދަތުރުކުރުމުގެ ޤާބިލުކަން ލިބިގެންދެއެވެ.\nކްސިންޑް ޑެލިވަރީގެ ޙާއްސަ އޮޕަރޭޝަންގައި ޑްރޯން ވަނީ ބޭނުންކޮށްފައި\nތަފާތު އެކި ސާމާނު ޑެލިވަރ ކުރަން ބޭނުންކުރެވޭ މި ޑްރޯންއަށް ބެޓެރި ބަދަލުނުކޮށް 120 ކިލޯ މީޓަރުގެ ދިގު ރާސްތާއެއް ކަޑައްތުކުރެވޭނެއެވެ. އަދި މަތިންދާ ބޯޓެއްހެން އުދުހުމުގެ ޤާބިލްކަން ލިބުމުން މި ޑްރޯންއަކީ ދުނިޔޭގައި މިހާރު އެންމެ ބަރަށް ދަތުރުކުރެވޭ ޑްރޯންއަށް ވަނީ ވެފައެވެ. އެގޮތުން މި ޑްރޯންއަށް ގަޑިއަކު 240 ކިލޯ މީޓަރުގެ ބާރު މިނުގައި ދަތުރުކުރެވޭނެއެވެ.\nވިންގްކޮޕްޓަރއިން ވަނީ މި ޑްރޯންގެ އަޖުމަ ބެލުމަށް ކުޑަކުދިންގެ ޙައްޤުތަކަށް މަސައްކަތްކުރާ އދގެ ޖަމިއްޔާ ޔުނިސެފްއާއެކު ވެކްސިންޑް ޑެލިވަރީގެ ޙާއްސަ އޮޕަރޭޝަންއެއް ފަށާފައެވެ. މި އޮޕަރޭޝަންގައި ވިންގްކޮޕްޓަރގެ ޑްރޯންގެ އެހީގައި ޖަޒީރާ ޤައުމެއްކަމުގައިވާ ވަނުއާޓޫއަށް ޔުނިސެފްގެ ވެކްސިންތަކެއް ކާމިޔާބުކަމާއެކު ވަނީ ފޮނުވާފައެވެ. އާންމުގޮތެއްގައި މިފަދަ ކަމަކަށް3ދުވަސްނެގިޔަސް، ޑްރޯން ބޭނުންކުރުމުގެ ސަބަބުން ޑެލިވަރީ އޮޕަރޭޝަން ވަނީ 20 މިނެޓްގެ ތެރޭގައި ފުރިހަމަކޮށްފައެވެ.\nވިންގްކޮޕްޓަރއިން ތަރައްޤީކުރި ޑްރޯންގެ ކާމިޔާބީއާއެކު އެކުންފުނިން މިހާރު ދަނީ އެމެރިކާގެ ޑެލިވަރީ ފަރމް ޔޫޕީއެސްއާއެކު މިފަދަ ޑްރޯންތައް ފުޅާ ދާއިރާއެއްގައި އުފެއްދުމަށް ތައްޔާރުވަމުންނެވެ.


ކަޝްމީރު މައްސަލައިގައި އޯއިސީގެ ނިންމުމާއި ދެކޮޅު – ރައީސް ނަޝީދުMikal News\nކަޝްމީރު މައްސަލައިގައި އޯއިސީގެ ނިންމުމާއި ދެކޮޅު – ރައީސް ނަޝީދު\n6 އޮކްޓޯބަރ 2019, 15:37 |\nއިންޑީއާއިން ކޮންޓްރޯލް ކުރަމުންދާ ކަޝްމީރުގެ ސަރަހައްދަށް ދީފައިވާ މިނިވަންކަން ނިގުޅައިގަތުމާއި ގުޅިގެން އެސަރަހައްދުގެ މަޝްރަހު ހޫނުވުމާއި ގުޅިގެން މުސްލިމު ގައުމުތައް އެކުވެގެން އުފައްދާފައިވާ އޯގަނައިޒޭޝަން ފޯ އިސްލާމިކް ކޯއޮޕަރޭވޭޝަނުން ނިންމި ނިންމުމާއި ދެކޮޅުކަމަށް ރާއްޖޭގެ ކުރީގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ އެމަނިކުފާނު އިންޑިއާއަށް ކުރައްވާ ދަތުރުފުރުގައި ދަ ހިންދޫ ނޫހަށް ދެއްވި ބަސްދީ ގަތުމެއްގައެވެ.\nދަހިންދޫ އިން ކުރި ކުރި ސުވާލަކަށް ޖަވާބު ދެއްވަމުން ރައީސް ނަޝީދު ވަނީ ކަޝްމީރަށް ދީފައިވާ އިމްތިޔާޒުތައް އުވާލުމަށް ތާއީދުކުރައްވާ މޭރުމުން ވާހަކަދައްކަވާފައެވެ. އެއީ އިންޑިއާގެ ދާޚިލީ ކަމެއްކަމާއި އެކަން ކޮށްފައިވަނީ އުސޫލުގެ ތެރެއިން ކަމަށް ވިދާޅުވެ ނަޝީދު ވަނީ އޯއިސީގެ މެންބަރު ގައުމުތަކަށް ފާޑުވެސް ކިޔާފައެވެ. “އޯއައިސީގެ ވަރަށް މަދު ގައުމެއްގައި ނޫނީ ޑިމޮކްރަސީއެއް ނެތް، އަޅުގަނޑަކަށް ހިއެއްނުވޭ އިންޑިއާގެ އިންސާނީ ހައްގުތަކާއި ގުޅޭގޮތުން ފާޑު އެފަރާތްތަކަށް ކިއިދާނެ ކަމަކަށް ނުފެނޭ” ރައީސް ނަޝީދު ވިދާޅުވިއެވެ. ރައީސް ނަޝީދު އިތުރަށް ވިދާޅުވީ އިންޑިއަކީ ދުނިޔޭގެ އެންމެ ބޮޑު ޑިމޮކްރަސީ ކަމަށާއި ރާއްޖެ އޮތީ އޯއައިސީގެ ނިންމުމާއި އެކޮޅަކަށްނޫންކަން ބަޔާންކޮށް ދިވެހިރާއްޖޭގެ ރައީސުލް ޖުމްހޫރިއްޔާވަނީ ބަޔާނެއް ނެރުއްވާފައެވެ.\nކަޝްމީރުގައި މުސްލިމުންނާ ދެކޮޅަށް ޚާއްސަ ފިޔަވަޅު އަޅައި އެއް ބަޔަކު ހައްޔަރުކޮށް އަނެއް ބަޔަކު ޝަހީދުކުރަމުންދާއިރު ރައީސް ނަޝީދު ވިދާޅުވީ އިންޑިޔާގެ އެތެރޭގެ ކަމެއްކަމުން ބުނާނެ ބަހެއް ނެތް ކަމަށެވެ.\nއޯއައިސީން ވަނީ، އިންޑިއާއިން ކޮންޓްރޯލްކުރާ ކަޝްމީރު ސްޓޭޓަށް ދީފައިވާ ހާއްސަ އިމްތިޔާޒުތައް އެގައުމުގެ ސަރުކާރުން އުވާލުމަކީ، އެ ސަރަހައްދުގައި ހިންދޫންގެ ނުފޫޒު ގަދަ ކުރުމަށް ނިންމި ނިންމުމެއް ކަމަށް ތުހުމަތުކޮށް އިންޑިޔާއަށް ފާޑުކިޔާފައެވެ. ޕާކިސްތާނުގެ ބޮޑުވަޒީރު އިމްރާން ޚާން ވަނީ އދ. ގެ އާންމު ޖަލްސާގައި ވެސް އިންޑިޔާގެ އަމަލުތައް އދ. އިން ހުއްޓުވައި ދިނުމަށް އެދިވަޑައިގެންފައެވެ.


Bangladesh final ah dhaan Referee beynun nuvee: Oscar | Mihaaru\nބަންގްލަދޭޝް ފައިނަލަށް ދާން ރެފްރީ ބޭނުން ނުވީ: އޮސްކާ\nފައިނަލްގައި ނޭޕާލް ވާދަކުރާނީ އިންޑިއާ ނުވަތަ ރާއްޖެއާ. މިރޭ އެ ދެ ޓީމު ކުޅޭ މެޗު އެއްވަރު ކޮށްލިޔަސް ރާއްޖެ ފައިނަލަށް ދާނެ.\nބަންގްލަދޭޗްގެ ކޯޗް އޮސްކާ --- ފޮޓޯ: ނިޝާން އަލީ | މިހާރު\n13 އޮކްޓޯބަރ 2021 - 19:43\nއުރީދޫ ސާފް ޗެމްޕިއަންޝިޕްގެ ފައިނަލަށް ބަންގްލަދޭޝް އަށް ނުދެވުނީ މުބާރާތުގެ ރެފްރީން ބޭނުން ނުވުމުން ކަމަށް ބަންގްލަދޭޝްގެ ކޯޗު އޮސްކާ ބުރުޒޯން ބަރޭރަސް މިއަދު ބުނެފި އެވެ.\nމުބާރާތުގައި މިއަދު ހަވީރު ކުޅުނު މެޗުގައި ބަންގްލަދޭޝް އިން ލީޑް ނަގާފައި ވަނިކޮށް ނޭޕާލުން ނަތީޖާ ހަމަހަމަކުރީ ލިބުނު ޕެނަލްޓީއަކުންނެވެ. މެޗު އެއްވަރުވުމުން ފައިނަލަށް ދިޔައީ ނޭޕާލެވެ. އޮސްކާ ބުނީ ބަންގްލަދޭޝް ފައިނަލަށް ގެންދަން މުބާރާތުގެ ރެފްރީން ބޭނުން ނުވާކަން އިންޑިއާ އާއި ބަންގަލަދޭޝް ކުޅުނު މެޗަށް ފަހު، އޭނާ އަށް އެނގުނު ކަމަށެވެ. މިއަދުގެ މެޗުގައި ރެފްރީކަން ކުރީ އުޒްބެކިސްތާންގެ ރެފްރީ އެކްސްރޯލް ރިކްސްކްލޭވް އެވެ.\nމެޗު އެނބުރިގެން ދިޔައީ 79 ވަނަ މިނެޓްގައި ބަންގްލަދޭޝްގެ ކީޕަރު އަނީސުއްރަހްމާނަށް ރަތް ކާޑު ދެއްކި ހިސާބުންނެވެ. އޭނާ އަށް ރަތް ކާޑު ދެއްކީ އޭރިއާގެ ބޭރުން ބޯޅަ ސާފުކޮށްލަން އުޅުމުގެ ތެރޭގައި ބޯޅަ އޭނާގެ އަތުގައި ޖެހުމުންނެވެ.\nމެޗަށް ފަހު މެޗުގެ އޮފިޝަލުންނަށް ފުލުުން ހިމާޔަތް ދެނީ. ބަންގްލަދޭޝްގެ ކުޅުންތެރިން ވަނީ ރެފްރީގެ ނިންމުމާމެދުވަރަށް ބޮޑަށް ހިތްހަމަނުޖެހުން ފާޅުކޮށްފައި --- ފޮޓޯ: ނިޝާން އަލީ | މިހާރު\nއޮސްކާ ބުނީ އެއީ އޭނާގެ ކީޕަަރު ގަސްތުގައި ކުރި ކަމެއް ނޫންކަން ސާފުކޮށް އެނގޭ ކަމަށެވެ.\nނޭޕާލުން މެޗު އެއްވަރު ކުރީ އެ ޓީމުން ނެގި ހިލޭ ޖެހުމެއްގައި ބަންގަލަދޭޝްގެ ބިޝްވަނާތު ގޯޝް ނޭޕާލް ކުޅުންތެރިޔަކަށް ފައުލް ކުރުމުން ދިން ޕެނަލްޓީގަ އެވެ.\n"އެ ބޯޅަ ދިޔައީ ބޭރަށް. ގޯލް ކުރިމަތިން ބަންގްލަދޭޝަށް ޖެހުން ދޭން ޖެހޭނީ. ނޭޕާލްގެ ކުޅުންތެރިޔާ ޕެނަލްޓީ އަށް ޑައިވްކުރި ކަމަށް ބެލުމުގެ ފުރުސަތު ވެސް އެބައޮތް،" އޮސްކާ ބުންޏެވެ.\nފައިނަލްގައި ނޭޕާލް ވާދަކުރާނީ އިންޑިއާ ނުވަތަ ރާއްޖެއާ އެވެ. މިރޭ އެ ދެ ޓީމު ކުޅޭ މެޗު އެއްވަރު ކޮށްލިޔަސް ރާއްޖެ ފައިނަލަށް ދާނެ އެވެ. އިންޑިއާ ޖެހޭނީ މޮޅުވާށެވެ. ފައިނަލް މެޗު އޮންނާނީ އަންނަ ހޮނިހިރު ދުވަހު ރެ އެވެ.\nސާފް ޗެމްޕިއަންޝިޕް ނޭޕާލްގެ ގައުމީ ޓީމް ބަންގްލަދޭޝް ފުޓްބޯޅަ ޓީމް\nއޮސްކާމީ ކަމުދާމީހެއްނޫން. މާޝަކުވާބޮޑީ.\nޕެނަލްޓީ އެއީ ދޭން ނުޖެހޭ ޕެނެލްޓީއެއް\nބަންގްލަދޭޝް ކޯޗަށް އޮސްކާ ހަމަ ދޭންޖެހޭ...މީނާއަށް ފުޓްބޯޅައިގެ ޕްރޮފެޝަނަލިޒަމް ކިޔައިދޭންޖެހޭ...ބަލިވާއިރަށް ރެފްރީ ބޮލަށް ކަނޑާލުން ތީދެން މާ އިހުޒަމާނު ކުރިކަމެއް....ލަނޑު ޖެހިނަމަ ބަލިނުވާނެ....ނުޖެހުނެއްނު...ދެން މަށެއްނޫނޭ މީނާއޭ އޭނައޭ ކިޔުމުގެ މާނައެއްނެތް...\nރެފްރީ ޕެނެލްޓީ ދޭން ބޭނުންވެފަ ހުރީމަ ދިން ޕެނަލްޓީއެއް. ޕެނަލްޓީ ދޭން ލިބުނު ފުރުޞަތު ރެފްރީ ބޭނުން ކުރީ. ކީޕަރަށް ދެއްކީ ރަނގަޅު ރަތްކާޑެއް ކީޕަރުގެ ނިންމުން އެއްވްނ. ދިވެހިރާއްޖެ ބަންގްލަދޭޝް ފައިނަލެއް ރާއްޖޭގަ ވަރަށް ހާޑު ވާނެ. އެހެންވީމަ ރަނގަޅޭ ބުނެވޭނީ. ދެން އޮތީ ޗެތުރީ އަށްވުރެ ގިނަ ލަނޑު ޖަހައި ފައިނަލަށް ދިއުން އިރާދަކުރެއްވިއްޔާ


Minivan muahsasaathakah activistun okayveetha?\nމިނިވަން މުއައްސަސާތަކަށް އެކްޓިވިސްޓުން އޯކޭވީތަ؟\nބްރޮޑްކާސްޓިންގ ކޮމިޝަނަށް އެންމެ ގިނައިން މަރކްސް ލިބުނު ފަރާތްތަކުގެ ތެރޭގައި އެމްޑިޕީގެ އެކްޓިވިސްޓުން ހިމެނޭ\nމިނިވަން މުއައްސަސާތަކަށް ގާބިލު ފަރާތްތައް އައްޔަން ކުރަން އެންމެ ބޮޑަށް އަޑު އުފުލި އެއް ބަޔަކަށް އެމްޑީޕީ ވާނެ\nކ. މާލެ | 1 ޑިސެންބަރ 2019 | އާދީއްތަ 14:58 | 2,971\nއަހުމަދު ގައިސް - އެމްޑީޕީ\nކުރީގެ ރައީސް އަބްދުﷲ ޔާމީންގެ ވެރިކަން ސިފަވެފައި އޮތީ ހުރިހާ މުއައްސަސާތަކެއް މުށު ތެރޭގައި އޮތް ސަރުކާރެއްގެ ގޮތުގައެވެ. ތަޤައްޔަރު ނުވާ ހަމަ އެންމެ މުއައްސަސާއެއް ވެސް ނެތެވެ. ގާނޫނު އަސާސީގައި ބާރުތައް ވަކިވާންޖެހޭ ކަމަށް ބުނެފައި އޮތް ނަމަވެސް މުޅި ދައުލަތް އޮތީ ރައީސް ޔާމީންގެ މުށުތެރޭގައެވެ. ޝަރުއީ ދާއިރާ އިން ފެށިގެން ގޮސް މިނިވަން މުއައްސަސާތައް ވެސް އޮތީ އަޅުވެތިކަމެއްގެ ތެރޭގައެވެ. އެ ތަންތަނަށް ލާފައި ތިބީ އެމަނިކުފާނަށް ވަފާތެރި އަދި ޕާޓީގެ އެކްޓިވިސްޓުންނެވެ.\nއެތައް ބައެއްގެ މަސައްކަތުން މި ސަރުކާރު ގެނައުމަށް އުފުލި އަޑުތަކުގެ ތެރޭގައި މިނިވަން މުއައްސަސާތައް "މިނިވަންކުރަން" ގޮވައިލުން ހިމެނެއެވެ. އެ ތަންތަނުގައި ތިބި ޕާޓީ އެކްޓިވިސްޓުން ދުރުކޮށް ކަމަށް ގާބިލް ނަޒާހަތްތެރި، މިނިވަން މީހުން އައްޔަންކުރުން ހިމެނެއެވެ. ނަމަވެސް ސަރުކާރު ބަދަލުވެ އަހަރެއް ވެގެންދިޔަ އިރު އިސްލާހަށް މަސައްކަތްކުރި، ހާއްސަކޮށް ޑިމޮކްރަސީގެ ބަހާތަކަށް އަޑު އުފުލި އެމްޑީޕީން މީގެ ތެރެއިން ބައެއް ކަންކަން ހަނދާން ނެތެމުންދާކަން ބައެއް ފަރާތްތަކުން ދަނީ ފާހަގަކުރަމުންނެވެ. އޭގެ ތެރޭގައި މިނިވަން މުއައްސަސާތައް "މިނިވަކުރުމަށް" ދެއްކި ވާހަކަތައް ހަނދާން ނެތެމުންދާކަން ބައެއް ފަރާތްތަކުން ދަނީ ފާހަގަކުރަމުންނެވެ.\nއިސްލާހަށް ގޮވާލައި އައި ސަރުކާރަށް އަހަރެއް ވެގެންދިޔަ އިރު މިނިވަން މުއައްސަސާތަކަށް ބައެއް ބަދަލުތައް ވަނީ ގެނެސްފައެވެ. ނަމަވެސް އޭގެ ތެރޭގައި ގިނައީ މުއްދަތު ހަމަވެގެން އަލަށް މީހުން އައްޔަންކުރުމުގެ ތެރެއިން ގެނައި ބަދަލުތަކެވެ. އެ މުއައްސަސާތަކުގެ ތެރޭގައި ތިބި ޕާޓީ "އެކްޓިވިސްޓުން،" ދުރުކޮށް ގެނައި ބަދަލުތައް މަދެވެ. އޭގެ ތެރެއިން އެއް ބަދަލަކީ މިދިޔަ ސަރުކާރުގައި ހިޔާލުފާޅުކުރުމުގެ މިނިވަންކަމަށް ހުރަސް އެޅުމަށް ބޭނުންކުރި އެއް ހަތިޔާރު ކަމަށްވާ ބްރޯޑްކާސްޓިންގ ކޮމިޝަނަށް ގެނައި ބަދަލުތަކެވެ. އާ މަޖިލީހުގެ މެޖޯރިޓީ ނެގުމަށް ފަހު އެމްޑީޕީން އެންމެ ފުރަތަމަ ފެށި އެއް މަސައްކަތަކީ ބްރޯޑްކޮމްގައި ތިބި ސިޔާސީ އެކްޓިވިސްޓުން ދުރުކުރުމެވެ. އެ މަސައްކަތުގެ ތެރެއިން ހަތް މެންބަރުންގެ ތެރެއިން ހަތަރު މެންބަރުން ބޭރުކުރުމުގައި މަޖިލިސް ވަނީ ކާމިޔާބު ހޯދާފައެވެ. ޕީޕީއެމްގެ އެކްޓިވިސްޓުންގެ ޓެގް އެޅުވިފައި ތިބި ބައެއް މީހުން އަދިވެސް އެ ގޮތުގައި އެބަ ތިއްބެވެ.\nބްރޮޑްކޮމް އަށް ބަދަލުތައް ގެނައުމަށް މަޖިލީހުން މަސައްކަތްކުރަމުން އަންނަތާ މަސްތަކެއްވެ އަދި ގާނޫނީ ހުސްކަމެއްގެ ތެރެއަށް އެ ކޮމިޝަން ވެއްޓިފައި އޮންނަތާ ވެސް އެތައް މަސްތަކެއް ވެއްޖެއެވެ. ބްރޮޑްކޮމް އިން ހުސްވެފައިވާ މަގާމަށް މެންބަރުން ހޮވުމަށް ގާނޫނުގައި ބުނާ މުއްދަތު ފަހަނަ އަޅައިދިޔަ އިރު އެކަން ކުރަން އޮތް ކޮމިޓީ އަށް އެއީ މާބޮޑު ކަމަކަށް ނުވެއެވެ. މީގެ ކުރިން މުއައްސަސާތައް ގާނޫނީ ހުސްކަމުގެ ތެރެއަށް ދިއުމުން އަޑު އުފުލި އެތައް ބަޔަކު މިނިވަން މުއައްސަސާތަކުގެ ކޮމިޓީގައި ތިބެމެ އެކަމާ މެދު މިއަދު ކަންބޮޑުނުވުމކީ ހިތާމަހުރި ކަމެކެވެ.\nބްރޮޑްކޮމް އަށް އާ މެންބަރުން ހޮވުމުގެ މަސައްކަތް މިނިވަން މުއައްސަސާތަކާ ބެހޭ ކޮމިޓީން މަސައްކަތްކުރަމުނ އަންނަ އިރު ފާހަގަކޮށްލެވޭ އަނެއް ކަމަކީ މީގެ ކުރިން އެމްޑީޕީން ވަކާލާތުކުރި ގޮތާ ހިލާފަށް މަސައްކަތް ކުރާ ކަމެވެ. ޕީޕީއެމްގެ ޖަލްސާތަކުގައި ގޮނޑިޖަހަން އުޅުނު ބަޔަކު ބްރޮޑްކޮމް އަށް ލައިގެން، ހިޔާލުފާޅުކުރުމުގެ މިނިވަންކަމަށް ހުރަސް އަޅަމުން ދިޔަ ދިޔުމާ ދެކޮޅަށް އަޑު އުފުލި ފަރާތްތައް މިއަދު އަނެއްކާ ވެސް ހަމަ އެ މަސައްކަތް އެދަނީ ކުރަމުންނެވެ. މިނިވަން މުއައްސަސާތަކަށް ޕާޓީ އެކްޓިވިސްޓުން ހޮވުން ގޯސް ކަމަށް ބުނި މެންބަރުން މިއަދު އެކަން ކުރަން އެދަނީ ތާއިދުކުރަމުންވެ. އެ ގޮތުން އަތޮޅު ކައުންސިލްގެ މެންބަރު ކަމާއި ޕްރައިމަރީގައި ވާދަކުރި ފަރާތްތައް ބްރޮޑްކޮމް އަށް އައްޔަންކުރުމަށް ޝޯޓްލިސްޓްކޮށް އެ ލިސްޓްގެ ކުރީގައި ހިމެނުމަކީ ސަރުކާރު ގެނައުމަށް ދެއްކި ވާހަކަތަކާ މުޅިން ދިމާ އިދިކޮޅު އަމަލެކެވެ. އަދި ބްރޮޑްކޮމް އަށް ހޮވަން އެ ފަރާތްތައް ގާބިލް ކަމަށް ކަނޑައެޅުމަށް މިނިވަން މުއައްސަސާތަކުގެ މެންބަރުން ވޯޓު ދިނުމަކީ އެއަށް ވުރެ މާ ހުތުރު އަމަލެކެވެ. އޭގެ ތެރޭގައި ވެސް މީޑިއާގެ މިނިވަންކަމަށް އަޑު އުފުލި މެންބަރުން އެ ފަރާތްތަކަށް ޥޯޓު ދިނުން އެއީ ވަރަށް ބޮޑު ގޯހެކެވެ.\nބްރޯޑްކޮމް އަށް މެންބަރުން ހޮވުމަށް ގާބިލް ފަރާތްތައް ކަމަށް ކަނޑައަޅައި މަޖިލީހުގެ ތަޅުމަށް ލިސްޓް ފޮނުވި އިރު ސިޔާސީ ފަރާތްތައް އެ ލިސްޓްގައި ހިމެނެއެވެ. ދެ މެންބަރަކު ހޮވުމަށް ލިސްޓް ފޮނުވި އިރު ދެ ވަނައިގައި އޮތީ އަތޮޅު ކައުންސިލްގެ މެންބަރުކަން ކުރައްވާފައިވާ ފަރާތެކެވެ. މިހާރު ވެސް ސަރުކާރު ކުންފުންޏެއްގެ އެމްޑީއެއްގެ ކޮއްކޮއެވެ. އަދި ނިމިދިޔަ ޕްރައިމަރީގައި ވާދަކުރައްވައި ނާކާމިޔާބުވެ ވަޑައިގެންނެވި ފަރާތެކެވެ. އަދި ޕާޓީއެއްގެ މެންބަރެއް ކަމާއި ޕާޓީގެ ހަރަކާތްތަކުގައި އިސްކޮށް އުޅޭ ކަމަށް އެއްބަސްވި ފަރާތެކެވެ. އަދި ޕާޓީއެއްގެ މެންބަރަކަށް ވުމަކަށް ކޮމިޝަންގެ ގާނޫނު ހުރަސް ނާޅާ ކަމަށް އަހްމަދު ގައިސް ވަނީ ކޮމިޓީގައި ވަކާލާތު ކުރައްވާފައެވެ. ސޯޝަލް މީޑިއާގައި ވެސް އަދި ދާދި ފަހަކާ ޖެހެންދެން ވެސް އެމްޑީޕީގެ ހަރަކާތްތަކުގައި ވަރަށް ފާޅުކަން ބޮޑު ގޮތެއްގައި ޕޯޑިއަމްތަކުން ވެސް ގައިސް ފެނެއެވެ. މަޖިލީހާ ހަމައަށް ރައީސް އިބްރާހީމް މުހައްމަދު ސޯލިހް ފޮނުއްވި ލިސްޓްގެ ކުރިން ޖާގަ ދިނުމަކީ ޚުދު އެމަނިކުފާނު ވެސް ކަންކަން ނުބައްލަވާކަމުގެ ފުރިހަމަ ހެއްކެކެވެ.\nކޮމިޓީގެ އިންޓަވިއުގެ މަރުހަލާގައި އެހުރިހާ ކަމަކަށް އެއްބަސްވުމުން ވެސް ކޮމިޓީގެ މެންބަރުން ނިންމެވީ އެއީ "މިނިވަން" ފަރާތެއްގެ ގޮތުގައެވެ. މީޑިއާއެއްގެ އެއްވެސް ތަޖުރިބާއެއް ނެތް ނަމަވެސް ބްރޮޑްކޮމް އަށް ގާބިލް މެންބަރެއްގެ ގޮތުގައި މިނިވަން މުއައްސަސާތަކުގެ އަށް މެންބަރަކު ވޯޓު ދީގެން ފާސްކުރިއެވެ. ޕީޕީއެމްގެ ޖަލްސާތަކުގައި ގޮނޑިޖަހަން އުޅުނު "ބާންދީންތައް" މިނިވަން މުއައްސަސާތަކަށް އައްޔަންކުރުން މައްސަލައަކަށްވެގެން ލޮލަށް ނިދިފިޔައެއް ނުޖެހި ދެ ނޭވާ ދޭތެރޭގައި އެ ވާހަކަ މީޑިއާތަކުގައި ގޮވަމުން ދިޔަ މެންބަރުންނަށް ވެސް މިއަދު އެއީ މާ ބޮޑު ކަމަކަށް ނުވެއެވެ. އެ ވާހަކަ ދައްކާނެ ބަޔަކު ވެސް މިއަދަކު ނެތެވެ. މިނިވަން މުއައްސަސާތައް މިނިވަންކުރަން ދެއްކި ވާހަކަތައް މިއަދު އެ މެންބަރުން ހަނދާނެއް ނެތެވެ. މަޖިލީހުގެ ތަޅުމުން އެ ފަރާތްތަކަށް ރުހުން ލިބުމަކީ ވެސް ކައިރި ކަމެކެވެ. ކޮންމެ ބަޔަކަށް ވެސް ބާރެއް ލިބުމުން ކީހާ ޅެން ވަނީ ފަރިއްސަށެވެ. މިއަދު މިނިވަން މުއައްސަސާތަކަށް ޕާޓީ އެކްޓިވިސްޓުން އޯކޭ ވީ ހެއްޔެވެ؟\nއެއްދުވަހާ 230،000 މީހުންނަށް ކޮވިޑް-19 ޖެހި އަނެއްކާވެސް ރިކޯޑެއް


Councilorun ge musaara bodu kurun, bahusakah\nކައުންސިލަރުންނާއެކު ބޭއްވި ބައްދަލްވުމެއްގެ ތެރެއިން --\nކައުންސިލްތަކަށް ހަގީގީ ބާރުވެރިކަމެއްދީ ރަށްތަކުގެ ހަގީގީ މިލްކުވެރިކަން އެ ރަށެއްގެ ރައްޔިތުންނަށް ދިނުމަކީ ރަައީސުލްޖުމްހޫރިއްޔާ އިބްރާހިމް މުހައްމަދުގެ ވައުދެކެވެ. އެ މަގަށް ސަރުކާރުން ގެންދަނީ މަސައްކަތްވެސް ކުރަމުންނެވެ. ގާނޫނުތަކަށް ބަދަލު ގެނެސް ބާރުތައް ކައުންސިލްތަކަށް ދޫކޮށްލުމުގެ މަރުހަލާ ވަނީ ފެށިފައެވެ. އީދު ބަންދަށް ފަހު އާ ކައުންސިލަރުން ހުވާ ކުރުމާއެކު ލާމަރުކަޒީ ނިޒާމުގެ މުޅީން އާ ބާބެއް ފެށޭނެ އެވެ. ސަރުކާރާއި ރައްޔިތުން އުންމީދު ކޮށްގެން ތިބީ އެގޮތަށެވެ.\nލާމަރުކަޒީ ގާނޫނަށް މިދިޔަ ސަރުކާރުގެ ދުވަސްވަރު ވަރަށް ބޮޑު ބަދަލެއް ގެނައެވެ. ގިނަ ބާރުތަކެއް ކައުންސިލްތަކުން ނެގިއެވެ. އަދި ކައުންސިލަރުންނަށް ދެމުން އައި މުސާރަ އާއި އިނާޔަތްތަކަށް ނިމިގެންދިޔަ ރައްޔިތުންގެ މަޖިލީހުން ބަދަލު ގެނެސްފައިވެއެވެ. އެހެން ކަމުން މުސާރަ އާއި އިނާޔަތް އިޔާދަކޮށް ހައްގު މިންވަރު ދިނުމަކީވެސް މި ސަރުކާރުގެ ވައުދެކެވެ. ފިނޭންސް މިނިސްޓްރީ އާއި ޕޭ ކޮމިޝަންގެ މަޝްވަރާތަކަށް ފަހު ކައުންސިލަރުންގެ މުސާރަ ބޮޑު ކުރަން ނިންމާ އެ މައްސަލަ ރައްޔިތުންގެ މަޖިލީހަށް ހުށައެޅީ ޖެނުއަރީ 9، 2020 ގައެވެ.\nމަޖިލީހުގައި އެ މަސައްކަތް މަޑުޖެހިފައި އޮތީ ކައުންސިލް އިންތިހާބު ފަސްވެ ހިނގަމުންދާ ދައުރަށް އިތުރު މުއްދަތުތަކެއް ދޭން ޖެހުމުންނެވެ. ނަމަވެސް އަހަރު ދުވަހަށް ފަހު އިންތިހާބު ބޭއްވި ފިތުރު އީދަށް ފަހު އާ ކައުންސިލަރުން ހުވާކޮށް މަގާމުގެ މަސްއޫލިއްޔަތާ ހަވާލުވާން ހަމަޖެހުމުން މާލިއްޔަތު ކޮމެޓީން ވަނީ ކައުންސިލަރުންގެ މުސާރައާ ގުޅޭގޮތުން ޕޭ ކޮމިޝަނުން ފޮނުވި މައްސަލައާ ގުޅޭގޮތުން ގޮތްތަކެއް ނިންމާފައެވެ. ނަމަވެސް ކޮމެޓީގެ ނިންމުން އައީ މެންބަރުންގެ މެދުގައި ވަރަށް ބޮޑު ހިޔާލު ތަފާތުވުންތަކެއް ހުރެއެވެ. ކޮމެޓީގެ ނިންމުން އައީ ވަރަށް ހަނި އަގުލަބިއްޔަތަކުންނެވެ.\nކޮމިޓީން އިއްޔެ ފާސްކުރީ އަތޮޅު ކައުންސިލްތަކުގެ ރައީސުންނަށް 28،000 ރުފިޔާ ދިނުމަށެވެ. ރަށު ކައުންސިލްތަކުގެ ރަައީސުންނަށް 23،000 ރުފިޔާ ދިނުމަށެވެ. ރަށު ކައުންސިލްތަކުގެ ނައިބުންނަށް 15،000 ރުފިޔާ އެވެ. އަދި މެންބަަރުންނަށް 12،000 ރުފިޔާ ދިނުމަށެވެ.\nސިޓީތަކުގެ މޭޔަރުންނަށް 40،000 ރުފިޔާ އެވެ. ޑެޕިއުޓީ މޭޔަރުންނަށް 35،000 ރުފިޔާ އަދި ސިޓީ ކައުންސިލްތަކުގެ މެންބަރުންނަށް 30،000 ރުފިޔާ ދިނުމަށްވެސް މާލިއްޔަތު ކޮމިޓީން ނިންމާފައިވެ އެވެ. މިއީ ޕޭ ކޮމިޝަނުންވެސް ހުށައަޅާފައި އޮތް ގޮތެވެ.\nކައުންސިލްތަކުގެ ރައީސުންނާއި ރަށު ކައުންސިލްތަކުގެ ރައީސުންނަށް ދިނުމަށް މި ނިންމި މުސާރައަކީ ކުރީން ދިން މުސާރައަށް ވުރެ ބޮޑު މުސާރައެކެވެ.\nމާލިއްޔަތު ކޮމެޓީގައި މެންބަރުން ވަނީ މުސާރައާ ގުޅޭގޮތުން ވަރަށް ބޮޑަށް ވާހަކަ ދައްކާ މަޝްވަރާކޮށްފައެވެ. މާލިއްޔަތު ކޮމެޓީގެ މުގައްރިރު ކިނބިދޫ ދާއިރާގެ މެންބަރު މުހައްމަދު ނާޝިޒު ވިދާޅުވި ގޮތުގައި މުސާރަތައް ބޮޑު ކުރުމުގައި ޕޭ ކޮމިޝަނުން ބަލާފައިވަނީ އެކި ދާއިރާތަކުން މިހާރު ދެމުންދާ މުސާރައަށެވެ. އަދި އެކި މަގާމުތަކަށް މުސާރަ ކަނޑައަޅާފައިވަނީ އެ ފެންވަރުގެ އެހެން މަގާމުތަކަށް ބެލުމަށް ފަހު ކަމަށް ޕޭ ކޮމިޝަނުން އަންގާފައިވާ ކަމަށެވެ. ކޮމެޓީގެ ނިންމުން އައީ އެ ކަންކަމަށް ރިޔާއަތް ކުރުމަށް ފަހު އެވެ.\nމެންބަރުންގެ ހިޔާލު ވަރަށް ތަފާތު\nކައުންސިލަރުންގެ މުސާރަ ބޮޑު ކުރުމާމެދު މެންބަރުންގެ މެދުގައި މާބޮޑު ހިޔާލު ތަފާތުވުމެއް ނެތެވެ. ނަމަވެސް އެކި މަގާމުތަކަށް ހަމަޖައްސާފައިވާ މުސާރައާ ދޭތެރޭ މެންބަރުންގެ ހިޔާލު ވަރަށް ތަފާތެވެ. ހާއްސަކޮށް އެކި މަގާމުތަކުގައި މުސާރައިގެ ބޮޑު ފަރަގެއް ހުރުން އެއީ މެންބަރުންނަށް ވަރަށް ބޮޑު މައްސަލައަކަށް ވިއެވެ.\nމެންބަރުންގެ އެންމެ ބޮޑު ކަންބޮޑުވުމެއް އޮތީ ކައުންސިލްތަކުގެ ރައީސުންގެ މުސާރަ ބޮޑުކުރުމުގަ އެވެ. އެގޮތުން 23،000 ރުފިޔާ އެއީ ބޮޑު އަދަދެއް ކަމަށް ބައެއް މެންބަރުން ވިދާޅުވިއެވެ. ބައެއް މެންބަރުން އެދިވަޑައިގަތީ އެ އަދަދު 20،000 ރުފިޔާ އަށް ކުޑަކުރުމަށެވެ.\nއެކަމަށް އެންމެ ބޮޑަށް ވަކާލާތު ކުރެއްވީ ހަނިމާދޫ ދާއިރާގެ މެންބަރު އަބްދުލްގަފޫރު މޫސާ އެވެ. ގަފޫރު ވިދާޅުވި ގޮތުގައި ކައުންސިލްތަކުގެ ރައީސުންނަށް 23،000 ރުފިޔާގެ މުސާރައެއް ބޮޑެވެ. އެ އަދަދުން ތިން ހާސް އުނިކުރުން ރަނގަޅެވެ. އޭނާ ވަނީ ކައުންސިލްގެ ރަައީސާއި މެންބަރުންގެ މެެދުގައި މުސާރައިގެ ބޮޑު ތަފާތެއް ހުރުން ބަލައިނުގަނެވޭނެ ކަމަށެވެ. އެ ހުށައެޅުމަށް ދާންދޫ ދާއިރާގެ މެންބަރު ޔައުގޫބް އަބްދުﷲވެސް ތާއީދު ކުރެއްވިއެވެ. ނަމަވެސް އެ ހުށައެޅުން ގަފޫރު ފަހުން ވަނީ ގެންދަވާފައެވެ. ނަމަވެސް ކަންބޮޑުުވުންތައް އޮތް ކަމަށް ވިދާޅުވިއެވެ.\n"މިހާ ބޮޑު ތަފާތެއް މުސާރަ އަށް އަންނަން ހެޔޮ ނުވާނެ ނޫންތޯ. އެހެން މެންބަރުން ވެސް އެ ތިބީ އިންތިހާބު ވެގެން އައިސް،" ހުށައެޅުން ނެންގެވުމުގެ ކުރީން ގަފޫރު ވިދާޅުވިއެވެ.\nކައުންސިލްތަކުގެ ރައީސުންނާއި ނާއިބު ރައީސުން އަދި މެންބަރުންގެ މެދުގައި މުސާރައިގެ ވަރަށް ބޮޑު ތަފާތެއް އެބަހުއްޓެވެ. ކައުންސިލް މެންބަރަކަށް 12،000 ރުފިޔާ ލިބޭއިރު ކައުންސިލްތަކުގެ ރައީސުންނަށް އެ އަދަދަށް ވުރެ އިތުރަށް 11،000 ރުފިޔާ ލިބެއެވެ. މެންބަރުން ފާހަގަކުރި ގޮތުގައި މިއީ މާބޮޑު ފަރަގެވެ.\nމާލިއްޔަތު ކޮމެޓީގެ ބައްދަލްވުމުގެ ތެރެއިން: ކައުންސިލަރުންގެ މުސާރަ ބޮޑު ކުރަން ހުށައެޅުމުން ހިޔާލު ތަފާތުވުން އުފެދުނު --\nވިލުފުށީ ދާއިރާގެ މެންބަރު ހަސަން އަފީފުވެސް މުސާރާގައި ހުރި ފަރަގާމެދު ކަންބޮޑުވުން ފާޅުކުރެއްވިއެވެ. އަފީފު ވިދާޅުވި ގޮތުގައި މިހާރު އޮތް ގޮތް ބަދަލު ކުރަން ޖެހެއެވެ. އެއީ ކޮންމެހެން މުސާރަ ކުޑަކުރުމެއް ނޫނެވެ. މުސާރަ ކުޑަ ނުކުރާނަމަ މަގާމުތަކުގެ މެދުގައި މުސާރައިގެ އޮތް ފަރަގު ކުޑަ ކުރަން ޖެހެއެވެ. ހަމަހަމަ ކުރަން ޖެހެއެވެ.\n""އެއީ މާބޮޑު ތަފާތެއް ކަމަށް އަޅުގަނޑަށް ގަބޫލުކުރެވެނީ،" ކައުންސިލްގެ ރައީސުންނާއި މެންބަރުންގެ މުސާރާގައިވާ ފަރަގަށް އިޝާރަތް ކުރައްވާ އަފީފް ވިދާޅުވިއެވެ.\nއުނގޫފާރު ދާއިރާގެ މެންބަރު މުހައްމަދު ވަހީދުވެސް ކައުންސިލަރުންގެ މުސާރައަށް ގެންނަން ކޮމެޓީން ނިންމާފައިވާ ނިންމުމާމެދު ކަންބޮޑުވުން ފާޅުކޮށްފައެވެ. ވަހީދުގެ ކަންބޮޑުވުން އޮތީ ސިޓީ ކައުންސިލަރުންނާއި އަތޮޅު ކައުންސިލަރުންގެ މުސާރާގައިވާ ތަފާތަށެވެ.\nވަހީދު ވިދާޅުވި ގޮތުގައި އަތޮޅު ކައުންސިލަރުންނަކީ މުޅި އަތޮޅު އެންމެންގެ ވޯޓުން ހޮވޭ ބަޔަކަށްވާއިރު، އަދި މުޅި އަތޮޅަށް ދަތުރު ކުރަންޖެހޭ މީހަކަށްވާއިރު، ސިޓީއެއްގެ ވަކި ދާއިރާއަކުން ހޮވޭ މީހަކަށްވުރެ އަތޮޅު ކައުންސިލްގެ ރައީސްގެ މުސާރަ ކުޑަވުމަކީ ހަމަޖެހޭ ގޮތެއް ނޫން ކަމަށެވެ.\nއާންމުންގެ ކަންބޮޑުވުން އެހެން ކަމަކަށް\nކައުންސިލަރުންގެ މުސާރައާ ކުޅުމަކީ ސިޔާސީ ކަމެކެވެ. މިފަހަރުގެ އިންތިހާބުން ބޮޑު ދެ ޕާޓީންވެސް ވަނީ ރަނގަޅު ނަތީޖާއެއް ހޯދާފައެވެ. އެމްޑީޕީން 400 ގޮނޑި ހޯދި އިރު ޕީޕީއެމުން 325 ގޮނޑި ހޯދިއެވެ. އެހެން ކަމުން ކައުންސިލަރުންގެ މުސާރައަށް ހިތުހުރިހާ ގޮތެއް ހަދަން މަޖިލީހުން ފަސް ޖެހޭނެ އެވެ. ރައްޔިތުންގެ ހިޔާލު އެކަމުގައި ކިތަންމެ ތަފާތު ވީނަމަހެވެ.\nކޮމެޓީގައި ކުރެވުނު ބަހުސްތަކަށް ބަލާއިރު އަދި މަޖިލީހުގެ ބައެއް މެންބަރުންގެ ޝުއޫރުތައް ހުރި ގޮތަށް ބަލާނަމަ ޕޭ ކޮމިޝަނުން ފޮނުވާފައިވާ މުސާރާއާމެދު އެ މެންބަރުންގެ ކަންބޮޑުވުން އެެބައޮތެވެ. އަދި ކައުންސިލަރުންގެ އެކި މަގާމުތަކުގެ މުސާރާގައި ހުރި ތަފާތު އެއީ ވަރަށް ބޮޑު މައްސަލައެކެވެ.\nކައުންސިލަރުންގެ މުސާރައަށް ގެންނަން ނިންމި އާ ބަދަލާއެކު އާންމުންގެ ޝަކުވާތައްވެސް ބަންޑުން ކޮށްލިއެވެ. މުޅި ސޯޝަލް މީޑިއާގައި އިއްޔެ އޮތީ އެ ވާހަކަ އެވެ. ބައެއް އާންމުންގެ ނަޒަރުގައި ކައުންސިލަރުންގެ މުސާރަ ބޮޑު ކުރުމަކީ ރަނގަޅު ނިންމުމެއް ނޫނެވެ. އެއީ ސިޔާސީ ނިންމުމެކެވެ.\n"ރަނގަޅު ނިންމުމެއް. ކައުންސިލަރުން އެއީ ވަރަށް ބުރަކޮށް އުޅެން ޖެހޭ ބައެއް. ޕާޓީ ކުރިއެރުވުމާއި ޕާޓީގެ ވެރިން ރަށަށް ވަޑައިގަންނަވާ ދުވަސް ދުވަަހު ކުރާނެ ލައްކަ މަަސައްކަތް އޮންނާނެ. އެހެން ނޫނީ ދެން އޮންނާނީ މަހަށް ދިއުމާއި ޕާޓީ ޖަގަހާގައި ޒުވާބު ކުުރުން. އެހެންވީމަ ރަނގަޅު މުސާރައެއް ދޭންވާނެތާ،" މީހަކު ފޭސްބުކްގައި ލިޔެފައި އޮތެވެ.\nރައީސް އިބްރާހިމް މުހައްމަދު ސޯލިހް ގަމު ކައުންސިލް މެންބަރުންނާއި ބައްދަލު ކުރައްވަނީ --\nއަނެއް ބަޔަކު އެކަން ގުޅުވީ ޕްރޮފެޝަނަލް ވަޒީފާތަކުގައި ތިބި މީހުންގެ މުސާރައާއެވެ. ޓީޗަރުންނަށް މަހަކު 10،000 ރުފިޔާވެސް ދޭން ބޮޑު ކަމަށެވެ. ސިވިލްސާވިސް މުވައްޒިފުންގެ ދެބައިކުޅަ އެއްބައި މީހުންނަކީ ގެއަށް ގެންދަން 6،000 ރުފިޔާވެސް ނުލިބޭ މީހުން ކަމަށެވެ.\nއެހެންވީމަ ކިޔަވައިގެން ގައުމު ބިނާ ކުރުމުގެ މުހިންމު ވަޒީފާތައް އަދާ ކުރުމުގެ ބޭނުމެއް ނެތް ކަމަށް އެ މީހުން ދެކެއެވެ. ކުރަންވީ ކަމަކީ އެންމެންވެސް ސިޔާސީ މީހުންނަށްވާންވީ ކަމަށެވެ.\n"ޓީޗަރެއްގެ ވަޒީފާގައި މި އުޅެނީ މޮޔަކަމުން ކަމަށް މިހާރު ގަބޫލުކޮށްފިން. މިކަން ހުއްޓާލާފައި އަހަރެމެންވެސް ދާންވީ ސިޔާސީ މަގާމަކަށް،" އެހެން މީހަކު ޓްވިޓާގައި ލިޔެފައި އޮތެވެ.\nލާމަރުކަޒީ އުސޫލުން އިދާރީ ދާއިރާތައް ހިންގުން ރާއްޖެއަށް ވަރަށް މުހިންމެވެ. ތައުލީމީ ގާބިލް ޓީމެއް ކައުންސިލްތަކުގެ ވެރިންގެ ގޮތުގައި ތިބުން އިންތިހާ ބޭނުމެވެ. އެކަން އެ މަގުން ހިނގައިގެން ނޫނީ ލާމަރުކަޒު ކުރުމުގެ ހަގީގީ ފޮނި ނަތީޖާ ލިބޭކަށް ނެތެވެ. އެކަން ކުރަން ހެޔޮވަރު މުސާރަތަކެއްވެސް ކަނޑައަޅަން ޖެހެއެވެ. ތައުލީމީ ގާބިލް މީހުން އެ މަގާމުތަކަށް ކުރިމަތިލާނީވެސް އޭރުންނެވެ.\nނަމަވެސް ރާއްޖޭގައި އަދި ކަންކަން ހުރީ އެގޮތަށް ނޫންކަން ނިމިގެންދިޔަ އިންތިހާބުންވެސް ސާފެވެ. ތައުލީމީ ގާބިލް ކެންޑިޑޭޓްގެ ބަދަލުގައި ގިނަ މީހުންގެ އިހުތިޔާރަކަށްވީ ތާއީދު ކުރާ ޕާޓީގެ ކެންޑިޑޭޓެވެ. އެކަމުގެ ސާފު މިސާލުތައް ކޮންމެ ރަށަކުން އެ އޮތީ ފެންނާށެވެ. އެހެންވީމަ ކައުންސިލަރުންގެ މުސާރަ ބޮޑުކުރަން ނިންމުމުން ފާޑުކިޔުމުގެ މާބޮޑު ބޭނުމެއް ނެތެވެ. މަހަށް ގޮސް، ދަނޑަށް ގޮސް، ރުއް އަޅާ ކައުންސިލަރުންނަށް ވިހި، ބާވީސް ހާސް ރުފިޔާ ދޭންޖެހޭ ސަބަބެއް ނެތް ކަމަށް ބުނާނަމަ ތައުލީމީ ގާބިލް މީހުންނަށް ވޯޓްދޭން ކެރެންވެސް ވާނެ އެވެ. ތިމާ ތާއީދު ކުރާ ޕާޓީގެ މީހާއަށްވުރެ ރަށާއި މުޖްތަމައުއަށް ހިދުމަތް ކުރާނެ ކެންޑިޑޭޓަށް ވޯޓްދޭން ޖެހެއެވެ.\nކައުންސިލަރުންގެ މުސާރައަށް ގެންނަ ބަދަލާމެދު މަޖިލީހާއި އާންމުންގެ މެދުގައިވެސް ކަންބޮޑުވުން އޮތްއިރު މާލިއްޔަތު ކޮމެޓީގެ ނިންމުން ތަޅުމަށް ހުށައަޅާ ފާސްކުރަން ޖެހެއެވެ. ތަޅުމުން ގޮތެއް ނިންމުމުގެ ކުރީން މެންބަރުންނާއި ރައްޔިތުންގެ ކަންބޮޑުވުންތަކަށް ރިއާޔަތް ކުރަން ޖެހެެއެވެ. އަދި އެންމެ ރަނގަޅު ގޮތަކަށް ނިންމަން ޖެހެއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ލާމަރުކަޒު ކުރުން


Ali Waheed ge isthiunaafu shareeaiy miadhu cancel | ThePress\nއަލީ ވަހީދުގެ އިސްތިއުނާފް ޝަރީއަތް މިއަދު ކެންސަލް\n06 July 2021, 19:46\nކުރީގެ ޓޫރިޒަމް މިނިސްޓަރު އަލީ ވަހީދަށް ރާއްޖެ އިން ބޭރުގައި ހުންނަވައިގެން ޝަރީއަތުގައި ބައިވެރިވެވަޑައިގަތުމުގެ ފުރުސަތު ދިން މައްސަލާގެ އިސްތިއުނާފު ޝަރީއަތް މިއަދު ފަށަން ހަމަޖެއްސުމަށް ފަހު ކެންސަލް ކޮށްފިއެވެ.\nޖިންސީ ގޯނާ އާއި ރޭޕްގެ ދައުވާތަކެއް އުފުލާފައި ވަނިކޮށް، ބޭސްފަރުވާ އަށް އަލީ ވަހީދު ރާއްޖެއިން ބޭރަށް ވަޑައިގަތުމަށް ފަހު މިހާތަނަށް އެނބުރި ވަޑައެއް ނުގަންނަވައެވެ. ކްރިމިނަލް ކޯޓުން އަލީ ވަހީދުގެ ޕާސްޕޯޓް ދޫކޮށްފައި ވަނީ4މަސް ދުވަހަށެވެ. ނަމަވެސް އޭނާ ރާއްޖެ އިން ބޭރުގައި ހުންނަވައިގެން އޮންލައިިން ކޮށް ޝަރީއަތުގައި ބައިވެރިވެވަޑައިގަތުމުގެ ފުރުސަތު ކްރިމިނަލް ކޯޓުން ވަނީ ދީފައެވެ. ރާއްޖޭގެ ގާނޫނު ނުހިނގާ ތަނެއްގައި ޝަރީއަތް ނުކުރެވޭނެ ކަމަށް ބުނެ ދައުލަތުން އޮތީ އެ މައްސަލަ ހައި ކޯޓުގައި އިސްތިއުނާފް ކޮށްފައެވެ. އަދި ބޭސްފަރުވާއަށް ކްރިމިނަލް ކޯޓުން ދިން މުއްދަތު ހަމަވެ އިއްޔެ ވަނީ އަލީ ވަހީދުގެ އަޑުއެހުމެއް މިއަދަށް ތާވަލު ކޮށްފައެވެ.\nރާއްޖޭގެ ގާނޫނު ނުހިނގާ ތަނެއްގައި ހުރި މީހެއްގެ މައްޗަށް ވީޑިއޯ ކޮންފަރެންސް މެދުވެރިކޮށް ޖިނާއީ މައްސަލައެއްގެ ޝަރީއަތުގެ އަޑުއެހުމެއް ރާއްޖޭގައި ބޭއްވި މިއީ ފުރަތަމަ ފަހަރެވެ. މިއީ ކްރިމިނަލް ކޯޓުން އަމަލުކުރާ އާންމު އުސޫލެއް ވެސް ނޫނެވެެ. އަދި މިއީ ޖިނާއީ އިޖުރާއަތުގެ ގާނޫނުގައި އޮންނަ ކަމެއް ވެސް ނޫނެވެ.\nމި މައްސަލަ ޕްރޮސެކިއުޓާ ޖެނެރަލް އޮފީހުގެ ފަރާތުން ހައިކޯޓުގައި އިސްތިއުނާފްކޮށްފައި ވަނީ މިދިޔަ މަހުގެ 25 ވަނަ ދުވަހުއެވެ.


South Korea gai America safeerah valhin hamalaa dheefi\nދެކުނު ކޮރެއާގައި އެމެރިކާ ސަފީރަށް ވަޅިން ހަމަލާ ދީފި\nސަފީރަށް ހަމަލާ ދިނުމުން ޒަހަމްވެ ލޭތައް އަންނައިރު އޭނާ ހޮސްޕިޓަލަށް ގެންދަނީ\nއެމެރިކާ އިން ދެކުނު ކޮރެއާ އަަށް ކަނޑައަޅާފައި ހުންނަވާ ސަފީރު މާކް ލިޕާޓް އަށް މީހަކު އިއްޔެ ވަޅިން ހަމަލާދީ ޒަހަމްކޮށްލައިފި އެވެ.\nރަސްމީ ބައްދަލުވުމެއްގައި ހެނދުނު ނާސްތާ ކުރައްވަން އުޅެނިކޮށް ލިޕާޓް، 42، އަށް ދިން ހަމަލާގައި އޭނާގެ މޫނާއި ވައަތް ވަނީ ކަފާލައިފަ އެވެ. މި ޒަހަމްތަކާ ގުޅިގެން ލިޕާޓް ހޮސްޕިޓަލަށް ގެންގޮސް ފަރުވާ ދިން ނަމަވެސް ފުރާނާ އަށް ނުރައްކާވާ ވަރުގެ ޒަހަމެއް ލިބިފައެއް ނުވެ އެވެ.\nހަމަލާ ދިން އުމުރުން 55 އަހަރުގެ މީހާ ވަނީ ހަމަލާ ދިން ވަގުތު ހައްޔަރުކޮށްފަ އެވެ. އޭނާ އަކީ ކޮރެއާގެ ވަތަނީ ހަރުކަށި ހިޔާލުގެ މީހުންނާ ގުޅުން އޮތް މީހެއް ކަމަށްވެ އެވެ. ހަމަލާ ދިނީ ދެކުނު ކޮރެއާ އާއި އުުތުރު ކޮރެއާ އެއްކޮށްލަން ޖެހޭނެ ކަމަށް ގޮވަމުން ގޮސް ކަމަށް ވެސް މީޑިއާ ރިޕޯޓްތައް ބުނެ އެވެ.\nހަމަލާ ދިން މީހާ ހައްޔަރުކުރަނީ\nހަމަލާ ދިން މީހާ ވަނީ އެމެރިކާ އާއި ދެކުނު ކޮރެއާ ގުޅިގެން ކޮންމެ އަހަަރަކު ހިންގާ އަސްކަރީ ފަރިތަކުރުންތަކާ ދެކޮޅަށް ވެސް އަޑު އުފުލައިފަ އެވެ.\nއުތުރު ކޮރެއާ އާއި ދެކުނު ކޮރެއާ އެއްކޮށްނުލެވެނީ އެމެރިކާގެ ސަބަބުން ކަމަށް ގަބޫލުކުރާ ޖަމާއަތްތައް ދެކުނު ކޮރެއާގައި އުޅެ އެވެ. ނަމަވެސް ހަމަލާ ދިން މީހާ އަކީ އުތުރު ކޮރެއާގެ އެޖެންޓެއް ކަމަށް ނުބެލެވޭ ކަމަށް ބީބީސީން ބުނެ އެެވެ.\nހަމަލާގަައި ޒަަހަމްވި ސަފީރު އެ މަގާމަށް ހަމަޖައްސާފައި ވަނީ މިދިޔަ އަހަރު އެވެ. --ބީބީސީ


މިކުންފުނީގެ ނ.މިލަދޫ ބްރާންޗުގެ އިދާރީ މަސައްކަތް ކުރުމަށްޓަކައި ޢިމާރާތެއް ކުއްޔަށް ހިފުމަށް ބޭނުންވެއެވެ. މިކަމާގުޅޭ މަޢުލޫމާތު ކަރުދާސް މި ކުންފުނީގެ ނ.މިލަދޫ ބްރާންޗުން ލިބިވަޑައިގަންނަވާނެއެވެ. އަދި މަޢުލޫމާތު ކަރުދާސް މި ޢިޢުލާނާއި އެކު އެއްއުރަ ކުރެވިފައިވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 19 ސެޕްޓެމްބަރ 2019ވާ ބުރާސްފަތި ދުވަހުގެ 14:00 އަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހެޅުން އޮންނާނީ މި ކުންފުނީގެ ހެޑްއޮފީސް (ޕޯރޓް ކޮމްޕްލެކްސް،7ވަނަ ފަންގިފިލާ) އަށެވެ. ނުވަތަ ނ.މިލަދޫ ބްރާންޗަށެވެ.


Inthihaabu faskurumah Highcourt ah EC in husha alhaifi\nއިންތިހާބު ފަސްކުރުމަށް ހައިކޯޓަށް އީސީއިން ހުށަހަޅައިފި\nއަންނަ މަހު ބޭއްވުމަށް ހަމަޖެހިފައިވާ ލޯކަލް ކައުންސިިލް އިންތިހާބު ފަސްކުރުމަށާއި އެހެން ތާރީހެއް ހޯދުމަށް ހައިކޯޓަށް ދުސްތޫރީ މައްސަލައެއް އިލެކްޝަން ކޮމިޝަން (އީސީ)އިން ހުށަހަޅައިފި އެވެ.\nއިލެކްޝަން ކޮމިޝަންގެ ރައީސް އަހުމަދު ޝަރީފް ވިދާޅުވި ގޮތުގައި ކޮވިޑް19އާ ގުޅިގެން ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވާއިރު އިންތިހާބު ބޭއްވޭނެ ހާލަތެއް މިވަގުތު ނެތް ކަމަށެވެ.\nއިލެކްޝަން ކޮމިޝަނުން މީގެކުރިން ވަނީ އިންތިހާބުގައި ވޯޓުލުން ހަތަރުވަނަ ދުވަހުން 18 ވަނަ ދުވަހަށް ބަދަލުކޮށްފަ އެވެ. އެއީ އިލެކްޝަން ކޮމިޝަނަށް އިންތިހާބު ފަސްކުރެވެން އޮތް އެންމެ ލަސް ތާރީހެވެ. އިތުރަށް ފަސްކުރާނަމަ، ކޯޓު އަމުރެއް އިލެކްޝަން ކޮމިޝަނަށް ބޭނުންވެ އެވެ.\nއެހެންވެ، މިއަދު އިލެކްޝަން ކޮމިޝަނުން ދުަސްތޫރީ މައްސަލައެއް ހައިކޯޓަށް ހުށަހެޅީ އެވެ. ޝަރީފް ވިދާޅުވި ގޮތުގައި ހައިކޯޓުގައި އެދިފައިވާނީ ކޮވިޑް19އާ ގުޅިގެން ގައުމު އޮތް ހާލަތު ރަނގަޅުވެ، އާންމު ހާލަތަކަށް ރުޖޫއަވެއްޖެކަން ސަރުކާރުން ހާމަކުރުމުން އިންތިހާބު ބޭއްވުމުގެ އަމުރެއް ނެރެދިނުމަށެވެ. އަދި އޭގެ ފަހުން އިންތިހާބު ބާއްވާނެ ތާރީހެއް ކަނޑައެޅުމުގެ ބާރު އިލެކްޝަން ކޮމިޝަނަށް ދިނުމެވެ.\nމުއްދަތެއް ނެތް ގޮތަށް އިންތިހާބުގައި ވޯޓުލުން ފަސްކުރުމަށް އިލެކްޝަން ކޮމިޝަނުން އެދިފައިވީ ނަމަވެސް ޝަރީފް ވިދާޅުވި ގޮތުގައި މީގެކުރިން އިންތިހާބާ ގުޅިގެން ކުރިއަށް ގެންގޮސްފައިވާ އެއްވެސް މަރުހަލާއެއް ބާތިލެއް ނުވާނެ އެވެ. އަދި އެ މަރުހަލާތައް އަލުން އިންތިހާބާ ގުޅިގެން ކުރިއަށް ގެންދަން ވެސް ނިންމާފައެއް ނުވެ އެވެ. އޭރަށް އިތުރު ހަރަދުތަކެއް ނުހިނގާނެކަން ޝަރީފް ފާހަގަ ކުރެއްވި އެވެ.\nޝަރީފް ވިދާޅުވީ އިންތިހާބު މުއްދަތެއް ނެތް ގޮތަށް ފަސްކުރަން އެދެން ޖެހުނު ސަބަބަކީ ކޮވިޑް19އާ ގުޅިގެން ރާއްޖޭގެ ހާލަތު ވެސް އަދި ދުނިޔޭގެ ހާލަތު ވެސް އަންދާޒާ ކުރަން ނޭނގޭ ގޮތަށް ބަދަލުވަމުންދާތީ ކަމަށެވެ. އަދި މީހުން އެއްވެ ނޫޅުމަށް ހެލްތު ޕްރޮޓެކްޝަން އޮތޯރިޓީ (އެޗްޕީއޭ)އިން ވެސް އަންގާފައިވާތީ ކަމަށެވެ. އަންނަ މަހުގެ 18 ވަނަ ދުވަހު އިންތިހާބު ބާއްވާނަމަވެސް ކުއްލި ހާލަތުގެ މި މުއްދަތުގެ ތެރޭގައި މީހުން އެއްވެ، ގިނަ ކަންތައްތަކެއް އިލެކްޝަން ކޮމިޝަނުން ކުރިއަށް ގެންދަން ޖެހޭ ކަމަށެވެ.\nކޮމިޝަންގެ ނައިބު ރައީސް އަހުމަދު އަކްރަމް ވިދާޅުވީ މިހާރު އޮތް ހާލަތަކީ ކެމްޕެއިން ކުރުމަށް ވެސް އެކަށީގެންވާ މާހައުލެއް ނޫން ކަމަށެވެ. އިންތިހާބެއް ބާއްވާނަމަ ކެމްޕެއިން ކުރުމަށް އެކަށީގެންވާ މާހައުލެއް އޮންނަން ޖެހޭނެކަން އަކްރަމް ފާހަގަ ކުރެއްވި އެވެ. އަކްރަމް ވަނީ އިންތިހާބު ފަސްކުރުމުގައި ސިޔާސީ ޕާޓީތަކުން ވެސް ގައުމީ ފިކުރަށް އިސްކަންދީ، ސިޔާސީ ވަކިވަކި ފިކުރުތަކާއި ހިޔާލުތައް އެއް ފަރާތް ކުރުމަށް ގޮވާލައްވާފަ އެވެ.\nހައިކޯޓް އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު + ކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު\n"ކޯޓަށް އިންތިހާބު ފަހެއް ނުކުރެވޭނެ، އެ ފަރުވާ ދެވޭނީ މަޖިލީހަށް"